Medianet: Hafthaage top ten show\nމީޑިއާނެޓުން ހަފުތާގެ ޓޮޕް ޓެން ޝޯ\nޗެމްޕިއަންސް ލީގުގެ މެޗް މި ހަފްތާގައި\n1. ވޮލްޓްރޮން - ލެޖެންޑަރީ ޑިފެންޑާ (އާ އެޕިސޯޑްތަކެއް)\nހޯމައިން ބުރާސްފައްޗަށް 16:00 ގައި ޑްރީމްވޯކްސް އެޗްޑީ އިން ދައްކާން (ޗެނަލް 838)\nސައިންސް ފިކްޝަން މި ސީރީޒް ގައި ޒުވާން ކުދިންތަކެއް ރޮބޮޓިކް ވެހިކަލްތަކެއް ޖާދުލުގެ އެކީގައި ކިންގް ޒާކޮންގެ އީވިލް އޭލިއަން ފޯސްއާ ދެކޮޅަށް ކުރާ ބޮޑު ހަނގުރާމައެއް ދައްކާނެ އެވެ. އިންޓަ ގެލެކްޓިކް މި ހަނގުރާމައިގައި އެންމެ ފަހުވަގުތު ސަލާމަތްވެފައި މިހާރު ތިބީ ފަސް ކުދިންނެވެ. މި ހަފްތާގެ އެޕިސޯޑްގައި ދުނިޔެ ސަލާމަތް ކުރުމަށްފަހު ޕެލަޑިންސް މަސައްކަތް ކުރާނީ ނުބައި ރޭވުންތައް ރާވާ ހޮނާވާގެ އެންމެ ބޮޑު ރޭވުމުން ޖާދުލުގެ އެހީގައި ސަލާމަތް ވާށެވެ.\nވޮލްޓްރޮންގެ ލެޖެންޑްރީ ޑިފެންޑާސް --\n2. ޓޮޕް ވިންްގް (އާ އެޕިސޯޑްތަކެއް)\nހޯމައިން ހުކުރަށް 07:15 ގައި ނިކް ޖޫނިއާ އިން ދައްކާނެ (ޗެނަލް 207)\nހަތަރު އެކުވެރިންގެ ޓޮޕް ވިންގް ކާޓޫނުގައި އެކުގައި މަސައްކަތް ކުރުމުގެ މުހިއްމުކަން ކުޑަކުދިންނަށް ދަސްކޮށްދޭނެ އެވެ. މި ގްރޫޕްގެ ރެސްކިއު ބާޑްސްއަށް ދިމާވާ ކަންކަން ހައްލު ކުރުމުގައި ވިސްނުންތެރިކަމާއެކު މަސައްކަތް ކޮށް އެކުގައި ގުޅިގެން އުޅުމުން ކާމިޔާބު ލިބޭނެ ކަން ބުނެދެ އެވެ. މި ހަފްތާގައި ދައްކާ އާ އެޕިސޯޑްތަކުގައި ޓޮޕް ވިންގްގެ ހަތަރު ދޫންޏަށް އިންސްޕެކްޓާ އީގަލް ޓާސްކެއް ހަވާލު ކުރެ އެވެ. އެއީ، ޓްރެޝާ ހަންޓެކެވެ. އެ ޓްރެޝާތައް ހޯދާނެ ގޮތާއި، ރޮންޑާގެ އާއިލާ މީހުންނާއެކު ބާއްވާ ބޮޑު ފެމިލީ ރީޔޫނިއަންއެއްވެސް މި ހަފްތާގެ އެޕިސޯޑުގައި ފެންނާނެ އެވެ.\nޓީމް ޓޮޕްވިންގްސް "ސްޕީޑީ" އާއެކު --\n3. މާސްޓާ ޝެފްް ޔޫ.އެސް: ސީޒަން 10 (ސީޒަން ފިނާލޭ) - ޔޫއެސް އާ އެއްދުވަހެއްގައި\nސެޕްޓެމްބަރު 19، ބުރާސްފަަތި ދުވަހުގެ 17:00 ގައި ފޮކްސް ލައިފް އެޗްޑީ އިން ދައްކާން (ޗެނަލް 810)\nމާސްޓާ ޝެފް ޔޫއެސްގެ ސީޒަން 10 ފަށައިގެން މިއަހަރުގެ މޭ މަހު ފަށައިގެން ވަރަށް ވާދަވެރިކޮށް ކުރިއަށްގޮސް މި ހަފްތާގައި މިއޮތީ އެންމެ އިންތިޒާރު ކުރި ފިނާލޭ އެޕިސޯޑް އެވެ. ޔޫއެސްއާ އެއްދުވަހެއްގައި ޕްރިމިއާ ކުރާ އިރު މި ހަފްތާގެ އެޕިސޯޑްގައި 10 ވަނަ ސީޒަންގެ ޓައިޓްލް ލިބޭ ފަރާތް އެނގޭނެ އެވެ. ދެ ގަޑި އިރުގެ ފިނާލޭ އެޕިސޯޑުގައި 250،000 ޑޮލަރުގެ އިނާމާއި މާސްޓާ ޝެފްގެ ޓައިޓްލް އަށް ވާދަަ ކުރާނީ ޑޯރިއަން ހަންޓާ، ނިކްް ޖޮވާނީ އަދި ސާރާ ފެންޓީ އެވެ. 20 ބައިވެރިންނާއެކު ފެށި މި ރޭހުގެ ޓައިޓްލް ވިނާ ވާދަވެރި މި ހަފްތާގައި ފެންނާނެ އެވެ.\nމާސްޓާ ޝެފް ސީޒަން 10، އެޕިސޯޑް 23 ގެ ޕޯސްޓަރެއް --\n4. އެމެރިކަން ހޮރޯ ސްޓޯރީސް: 1984 (ޕްރިމިއާ) - ޔޫއެސް އާ އެއްދުވަހެއްގައި\nސެޕްޓެމްބަރު 19، ކޮންމެ ބުރާސްފައްޗެއްގައި 19:00 ގައި އެފްއެކްސް އެޗްޑީ އިން ދައްކާނެ (ޗެނަލް 813)\nރަޔަން މާފީ އާއި ބްރެޑް ފަލްޗަކް އުފައްދައިގެން އެފްްއެކްސް އިން ގެނެސްދޭ މި ބިރުވެރި ސީރީޒްގެެ ނުވަ ވަނަ ސީޒަން މި ހަފްތާގައި ޕްރިމިއާ ކުރާނެ އެވެ. އާ ސީޒަނެއް ޕްރިިމިއާ ކުރާއިރު މިފަހަރުގެ ސީޒަން އަށް ކިޔަނީ "އެމެރިކަން ހޮރޯ ސްޓޯރީޒް: 1984" އެވެ. މި ސީޒަންގައި މަޝްހޫރު ބިރުވެރި ވާހަކަތަކަށް ބިނާ ކޮށް އެޕިިސޯޑްތައް ގެންނައިރު އޭގެ ތެރޭގައި "ފްްރައިޑޭ ދަަ 13"، "ހެލޮވީން" އަދި " އަ ނައިޓްމެއާ އޮން އެލްްމް ސްޓްރީޓް" ހިމެނެ އެވެ.\nކުރީ ސީޒަންތަކުވެސް މަގުބޫލުކަން ހޯދާފަައިވާ ތަަރިން ކަމުގައިވާ، އެމާ ރޮބާޓްސް، ސަރާ ޕޯލްސަން، ބިިލީ ލޯޑް އަދި ކޯޑީ ފާން ފަދަ އެކްޓަރުން މި ސީޒަންގައި އެނބުރި އަންނާނެ އެވެ.\nއެެމެރިކަން ހޮރޯ ސްޓޯރީޒްގެ ތަރި އެމާ ރޮބާޓްސް --\n5. ލޮސްޓް ޓްރެޝާޒް (ޕްއިމިއާ)\nސެޕްޓެމްބަރު 21، ހޮނިހިރު ދުވަހު 17:00 ގައި ނެޝަނަލް ޖިއޮގްރަފިކް ޗެނަލް އެޗްޑީ އިން ދައްކާނެ (ޗެނަލް 820)\nތާރީހީ ޑޮކިއުމެންޓްރީ ތަކުގެ ތެރެއިން ފާހަގަކޮށްލެވޭ "ލޮސްޓް ޓްރެޝާސް"ގެ އާ ބައެއް މިހަފްްތާގައި ދައްކާނެ އެވެ. ދުނިޔޭގެ އެންމެ ގަދީމީ ވާހަކަތައް ކިޔައިދޭ މި ސީރީޒްގައި ކުރީގެ ރަސްރަނިންނާއި ގަަނޑުވަރުތަކުގައި ފޮރުވިފައިވާ ސިއްރުތައް ހާމަ ކުރާނެ އެވެ. އެ ސަރަހައްދުތަކުގެ އޭރުގެ ހާލަތާއި ގަނޑުވަރުތަކުގައި މީހުން އުޅުނު ގޮތާއި ގެއްލިފައި ހުރި މި ސިއްރުތަކާއި ހާދިސާތައް އަަލުން ދައްކާލާއިރު މި ހަފްތާގައި އޮތީ "ޕެޓްރާ" އެވެ.\nޖޯޑަންގެ ސަހަރާތަކުގައި ފޮރުވިފައިވާ ޕެޓްރާއަކީ ތާރީހީ ހަޒާނާ އެކެވެ. މި ސަރަހައްދަަށް "ސްޓޯން ސިޓީ އޮފް ޕެޓްރާ" ކިޔާއިރު މިއީ ޔުނެސްކޯގެ ވޯލްޑް ހެރިޓޭޖް ސަައިޓެއްގެ ގޮތުގަ އާއި ދުނިޔޭގެ ހަތް އަޖައިބުގެ ތެރޭގައިވެސް ކަނޑައަޅާފަައިވާ ތަނެކެވެ.\nލޮސްޓް ޓްރެޝާސްގެ މި ހަފްތާ ހާއްސައީ ޕެޓްރާއަށް --\n6. މެރީ ޕޮޕިންސް ރިޓާންސް (ޕްރިމިއާ)\nސެޕްޓެމްބަަރު 21، ހޮނިހިރު ދުވަހު 18:00 ގައި ފޮކްސް އެކްޝަން މޫވީސް އެޗްޑީ އިން ދައްކާނެ (ޗެނަލް 800)\n1964ގައި ގެނެސްްދިން މި ކްލެސިކް މިއުސިކަަލް ފެންޓަސީ ފިލްމުގެ ރީމޭކް އެއް މިދިޔަ އަހަރު ރިލީޒްކޮށްފަައިވާއިރު މި ފިލްމު ފޮކްސް އެކްޝަން މޫވީސް އިން މި ހަފްތާގައި ޕްރިމިއާ ކުރާނެ އެވެ. ރޮބް މާޝަަން ޑައިރެކްޓުކޮށް ގެނެސްދޭ މި ސީކުއެލްގައި ދައްކުވައިދޭނީ ޖޭން އާއި މައިކަލް ބޭންކްސްގެ ނެނީ، ދިމާވާ ހާދިސާ އަކަށްފަހު އަހަރެއް ކޮށްފައި އެނބުރި އަންނަތަނެެވެ. ފިލްމުގައި މެރީ ޕޮޕިންސްގެ ރޯލު ކުޅުނު އެމިލީ ބްލަަންޓްގެ އެކްޓިން އަަށް ލިބުނު ތައުރީފާ އެއްވަރަށް މި ފިލްމު ވެގެންދިޔައީ ވެސް ކުޑަކުދިންނާއި ބޮޑެތިމީހުންގެ މެދުގައި މަގުބޫލު ފިލްމަކަށެވެ. އަަދި، ބޮކްސް އޮފީހުގައި 350 މިލިއަަނަަށް އެރި އިރު ފިލްމުވަނީ ގޯލްޑަން ގްލޯބް އާއި ބަފްޓާ އެވޯޑަށްވެސް ނޮމިނޭޓްވެފަ އެވެ.\nމެރީ ޕޮޕިންސްގެ ގޮތުގައި އެމިލީ ބްލަންޓް --\n7. ޑިސްޓްރޯޔާ (ޕްރިމިއާ)\nސެޕްޓެމްބަރު 16، ހޯމަ ދުވަހު 18:00 ގައި ފޮކްސް މޫވީސް އެޗްޑީ އިން ދައްކާނެ (ޗެނަލް 800)\nނިކޯލް ކިޑްމަން ލީޑް ކުރާ މި ކްރައިމް ފިލްމުގައި ދައްކުވައިދޭނީ ލޮސް އެންޖަލަސްގެ ޕޮލިސް ޑިޕާޓްމަންޓުން އަންޑަކަވާ އަށް ނިކުންނަ ހިސާބުން ދިމާވާ ހާދިސާތަކެވެ. އަންޑަކަވާ އަށް ދާން ފުލުހަށް ޖެހޭނީ ކެލިފޯނިއާގެ ގޭންގަކާއެކު އެވެ. އަދި ގޭންގާ ގުޅޭ ހިސާބުން ދިމާވާ ކަންކަން މި ފިލްމުގައި ކިޔައިދޭނެ އެވެ. ކަރީން ކުސާމާ ޑައިރެކްޓުކޮށް ރިލީޒްކުރި މި ފިލްމުވަނީ ބޮކްސް އޮފީހުގައި 5.5 ބިލިއަަންގެ އާމްދަނީ އެއް ހޯދާފަ އެވެ. އަދި މިއީ ނިކޯލް ކިޑްމަންގެ ފިލްމުތަކުން ފާހަގަކޮށްލެވޭ މޮޅު ފިލްމެއް ކަމަށްވެސް ފިލްމު ކްރިޓިކުން ބުނެ އެވެ. "ޑިސްޓްރޯޔާ" އިން ނިކޯލްވަަނީ ގްލޯބްސް އެވޯޑުގައި ބެސްޓް އެކްޓްރެސްއަށް ނޮމިނޭޓްވެސް ވެފަ އެވެ.\nފިލްމުގެ ލީޑް ތަރި ނިކޯލް ކިޑްމަން --\n8. އެމްޓީވީ ހަސްލް\nހޮނިހިރު އަދި އާދިއްތާގައި 18:30 ގައި އެމްޓީވީ އެޗްޑީ ޕްލަސް އިން ދައްކާނެ (ޗެނަލް 855)\nއެމްޓީވީ ހަސްލް އަކީ އިންޑިއާގެ ފުރަތަމަ ރެޕް ރިއަލިޓީ ޝޯ އެވެ. ރަފްތާރު، ނިއުކްްލިއާ އަދި ރާޖާ ކުމާރު ޖަޖުންގެ ގޮތުގައި ފެންނަ މި ޝޯގައި އެންމެ ގަަދަަ 12 ބައިވެރިން ވާދަ ކުރާނީ އިންޑިއާގެ ރެޕް ސްޓާ އަށް ވުމަށެވެ. މި ހަފްތާގައި ގެސްޓް ޖަޖެއްގެ ގޮތުގައި ބެންގަލޫރުގެ ރެޕާ ވިގްނޭޝް ޝިވް އާނަންދު ނުވަތަ ބްރޯދާ-ވީ ބައިވެރިވާއިރު ފޯރިގަދަ ރެޕްތަކެއް ޝޯގައި ކުރިއަށްދާނެ އެެވެ.\nއެމްޓީވީ ހަސްލް ޝޯގެ ޖަޖުން -\n9. ޕްރިމިއާ ލީގު\n22 ސެޕްޓެމްބަރު، ޗެލްސީ އާއި ލިވަޕޫލް ބައްދަލުކުރާ މެޗު 20:30ގައި އައިސްޓީވީ އެޗްޑީ (ޗެނަލް 100) އަދި ޕީއެލްޓީވީ (ޗެނަލް 880) އިން ދައްކާނެ\nއަންނަ އަހަރު އޮންނަ ޔޫރޯ ކޮލިފައިންގް މެޗުތަަކާއެކު އިންޓަނޭޝަނަލް ބްރޭކަށްފަހު، އިނގިރޭސި ޕްރެމިއާ ލީގު އަލުން ފަށަނީ، ލިވަޕޫލާއި ޗެލްސީގެ ގަދަ ހިފުމަކުންނެވެ. ގޭމްވީކް ހައެއްގެ އެންމެ ފާހަގަކޮށްލެވޭ މެޗު، ޗެލްސީގެ ދަނޑު ސްޓެމްފަޑް ބްރިޖުން ދިވެހި ބެލުންތެރިންނާ ހަމައަށް އައިސް ޓީވީ އެޗްޑީ (ޗެނަލް 100) އަދި ޕީއެލް ޓީވީ (ޗެނަލް 880) މެދުވެރިކޮށް މީޑިއާނެޓުން ގެނެސްދޭނެ އެވެ.\nފަހުގެ ތާރީހަށް ބަލާއިރު، މި މެޗަކީ ލިވަޕޫލްގެ ކެޕްޓަން ސްޓީވަން ޖެރާޑު ކައްސާލައިގެން ބޯޅަ ގެއްލި، އެ ޓީމަށް ލީގު ތަށި އުފުލާލުމުގެ ޝަރަފު ގެއްލުނު މެޗެވެ. މިދިޔަ ސީޒަނުގެ ޗެމްޕިއަންސް ލީގު ކާމިޔާބުކުރި ލިވަޕޫލާއި ޔުރޯޕާ ލީގު ޗެމްޕިއަން ޗެލްސީ މެޗަށް ނުކުންނައިރު، މިސީޒަނުގައި މިހާތަނަށް ދެ ކްލަބުން ދެއްކި ކުޅުމަށް ބަލާއިރު، މި މެޗު ލިވަޕޫލުން ކާމިޔާބު ކުރާނެކަމަށް ގިނަ ބަޔަކު ގަބޫލުކުރާނެ އެވެ. ނަމަވެސް، ކުރީގެ މިޑްފީލަޑަރު ފްރޭންކް ލަމްޕާޑާއެކު ޗެލްސީން މި ސީޒަނަށް ކުރިމަތިލި ޒުވާން ސްކޮޑުން، ލިވަޕޫލަށް އެންމެ ތަންކޮޅެއްވެސް ދޫނުކުރާނެކަން ޔަގީނެވެ.\nޕްރިމިއާ ލީގުގެ މި ހަފްތާގައި ބައްދަލުކުރާ ދެ ޓީމު --\n10. ޔުއޭފާ ޗެމްޕިއަންސް ލީގް\nޔޫރަޕުގެ އެންމެ ވާދަވެރި މުބާރާތްކަމަށްވާ ޔުއޭފާ ޗެމްޕިއަންސް ލީގުގެ އާ ސީޒަންވެސް ފެށުމަށް ހަމަޖެހިފައިވަނީ މި ހަފްތާގެ ތެރޭގަ އެވެ. މިއަހަރުގެ ގުރޫޕު ސްޓޭޖުގެ މެޗުތަކަށް ބަލާއިރު، އަންގާރަ ދުވަހުގެ ރޭ ދަންވަރު 12:00 ގައި ބޮރޫޝިއާ ޑޯޓްމަންޑާއި ވަރުގަދަ ބާސަލޯނާގެ މެޗު ފާހަގަކޮށްލެވޭއިރު، މިދިޔަ ސީޒަނުގެ ޗެމްޕިއަން ލިވަޕޫލާއި ދެކޮޅަށް އިޓަލީގެ ނެޕޮލީ ނުކުންނަ މެޗުވެސް ވަރަށް ފޯރިގަދަވާނެ ކަމަށް ބެލެވެ އެވެ. އެ ދެ މެޗުވެސް ސޮނީ ޓެން 1 އެޗްޑީ (ޗެނަލް 881) އަދި ސޮނީ ޓެން2އެޗްޑީ (ޗެނަލް 892) އިން ވަގުތުން ފެންނާނެ އެވެ.\nޖެހިގެން އަންނަ ރޭ، ސްޕެއިންގެ ރެއާލް މެޑްރިޑް މިއަހަރުގެ ޗެމްޕިއަންސް ލީގު ސީޒަން ފަށާނީ ފްރާންސްގެ ޗެމްޕިއަން ޕީއެސްޖީ އާ ދެކޮޅަށެވެ. އޭގެ އިތުރުން، ހަމަ އެ ރޭ، އެތުލެޓިކޯ މެޑްރިޑާއި ޔުވެންޓަސްގެ ވަރުގަދަ ކުރިމަތިލުން ވެސް ފާހަގަކޮށްލެވެ އެވެ. އެ މެޗުތައްވެސް ސޮނީ ޓެން 1 އެޗްޑީ (ޗެނަލް 881) އަދި ސޮނީ ޓެން2އެޗްޑީ (ޗެނަލް 892) އިން އެރޭ ދަންވަރު 12:00 ގައި ވަގުތުން ބަލައިލުމުގެ ފުރުސަތު މީޑިއާނެޓުން ވަނީ ވަހިކޮށްދީފަ އެވެ. މިއަހަރުގެ ޗެމްޕިއަންސް ލީގު ފެށުމުގެ ގޮތުން، ފުރަތަމަ ކުޅޭ މެޗުތަކުން ރޮނާލްޑޯ އާއި، މެސީ، ނޭމާ، ސަލާހް އަދި ހަޒާޑް ފަދަ ތަރިންގެ ހުނަރު ބަލައިލުމަށްޓަކައި، އެ ދެރޭގެ ނިދި ނަގާލުން ކޮންމެހެންވެސް ލާޒިމެވެ.\nމީޑިއާނެޓް: ހަފްތާގެ ޓޮޕް ޓެން ޝޯ\nމީޑިއާނެޓުން ހަފުތާގެ ޓޮޕް ޓެން ޝޯ!\nސްލިމް ފިޓިން: އަކްފިކްސް ބްރޭންޑްގެ އާ ޕްރޮޑަކްޓެއް


Dho?! Aha! Mi vadhevunee Azza ge apartment ah\nއަހަނ! މި ވަދެވުނީ އައްޒަގެ އެޕާޓްމަންޓަށް\nފިލްމީ ތަރި މަރިޔަމް އައްޒަ ކުރާ ކޮންމެ ކަމެއް އޭނާގެ ފޭނުންނަށް ވަރަށް ހާއްސަވާ ކަން އެނގެނީ، އައްޒަ ސޯޝަލް މީޑިއާގައި ކޮށްލާ ކިތަންމެ ކުޑަ ޕޯސްޓަކުން ވެސް، މީހުން "ދޯ" އަށް ގުޅައި ފޮނުވާ މެސެޖުތަކުންނެވެ. އަދި އެ ވާހަކަތައް އިތުރަށް ތިލަކޮށް، ޚަބަރުގެ ގޮތުގައި ގެނެސްދޭން އާދޭސްކުރާ މީހުން ވެސް އުޅެ އެވެ. މިއީ މަޖަލަކަށް ދައްކާ ވާހަކައެއް ނޫނެވެ. ހަމަ ހަގީގަތެވެ. އަދި އެއްބަޔަކު މާ ނޫން ކަމަށް ހެދިގެން އުޅުނަސް އައްޒަގެ ހުރިހާ ޚަބަރެއް ބަލަ އެވެ. -- މިހާރު އެންމެން ދައްކަނީ އައްޒަގެ "ލޯބިލޯބި" އެޕާޓްމެންޓުގެ ވާހަކައެކެވެ. އައްޒަގެ އިންސްޓަގުރާމް ސްޓޯރީ ހުޅުވާލުމުން އެ އެޕާޓްމަންޓަށް ވަދެވޭ ފަދަ އެވެ.\nއައްޒަގެ ރޫމް ޓުއާއެއް ދިނުމަށް ފޭނަކު އެދުމުން ޕޯސްޓުކުރި ވީޑިއޯގެ ސްކްރީންޝޮޓެއް.\nއައްޒަ ވަރަށް ގިނައިން އިންސްޓަގްރާމުގައި ފޭނުންނަށް ސުވާލުކުރުމުގެ ފުރުސަތުދެ އެވެ. އަދި އެ ސުވާލުތަކަށް ބަރާބަރަށް ޖަވާބު ވެސް ދެ އެވެ. އެކަމަކު އިއްޔެ އައްޒަ ކުރީ މާ ތަފާތު ކަމެކެވެ. މިހާރު އިންސްޓަގުރާމުގައި ޓްރެންޑުވަމުން އަންނަ "ޕޯސްޓް އަ ޕިކް" އަށް ރިކުއެސްޓް ކުރުމުގެ ފުރުސަތު ފޭނުންނަށް ދިނީ އެވެ. މިއީ އައްޒަގެ ފޭނުންނަށް އޭނާ ދިން 24 ގަޑިއިރުގެ "ރަނުގެ" ފުރުސަތެކޭ ވެސް ބުނެވިދާނެ އެވެ. ލަހެއްފަހެއްނުވެ، އެންމެން އަވަސްވެގަތީ، ވިލިމާލޭގައި އައްޒަ ދިރިއުޅޭ އެޕާޓްމަންޓް ދައްކާލުމަށް އެދި އެވެ. އަދި އައްޒަގެ "ލައިފުން" ހަނދާނީ ބައެއް ފޮޓޯތައް ދައްކާލަން އެދުނެވެ.\nއައްޒަ އެ އެޕާޓްމަންޓްގެ ފޮޓޯއަކަށް ފަހު ފޮޓޯއެއް އަދި ވީޑިއޯތައް ވެސް ޕޯސްޓުކުރުމުން ދިޔަ އެވެ.\nކަޅާއި ހުދުގެ ކްލޮޒެޓް ވަރަށް ރީތި\nއަހަރެމެންނާ ވާހަކަދެއްކި ބައެއް މީހުން ބުނީ އައްޒަގެ މި އެޕާޓްމަންޓަކީ ހަމަ "ގޯލްސް" ކަމަށެވެ. އައްޒަގެ ކޮޓަރީގެ އެއް ފާރު އެއްކޮށް ހާއްސަކޮށްފައި ވަނީ އޭނާގެ ކްލޮޒެޓް ނުވަތަ ހެދުން އަލަމާރިއަށެވެ. ހުދާއި މަޑު ކަޅު ކުލައަކުން ފަރުމާކޮށްފައިވާ މި އަލަމާރީގެ ދޮރުފަތްތަކުގައި ޖަހައިފައި ހުރި ކަމަށް ބެލެވެނީ މުށި ނުވަތަ މާބުލް އެވެ. އަދި އައްޒަގެ "ވޮޝްރޫމް" ވެސް ފަރުމާކޮށްފައި ވަނީ މި މެޓީރިއަލް ބޭނުންކޮށްގެންނެވެ.\nއައްޒަގެ ކުލޮޒެޓް: އޭނާގެ ކޮޓަރީގެ އެއް ފާރު ހާއްސަކޮށްފައި ވަނީ މި ކްލޮޒެޓަށް.\nމުޅި ގެއިން ވެސް އައްޒަ އަށް އެންމެ ކަމުދާ ތަނަކަށްވީ، އޭނާގެ ބެލްކަނީ އެވެ. އެތަނުގެ ވިއު ވަރަށް ރީއްޗެވެ. ވިލިމާލޭގެ އަތިރިމައްޗާއި މޫދު ވަރަށް ރީއްޗަށް ފެނެ އެވެ. އަދި ބެލްކަނީ ވެސް ހަދާލައިފައި ވަނީ ކޮފީއެއް އެއްޗެއް ބޯލަން ވިޔަސް، ހިތްހަމަޖައްސާލަން ތިބޭނެ ގޮތަށް، ކޮފީ ކޯނާއެއް ވެސް ހަދައިގެންނެވެ.\nމި ކޮފީ ކޯނާ އަކީ އައްޒަގެ ފިރިމީހާ އަދި ފިލްމީ ތަރި އަބްދުﷲ މުއާޒް އޭނާގެ އަމިއްލަ އަތުން، ވަޑާންކޮށްގެން، ވަރަށް ލޯބިން ޑިޒައިންކޮށްދިން ކޮފީ ކޯނާއެއް ކަމަށްވެ ވެސް ވެ އެވެ.\nމި ބެލްކަނީގައި އައްޒަ ގެންގުޅޭ ގަސްތައް ވެސް ދައްކާލި އެވެ. މަދު ގަހެއް ފިޔަވައި ދެން ހުރީ ހުސް ކެކްޓަސް އެވެ.\nއައްޒަގެ ބެލްކަނީ: ވަރަށް ރީތި ވިއުއެއް ލިބޭ މި ބެލްކަނީގައި ކޮފީ ކޯނާއެއް ވެސް ހަދާފައިވޭ.\nއެ ގޭގެ ބަދިގޭގެ ބައެއް ފޮޓޯތައް ވެސް ހިއްސާކުރުރަމުން، މީހަކު ކުރި ސުވާލަކަށް އައްޒަ ދިން ޖަވާބުގައި ބުނީ އޭނާ އަށް އެންމެ މީރު ކެއުމަކީ ދިވެހި ކެއުން ކަމަށެވެ.\nހަނދާނުން ނުފޮހެވުނު "ޝޫ ކަލެކްޝަން"\nއައްޒަ އަރާ ފައިވާންތަކަކީ ފޭނުންނަށް ކިހާ މުހިންމު އެއްޗެއް ކަން އެނގުނީ މިދިޔަ އަހަރު ވެސް ދިވެހި ފިލްމު "ލީނާ" ގެ ރެޑްކާޕެޓަށާއި އަދި އެހެން ބައެއް ފިލްމުތަކުގެ ރެޑްކާޕެޓަށް އަބަދު އެއް ފައިވާނަކަށް އަރައިގެން ދާ ކަމަށް ބުނެ ބައެއް މީހުން ދެއްކި ވާހަކަތަކުންނެވެ. އެކަމަކު އައްޒަ އޭރު ބުނީ އެއީ މީހުންނަށް ހީވި ގޮތެއް ކަމަށެވެ. ކޮންމެ ރެޑްކާޕެޓަކަށް ވެސް ދަނީ ތަފާތު ފައިވާނަކަށް އަރައިގެންނޭ ބުންޏެވެ.\nއެންމެން ވެސް ދެކިލަން ބޭނުންވެފައި ތިބި އައްޒަގެ "ޝޫ ކަލެކްޝަން".\nއެންމެފަހުން އައްޒަ މިހާރު ވަނީ ފޭނެއްގެ އެދުމުގެ މަތިން އޭނާ އަށް ރަންގަނޑެއް ފަދަ "ޝޫ ކަލެކްޝަން" ވެސް ދައްކާލައިފަ އެވެ. ކުރިން "ދޯ" އަށް ދިން އިންޓަވިއުއެއްގައި އައްޒަ ބުނީ އޭނާގެ މި ކަލެކްޝަންގައި 300 އަށް ވުރެ ގިނަ ފައިވާން އުޅޭނެ ކަމަށެވެ. މިހާރު މިއޮތީ އެކަން ވެސް ޔަގީންވެފަ އެވެ. މަންޒަރު އެ އޮތީ އެންންމެނަށް ފެންނާށެވެ.\nބައެއް އަންހެން ކުދިން ވެސް ބުނީ، އައްޒަގެ މި ފައިވާން އަލަމާރީއަކީ ކޮންމެ އަންހެން ކުއްޖެއްގެ ވެސް "ޑްރީމީ ޝޫ ކަލެކްޝަން" އަށް ވާނެ ކަމަށެވެ. އެ ބުނީ ދޮގެއް ހެއްޔެވެ؟\nއައްޒަގެ ސިޓީންރޫމާއި ސޯފާއި.\nއައްޒަ ވަރަށް ކުޑައިރު ސަންޖޭ ދަތާ ދިމާވި\n"ބޭބީ އައްޒަ" ގެ ފޮޓޯއެއް ދައްކާލަން ފޭނަކު އެދުމުން އައްޒަ ޕޯސްޓުކުރީ ވަރަށް ކުޑައިރުގެ ހަނދާނެކެވެ. ހާއްސަ ހަނދާނެކެވެ. ބޮލީވުޑްގެ ކުޅަދާނަ އެކްޓަރު ސަންޖޭ ދަތާ ދިމާވެ ނަގާފައިވާ ފޮޓޯއެކެވެ. މި ފޮޓޯގައި އައްޒަގެ ބައްޕަ ހުރީ އައްޒަ އުރާލައިގެންނެވެ. ބައްޕަ ކައިރީގައި ވާތް ފަރާތުގައި ސަންޖޭ ދަތު ވެސް ފޮޓޯއަށް ހުއްޓިލައިގެން ހުއްޓެވެ.\nއައްޒަ ވަރަށް ކުޑައިރު ނަގާފައިވާ ފޮޓޯއެއް: އައްޒަ ބައްޕަ އޭނާ އުރާލައިގެން ބޮލީވުޑްގެ އެކްޓަރު ސަންޖޭ ދަތު ކައިރީ ފޮޓޯއަކަށް ހުއްޓިގެން.\nދިވެހި ސެލެބްރިޓީއަކާ އެކު ނަގާފައިވާ ފޮޓޯއެއް ޕޯސްޓުކުރަން އެދުމުން ދައްކާލީ ހަމަ އައްޒަ ވަރަށް ކުޑައިރު، ކުރީގެ މަޝްހޫރު އެކްޓްރެސް އައިޝަތު ޝިރާނީއާ އެކު ނަގާފައިވާ ފޮޓޯއެކެވެ. އަދި އައްޒައަށް އެންމެ ކަމުދާ، އޭނާގެ ފޭވަރިޓް ފެޝަން ޑިޒައިނާ ރަޒީނާ ތައުފީގު (ރަޒީ) އާ އެކު ނަގާފައިވާ ބޫމަރޭންގެއް ވެސް ޕޯސްޓުކުރި އެވެ. ބައެއް މީހުންނަށް ކުރިން ހީވީ އައްޒަގެ ފޭވަރިޓް ޑިޒައިނަރަކީ ސޭންޑީ ކަމަށެވެ. އެކަމަކު މިހާރު އެކީ ކާކުން ވެސް ޔަގީންވީ އެވެ.\nއައްޒަ ހިއްސާކުރި އެހެން ފޮޓޯތަކަށް ބަލާއިރު، އޭނާގެ އެޕަލް ކަލެކްޝަނާއި، އޭނާއަށް ބޭބީއެއް ފަދަ "ބީ" އާއި "ބްލަޝް" ކިޔާ ދެ ކާރާއި ސެންޓުފުޅިތައް ވެސް ހިމެނެ އެވެ.\nސެލެބްރިޓީން އެކްޓްރެސް މަރިޔަމް އައްޒަ


Jinsee goanaa aa dhekolhah ehvanee\nރޭޕް އާ ދެކޮޅަށް މާލޭގައި މީގެ ކުރިން ބޭއްވި އެއްވުމެއްގެ ތެރެއިން -- ފޮޓޯ: އަވަސް\nޖިންސީ ގޯނާއާ ދެކޮޅަށް އަޑު އުފުލަން މިއަދު ހަވީރު މާލެ މަގުމައްޗަށް އެއްވާން ނިންމައިފި އެވެ.\n"އެންމެން ޖިންސީ ގޯނާ އާ ދެކޮޅަށް" ނަމުގައި ހިޔާލު ފާޅުކޮށް އަޑުއުފުލުމަށް މިއަދު ހަވީރު އެއްވަނީ މަޖީދީ މަގު، ޖެންޑާ މިނިސްޓްރީ ހިންގާ އިމާރާތް ކައިރީ އެވެ. މި އެއްވުން އިންތިޒާމްކޮށްފައި ވަނީ "ވޮއިސް އޮފް ޗިލްޑްރަން" އިންނެވެ.\nމި އެއްވުމުގައި ބައިވެރިވާއިރު، ސިއްހީ ރައްކާތެރިކަމުގެ ފިޔަވަޅުތައް އެޅުމަށާއި ގައިދުރު ކުރުމަށް އެ ޖަމިއްޔާއިން ވަނީ އެދިފަ އެވެ.\nމި އެއްވުން ބާއްވަނީ ހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕް ކޮށްފައިވާ ކަމަށް ބުނެ ފެތުރުނު ވާހަކަތަކަކީ ދޮގެއް ކަމަށާ އެ ރޭ ސަފާރީގައި ހިނގީ އެއަށްވުރެ މާ ކުޑަ ކަމެއް ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވުމާ ގުޅިގެނެވެ. މިނިސްޓަރު މިހެން ވިދާޅުވީ، ރާއްޖޭގެ އަޑުން ރޭ ފޮނުވި ޕްރަގްރާމެއްގަ އެވެ.\nއިމްރާން ވިދާޅުވީ އެ ރޭ ސަފާރީގައި ހިނގީ ރޭޕަކަށްވުރެ މާ ކުޑަ ކަމެއް ކަަމަށާ އެއީ އާންމުތަނެއްގައި ހުރެ ވެސް މީހަކު ކޮށްފާނެ ފަދަ ކަމެއް ކަމަށެވެ. އަދި ބައެއްގެ ތެރޭގައި އެކަން މީހަކު ކުރި ނަމަވެސް އެއީ ހިނގި ކަމެއްކަން ނޭނގޭ ގޮތަށް ވެސް ކުރެވިދާނެ ކަމެއް ކަމަށެވެ. ނަމަވެސް އެއީ ކޮން ކަމެއްކަން އާންމު ފޯރަމެއްގައި ދަންނަވަން ފަސޭހަ ނޫން ކަމަށް ވިދާޅުވި އެވެ.\nމި މައްސަލައިގައި ހޯމް މިނިސްޓަރު އެހެން ވިދާޅުވުމުން ގިނަ ބަޔަކު ދަނީ ސަރުކާރަށް ފާޑު ކިޔަމުންނެވެ. އަދި މިފަދަ ވާހަކަތައް ދެއްކުމަކީ ޖިންސީ ފުރައްސާރައަށް ދެވޭ ހިތްވަރެއްގެ ގޮތުގައި ވެސް ބައެއް މީހުން ފާހަގަ ކުރެ އެވެ.\nވޮއިސް އޮފް ޗިލްރަން އިން ވަނީ މީގެ ކުރިންވެސް ޖިންސީ ފުރައްްސާރައިގެ އެކި މައްސަލަތަކުގައި މާލޭ މަގުމައްޗަށް އެއްވެ އަޑު އުފުލާފަ އެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ އިމްރާން އަބްދުﷲ + މިނިސްޓްރީ އޮފް ޖެންޑާ އެންޑް ފެމިލީ ކުޑަކުދިން ޖިންސީ ފުރައްސާރަ\nޖިންސީ ގޯނާކުރުމުގެ ތުހުމަތުގައި ދޮންބައްޕަ ހައްޔަރުކޮށްފި


Kulhudhuffushi Online - Raees Kulhudhuffuttah Vadaigannavaairu Raees ah Request kolheh\nރައީސް ކުޅުދުއްފުއްޓަށް ވަޑައިގަންނަވާއިރު ރައީސްއަށް ރިކުއެސްޓް ކޮޅެއް\nއަހްމަދު ދާވޫދު - 11 މަސް ކުރިން - 10 ނޮވެމްބަރ 2017\nހދ ކުޅުދުއްފުއްޓަށް ރައީސުލް ޖުމްހޫރިއްޔާ ވަޑައިގަންނަވާތީ ކުޅުދުއްފުށި ދަނީ ނުލާހިކު ބޮޑަށް އެކަމަށް ތައްޔާރުވަމުންނެވެ. މަގުތަކުން ހިރަފުސް ފޮޅާ މީހުން ހިރަފުސް ފޮޅަނީ އެވެ. މަހާ ޖައްރާފަށް ފަރިވަޅު ލާ މީހުން ކައްކަނީ އެވެ. ފަރިވަޅު ހިފައިގެން މަހާ ޖައްރާފަށް ދާ މީހުން ހިނގަން ފަރިތަކުރަނީ އެވެ. ޖަލްސާތަކަށް މާލަންތައް ތައްޔާރު ކުރާ މީހުން އެކަންވެސް ކުރަނީ އެވެ. ޕާޓީ ތަކަށް ސޮއި ކުރާ މީހުން ސޮއި ކުރަނީ އެވެ. ބާބަކިއު ހަދާ މީހުން ބާބަކިއު ހަދަނީ އެވެ. މި ދަނޑިވަޅުގެ ފައިދާ ލިބިގަންނަ މީހުން އުދުހެނީ އެވެ. ދެންވެސް ތިބި މީހުން ކުރެވުން ކަމެއް ވިއްޔާ ކުރަނީ އެވެ.\nމި ދަނޑިވަޅު އަޅުގަނޑަށް ހަރަކާތް ހިނގާލެވުނީ އަޅުގަނޑުގެ ކީބޯޑަށެވެ. ސަބަބަކީ ރައީސް އަންނަންވާއިރަށް ތައްޔާރު ކުރަން ފެށި ފަސް ރިސޯޓްގެ މަސައްކަތުގެ ހަބަރެއް ނެތީމަ އެވެ. އެ ރިސޯޓްތައް މަތީގައި ބަޔާންވެދިޔަ ގުރޫޕްތައް ތައްޔާރުވީހެން ތައްޔާރުވެފައި ނުވާތީ އެވެ. އެ ރިސޯޓްތަކުން ލިބެނޭކަމަށް ރައީސް ވިދާޅުވި 8000 ވަޒީފާގެ އެއްވެސް ކަހަލަ ހިލަމެއްވެސް ވެފައި ނުވާތީ އެވެ. ރައީސް ވައުދުވީ ހެން އެ ރިސޯޓްތައް ހުޅުވި ބޮޑު ތިލަދުންމައްޗަށް ލިބޭނެ ކަމަށް ވިދާޅުވި އެއްވެސް އާރޯ ކަމެއްގެ އެއްވެސް އަސަރެއް ފެނިފައި ނެތީމަ އެވެ. އަދި ރައީސް ވައުދުވީ ފަދައިން އެކަމުގެ ސަބަބުން މާލޭ ސަރަހައްދަށް ދާ ދިއުން އެއްވެސް ވަރަކަށް މަދުވެފައި ނެތީމަ އެވެ. މި ވާހަކަތައް ރައީސް ދައްކަވާފައިވަނީ ސަރުކާރަށް އެއް އަހަރު ފުރިގެން ބޭއްވުނު ޖަލްސާގެ ތެރެއިންނެވެ.\nކުޅުދުއްފުށީ ސަރަހައްދުން ރިސޯޓް ހެދުމަށް ދޫކުރި ފަސް ރަށް ހުޅުވިގެންދާއިރު 8000 ވަޒީފާ އުފެދޭނެ: ރައީސް\nމީގެ ތިން އަހަރު ކުރިން ސަރުކާރުން ރިސޯޓެއްގެ ގޮތުގައި ތަރައްގީކުރުމަށް އިއުލާންކުރެވުނީ ހދ. ދިއްޕަރުފުއްޓާއި ކަނަމަނައިގެ އިތުރުން ކުޑަފަރުފަސްގަނޑާއި ހދ އަތޮޅުގައި އޮންނަ ޖޮގްރަފިކް ފަޅެއް ކަމަށްވާ ކުޑަފަރުފަސްގަނޑުގެ އިތުރުން ށ. ބޮލިއްސަފަރު އެވެ. އިއުލާނު ކުރިތާ4މަސް ދުވަސް ފަހުން އެކަމާ ގުޅޭ ގޮތުން ސުވާލު ކުރުމުން ޑެޕިއުޓީ ޓޫރިޒަމް މިނިސްޓަރ ހަސަން ލިރާރް ވަނީ އެކަމާ ގުޅޭ ގޮތުން ވަރަށް އަވަހަށް ގޮތެއް ނިންމަވާނެ ކަމަށް ހާމަ ކޮށްފަ އެވެ. ނަމަވެސް އަދިވެސް އެކަމަށް ގޮތެއް ނިމުނު ހެނެއް ހިއެއް ނުވެ އެވެ. ފަހަރެއްގައި އޭރުގެ ޓޫރިޒަމް މިނިސްޓަރު މިހާރު ގޮޅީގައި ހުރީމައި ކަމަށްވެސް ވެދާނެ އެވެ.\nރައީސް ކުޅުދުއްފުއްޓަށް އައިސް ގިނަ ޖަލްސާތައް ބޭއްވުމަކީ އަޅުގަނޑުމެންވެސް ނުހަނު ބޭނުންވާ ކަމެކެވެ. އެކަމުން އަޅުގަނޑުމެންގެ ރަށަށް އިތުރު މީހުންތަކެއް އެރުމާއެކު ރަށުތެރެއަށް އިތުރު ފައިސާތައް ވަދެގެންދެ އެވެ. ގެސްޓް ހައުސްތައް ފުރި ފިހާރަތަކުގެ ވިޔަފާރިވެސް ރަގަޅުވެގެން ދެއެވެ. ނަމަވެސް ވަގުތީ ފައިދާއަށްވުރެ އަޅުގަނޑުމެން ބޭނުންވަނީ ދާއިމީ ފައިދާ އެވެ. އުމްރާނީ ތަރައްޤީ އެވެ. އުމްރާނީ ތަރައްޤީ އަންނާނީ ވެފައިހުރި ވައުދުތައް ފުއްދުމުންނެވެ. ހަމައެކަނި ޖަލްސާތަކާ ކަޑަތަކުން އަޅުގަނޑުމެންނަކަށް އުދުހިގަނެވޭކަށް ނެތެވެ. އުދުހި ގަންނަން ރަގަޅު ފެންވަރުގެ އެއާޕޯޓަކާއި، ފުލައިޓްތަކާ އަދި ޖީބުގައި ހެޔޮވަރަށް ފައިސާވެސް އެބަ ހުންނަން ޖެހެއެވެ.\nމިއީ އަޅުގަނޑުމެންގެ ޝަކުވާތަކެވެ. އަޅުގަނޑުމެންގެ ޝަކުވާތަކަކީ މަނިކުފާނަށް ހުށަހެޅޭ އަޅުގަނޑުމެންގެ އެދުންތަކެކެވެ. ރިކުއެސްޓް ތަކެކެވެ. އަޅުގަނޑުމެންގެ ރިކުއެސްޓްތަކަށް ބީރު ކަންފަތެއް ދޭނަމަ އަޅުގަނޑުމެންނަށް މަނިކުފާނުގެ ބޭނުންފުޅެއް ނެތެވެ. އަޅުގަނޑަށް އެނގިފައިވާ ގޮތުން މަނިކުފާނަށް ރިކުއެސްޓް ކުރަން ޖެހެނީ ކުރުކޮށް ފޮނިކޮށެވެ. މަނިކުފާނަށް ހުށަހަޅޭ ރިކުއެސްޓް ތަކަކީ ކުރުކޮށް ފޮނިކޮށް ހުށަހަޅަން ޖެހޭ ރިކުއެސްޓްއަކަށް ވިޔަސް މި ލިޔުންވެސް ތަންކޮޅެއް ދިގުވެއްޖެ އެވެ.\nކުރުކޮށް ބަލާލަންޏާ މި ޕެރަގުރާފް ކިޔާލާށެވެ. އަޅުގަނޑުމެން ބޭނުންވަނީ އަތޮޅުގައި ހަދަން ފަށާފަހުރި ރިސޯޓްތައް “އަވަހަށް” ނިންމާ އޮޕަރޭޝަނަލް ވާށެވެ. އަދި ހަދަން އިއުލާނުކުރި ފަސް ރަށް ވެސް “އަވަހަށް” ނިންމާށެވެ. އަދި އަޅައިދޭން ބުނި އެއާޕޯޓްވެސް ރަގަޅު ފެންވަރަކަށް “އަވަހަށް” ހަދައިދޭށެވެ. އަދި އެންއައިއައިއާ ހަވާލުކުރި ހޮސްޕިޓަލްއިން ދޭން ބުނި ހިދުމަތްތައް ވެސް އެއްބަސް ވެވުނު ޓައިމްލައިންއާ އެއްގޮތަށް ލިބިގެން ދާށެވެ. އަދި ހަދަން ފަށާފަ ހުރި މަގުތައްވެސް “އަވަހަށް” ނިންމާ އިތުރު މަގުތަކެއް ވެސް ހަދައިދުނުމެވެ. އޭރުން ވޯޓްވެސް ދޭނަމެވެ. އަތްވެސް ރަތްވެ ދިލަ އަރަންދެން ޖަހާނަމެވެ. ޝުކުރިއްޔާ އެވެ.\nވާރޭގައި ހުރެ ކުރެއްވި އާދޭސް ފިޔަވާ ވޯޓް ހޯދަން ރައީސް ޔާމީން ކުރެއްވި ކަމެއް ނެތް: ލަތީފް\nކުޅުދުއްފުށީ ސްޓޭޑިއަމްގައި ހެދި ޓާފް ގުރާސް ދަނޑު ނިންމާ ބޭނުންކުރަން ފަށައިފި\nއަވަރސް 11 މަސް ކުރިން\nކެނެރީގެ ނަޝީދަށް ދެން އަންނަ ރިޔާސީ އިންތިޚާބުގައި ވާދަ ކުރެވޭނަމަ އިރު ވެސް އަރާނީ ހުޅަނގު ފަރާތުންނެވެ. އިންޑިއާ ޖެހޭނީ ދެފައި ދަނޑި އަށް ކޮއްޅަށް ތިބެގެން ސީލާން. ރަންރީނދޫ ޓްވިޓަރޭ މެން އަދި އާވާނެ އިންޓަރނޭޝަލް އެފެއާރޒް ކަންކަމުގައި. މަމެން ޕިންކީން ނަކީ އިންޓަރނޭޝަނަލް ކޮމިއުނިޓީ ސައިޒުން ކަނޑާ ތިރި ކުރުމުގައި ވަރަށް ބޮޑެތި މީހުންނޭ މިރޮގުން މަމެންނަށް ވާނީ ދުނިޔޭގެ އެވޯރޑް ވެސް ލިބިފައޭ ރަންރީނދޫ ޓްވިޓަރޭ ތަމެންނަށް އިނގޭތޭ. އެހެންވެއޭ އިނގިރޭސި އެމްބަސޭ ވެސް މަމެން ފެނުނީމާ އަލިފާނޯއި އޭ ކިޔަމުން ދުވަމުން ގޮސް ދުނގެތި ވަލުތެރެއަށް ވަދެ ފިލަނީ ކަނބިލި ފިލާހެން ތަމެންނަށް އެކަން އިނގޭތޭ. އަލިފުދާލުގެ ސެކްރެޓަރީ ޖެނެރަލް އާއި ދިމާލަށް ވެސް އެއްޗެއް އެއްދުވަހު މަމެން ޕިންކީން ބުނުމުން އޭނާ ގަޔަށް ހީސް ލެވުނު ކަން ތަމެންނަށް ވަރަށް ރަނގަޅަށް އަންޑަރސްޓޭންޑް ވާނެއެއް ނޫން ދޯ. ކޮން ބަލާ އެއްތޭ އެއިން އެއްވެސް އެއްޗެއް ނުހުންނާނެ ރިޔާސީ އިންތިޚާބުގައި ވޯޓް ލާފައި ދޯ. މަމެންނަކީ މީ ވަރަށް މޮޅަށް ކިޔަވައިގެން ތިބި މީހުންނޭ ކުޑަ ހެންވޭރުން ޕީއެޗްޑީ މާފަންނު ގުރާބު ތުނޑިން ޕީއެޗްޑީ ނަގާފައޭ މަމެން މިތިބީ މަމެން ފެންވަރުގެ މަތީ ތައްލީމެއް އިންޓަރނޭޝަނަލް އެފެއާރޒް ގައި މިހާރަކު ނުތިބޭނެއޭ އިނގޭތޭ ތަމެން ޓްވިޓަރޭ މެންނަށް. ޔޫ ނޯ އައި ރިއަލީ ހޭޓް ޓު ސީ ޔުއަރ ބްލަޝްޑް ފޭސް ހަމަ މިހާރު ތިޔާ ކަން ރަނގަޅު ކުރޭ އިނގޭ.\nނެތީމޭ 11 މަސް ކުރިން\nރައީސް ކުޅުދުއްފުއްޓަށް ވަޑައިގަންނަވާއިރު ރައީސްއަށް ރިކުއެސްޓް ކޮޅެއް ތަމެން ތައްޔާރު ކުރަންނާ ކުރަންވީ ނުކުރަންނާ ނުކުރަންވީއޭ ތިޔާ ރިސޯރޓްސް ތައް އިތުރު ކޮށް ވަޒީފާ ތައް ކްރިއޭޓް ކުރުމުގައި މަމެން ޕިންކީން ނަކީ މީ ވަރަށް ބޮޑރތި މީހުން ކަން ތަމެން ކުޅުދުއަންސް އިންނަށް އިނގެންވާނެއެއް ނޫން ދޯ. ފުރަތަމަ އޮތީ ލާރޖް ކޮށް ކުޅުދުއްފުށީ ދެކުޅި ހިއްކާލާ އެތަނުން އެއްކުޅީގައި އެއާރޕޯރޓް ހެދުން އަނެއް ކުޅީގައި އިންޑަސްޓްރިއަލް ޕާރކް ހެދުން ދެން ކުޅުދުއްފުށީގައި ގަބޯ މެން ސުޕާރީ ދީގެން ހިންގާ ޑްރަގް ކާރޓެލްސް އިން ތައް ކުޅުދުއްފުށިން ނައްތާލާ ކުޅުދުއްފުއްޓަކީ އެއީ ލިޓިލް ސިންގަޕޯރ އަށް ބަދަލު ކުރުން. ތަމެން ތިޔާ ލިސްޓް ތައްޔާރުކޮށް ގެން ތެޔޮ ލައިގެން ތައްޔާރަށް ހުންނާށޭ މަމެން ބުނަން ނެތީމު ދޯ.\n4566 11 މަސް ކުރިން\nހަނިމާދޫ ރަގަޅަށް ނުހިންގާ ޓުއަރިޒަމް ބާރަށް ހިނގާނެ. ކ\nma 11 މަސް ކުރިން\nsallhi artical eh thankyou ahmed davide\nDrHucen. Nellaidhoo 11 މަސް ކުރިން\nAirport elhumahvure neylhun faidhaa bodu. Sababakee international bodu airport eh neylhi sarahadhdhuge fathuruverikan fulhaavegen nudhaanethee\nގގގ 11 މަސް ކުރިން\n1 faharuves bali meehaku govaagen hanimaadhoo magun male dhan jehuntha.ekekulhun ihhsaas kurintha. airport muhimmu vanee mihenve\nރައީސް ވަޑައިގަންނަވާތީ ކުޅުދުއްފުށީ މަގުތަށް ސާފުކުރަނީ\nކުޅުދުއްފުށީ މަގުތަކުގައި ތާރުއެޅުމުގެ މަސައްކަތް އާދިއްތަ ދުވަހު އަލުން ފަށަނީ\nދެ ކައުންސިލް ގުޅިގެން ނެއްލައިދޫގައި އިމާރާތްކުރި ދެކޮޓަރީގެ އެޕާޓުމަންޓް ހުޅުވައިފި


ތިނަދޫ މާހުއްޓާ ސަރަޙައްދުގައި އޮންނަ ކުޅީގައި ނޭޗަރ ޕާރކެއް ތަރައްޤީ ކުރުމުގެ މަސައްކަތް ޑިޒައިން އެންޑް ބިލްޑް އުޞޫލުން ތަރައްޤީ ކޮށްދޭނެ ފަރާތެއް ހޯދުން.\nތިނަދޫ މާހުއްޓާ ސަރަޙައްދުގައި އޮންނަ ކުޅިއާއި ގުޅިފައިވާ ބިން ހިމެނޭ ގޮތަށް އެ ސަރަޙައްދުގައި ނޭޗަރ ޕާރކެއް ތަރައްޤީ ކުރުމުގެ މަސައްކަތް ޑިޒައިން އެންޑް ބިލްޑް އުޞޫލުން ތަރައްޤީ ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިކަމަށް ޝައުޤުވެރިވެ ވަޑައިގަންނަވާ ފަރާތްތަކަށް މަޢްލޫމާތު ސާފުކޮށްދިނުމާއި އަނދާސީ ޙިސާބު ހުށަހެޅުމުގެ ފުރުޞަތު ތިރީގައި މިދަންނަވާ ތާވަލާއި އެއްގޮތަށް އޮންނާނެއެވެ. އަދި ދަންނަވަމެވެ. މަޢްލޫމާތު ސާފުކުރުމަށް ވަޑައިނުގަންނަވާ ފަރާތްތަކުގެ އަންދާސީ ޙިސާބު އަދި މަޢްލޫމާތު ފުރިހަމަ ނުވާ އަންދާސީ ޙިސާބުތައް ބާޠިލު ކުރެވޭނެ ވާހަކަ ދެންނެވީމެވެ.\nގދ.ތިނަދޫ ކައުންސިލްގެ އިދާރާ\nއަންދާސީ ޙިސާބު ހުށަހެޅުން


Foakaidhoo Nuhikaa Oiy Chasbimakun Kulliakah Goathi Dheyn Ulhumun Faadu Kiyaifi - Vaguthu\nއެމްއެންޕީގެ ޕްރެސް ކޮންފެރެންސްއެއްގައި މެންބަރު އަހްމަދު އުޝާމް -- ވަގުތު އިމޭޖެސް: އިބްރާހިމް ޝާބިލް\nށ. ފޯކައިދޫގައި އޮތް ޗަސްބިމުގެ ސަރަހައްދުން ގޯތި ދޫކުރާ ގޮތަށް "ކުއްލިއަކަށް" އިއުލާން ކުރުމުން އެމްއެންޕީގެ ނައިބު ރައީސް އަދި ރައްޔިތުންގެ މަޖިލީހުގެ ވިލިމާލެ ދާއިރާގެ މެންބަރު އަހްމަދު އުޝާމް ފާޑު ވިދާޅުވެއްޖެއެވެ.\nދިހަ އަހަރު ކުރިން ފޯކައިދޫގައި ގޯތި ދޫކުރުމަށް ފަހު، އެހާ ދިގު މުއްދަތެއް ފަހުން، އަލުން އެ ރަށުގައި ގޯތި ދޫކުރަން އިއުލާން ކޮށްފައި މި ވަނީ، އެ ރަށް ހިމެނޭ ކޮމަންޑޫ ދާއިރާގެ ބައި އިލެކްޝަންއާ ދިމާކޮށެވެ. ބައި އިލެކްޝަން އޮތީ އަންނަ މަހުގެ ފަސްވަނަ ދުވަހުގައެވެ.\nއެ ބައި އިލެކްޝަންގައި އެމްޑީޕީގެ އިތުރުން އިދިކޮޅު ޕީޕީއެމް އާއި، އުޝާމް ނިސްބަތްވާ އެމްއެންޕީ ވެސް ވާދަކުރެއެވެ.\nފޯކައިދޫއިން ގޯތި ދޫކުރުމާއި ގުޅޭ ގޮތުން ރާއްޖޭގެ ނޫހެއްގައި ޝާއިއުކޮށްފައިވާ ޚަބަރެއް ޓްވިޓާގައި ޚިއްސާ ކުރައްވަމުން، އުޝާމް ވިދާޅުވީ މިއަދު ވެރިކަމުގައި ތިބި ފަރާތްތަކަކީ، ހިއްކާފައި ނުވާ ފަޅަކުން ކުރީގެ ސަރުކާރުން ގޯތި ދޫކުރަން އުޅުމުން އެ މައްސަލައަކަށް ހެދި ފަރާތްތައް ކަމަށެވެ.\n"މިއަދު މި ސަރުކާރުން އިންތިޚާބަކާއި ދިމާކޮށް މި ނިންމީ ހިއްކާފައި ނުވާ ޗަސްބިމަކުން ގޯތި ދޫކުރުމަށް، ވެރިކަން ލިބުނީމާ ކުރިން ދެއްކި ވާހަކަތައް ހަނދާނެއް ނުހުރޭ،" އުޝާމް ލިޔުއްވާފައިވެއެވެ.\nފޯކައިދޫ ހިމެނޭ ރައްޔިތުންގެ މަޖިލީހުގެ ކޮމަންޑޫ ދާއިރާގެ ގޮނޑި ހުސްވެގެން ދިޔައީ، އެ ދާއިރާ ތަމްސީލް ކުރައްވަމުން ގެންދެވި އެމްޑީޕީގެ މެންބަރު ހުސައިން ވަހީދު މިދިޔަ މަހު 14 ވަނަ ދުވަހު އަހަރާވުމުންނެވެ. އޭނާ އުޅުއްވީ ކެންސަރުގެ އާލާސްކަންފުޅެއްގައެވެ.\nބައި އިލެކްޝަންއާއި ދިމާކޮށް ސަރުކާރުން ދަނީ ކޮމަންޑޫ ދާއިރާގައި ގިނަ މަސައްކަތްތަކެއް ކުރަމުންނެވެ. ކޮމަންޑު ކައިރީ އޮންނަ ފަޅު ރަށް، މަތި ކޮމަންޑޫ ފަޅުން ބޮޑު ބައެއް ހިއްކައި ދެ ރަށް ބްރިޖްއަކުން ގުޅުވާލަން ވަނީ ހަވާލުކޮށްފައެވެ. ކޮމަންޑޫ ކައިރީ ތިން ރަށެއް ވަނީ ރިސޯޓް ހަދަން އިއުލާން ކޮށްފައެވެ. ފޯކައިދޫން ގޯތި ދޫކުރަން އިއުލާންކުރިއިރު، މަރޮށި ބަނދަރު ތަރައްގީ ކުރަން ވަނީ ފަށައިފައެވެ.\nމި ކަމާއި ގުޅިގެން އާންމުންނާއި ވާދަވެރި ސިޔާސީ ޕާޓީތަކުގެ އިތުރުން ޓްރާންސްޕޭރެންސީ ފަދަ ޖަމިއްޔާތަކުގެ ފާޑުކިއުންތައް ވެސް ވަނީ އަމާޒުވެފައެވެ. ގިނަ ބަޔަކު ސިފަ ކުރާ ގޮތުން، އެއީ ސަރުކާރުން އިންތިޚާބަށް ނުފޫޒު ފޯރުވަން ސަރުކާރުގެ ވަސީލަތްތައް ނަހަމަ ގޮތުގައި ބޭނުން ކުރުމެވެ. މިއިން ބައެއް މަޝްރޫއުތަކަކީ މި އަހަރުގެ ބަޖެޓްގައި ވެސް ހިމަނާފައި ނުވާ މަޝްރޫއުތަކެކެވެ.\nފޯކައިދޫއިން ފުނަދޫއަށް ވެލި ވިއްކާ ވާހަކަ ފޯކައިދޫ ކައުންސިލުން ދޮގު ކޮށްފި\nޖެނުއަރީ 22, 2022 10:19\nސަރުކާރުގެ މުދަލާއި ފައިސާ ގުންޑާ މޑޕ އިސްވެރިންގެ\nއަ މިއްލަ މަސްލަހަތަށް ބޭނުންކުރުން ހުއްޓާލު މަށް\nސަރުކާރަށް ގޮވާލަ މެވެ.\nޖެނުއަރީ 22, 2022 11:51\nހިމާޔަތް ކުރަންޖެހޭ ކަނޑޫފަލެއް އެ ހަލާކު ކޮށްލަން ދިމާކުރަނީ އެބުނާ ޗަކަބިމަކީ މާލޭއިން އުތުން ވެސް އެވަރުގެ ބޮޑު ކަނޑޫފަލެއް ހަމަ ވަރަށް މަދުވާނެ، ހެރޓޭޖް މިނިސްޓަރު އެތަން ހިމާޔަށް ކުރުމަށް ތިމާވެއްތަށް ލޯބިކުރާ މީހެއްގެ ހައިސިއްޔަތުން ގޮވާލަން،\nކަޅުދަބަސްއުފުލިވަގުންނައް ވޯޓްނުދޭތި ތިވޯޓްދެވެނީ ދޯސާއިން ރޮޝިދަމާމީހަކައް ތިއަތޮޅު ވޯޓްފޮޝިހުއްޓަސް ވޯޓާދިމާކޮއް ކިތައްފަހަރު ދަތުރުކޮއްފިހަދިޔާބަލާ ދެންކާރި ކުރާނީ ކޮޗިންފެރީ ލައްޑޫ ޖެހިފޮޝިތަކާއެކް ވޯޓުފޮޝިންޓާޓާކިޔާ


Olhigen 28 Car Ganefii, Agu 1.4 Million Ah - Vaguthu\nއޮޅިގެން 28 ކާރު ގަނެފި، އަގު.1.4 މިލިއަނަށް\nޖަރުމަން މީހަކަށް އޮޅިގެން ޓެސްލާ މޮޑެލް 3ގެ 28 ކާރު ގަނެފިއެވެ. އޮންލައިން ވެބްސައިޓެއް މެދުވެރިކޮށް އޭނާ މި 28 ކާރު ގަތްއިރު އޭގެ އަގު 1،4 މިލިއަން ޔޫރޯއަށް އަރައެވެ.\nބެލޮން ނަމަކަށް ކިޔާ އެމީހާ ރެޑިޓްގައި ވަނީ އޮޅިގެން އެއް ކާރުގެ ބަދަލުގައި ތިން ކާރު ގަނެވުނު ގޮތް ހިއްސާކޮށްފައެވެ.\nޓެލްސާ ވެބްސައިޓް މެދުވެރިކޮށް އެ ފިރިހެން މީހާގެ އާއިލާއިން ކާރެއް ގަންނަން އޯޑަރު ކުރިއިރު، ފުރަތަމަ ހުރިހާ އެއްޗެއް ފިލް ކުރުމަށްފަހު ސަބްމިޓް ކުރުމަށް ޕޭމެންޓް މައްސަލައެއް އުޅޭކަމަށް އޭގައި ލިޔެފައި ވެއެވެ. އެހެން ނަމަވެސް އެ މީހުން ވަނީ ޕޭމެންޓް އެއްޗެހި ލިޔެފައި ވަނީ ރަނގަޅަށް ކަމަށް ބުނެފައެވެ.\nއަނެއްކާ އޭނާގެ ބައްޕަ ވަނީ "ކޮންފޯމް"އަށް ފިއްތާލާފައި ކަމަށް އޭނާ ބުނެފައި ވެއެވެ. މިފަހަރުވެސް ބުނެފައި ވަނީ އެ ނުބައި ކަމަށެވެ. މިގޮތަށް ދެ ތިން ގަޑިއިރު ހޭދަވި ފަހުން ކުއްލިއަކަށް އެ ވެބްސައިޓުން ވަނީ އޭތި ކޮންފޯމްވެއްޖެ ކަމަށް ބުނެފައެވެ.\nއެއީ އެވައްތަރު ކާރުގެ 28 ކާރެވެ. އޭގެ ބިލަށް އިނީ 1.4 މިލިއަން ޔޫރޯ އަރާފައެވެ. އަދި އޯޑަރު ކެންސަލް ކުރާނަމަ ކޮންމެ ކާރަކަށް 100 ޔޫރޯ ނަގާނެ ކަމަށް ބުނެފައި ވެއެވެ. އެހެންކަމުން އެ މީހުންގެ އަތުން އިތުރު 2800 ޔޫރޯ ނަގާނެއެވެ.\nނަމަވެސް އެންމެ ފަހުން ޓެލްސް ކުންފުނިން އެ މީހުންނަށް ގުޅާފައި ހާލަތު، އެ މީހުންނަށް އެނގި އެ އޯޑަރުތައް ވަނީ ކެންސަލް ކޮށްފައެވެ.އަދި އިތުރު ޗާޖެއް ނުނަގާނެ ކަމަށް ވަނީ ބުނެފައެވެ.\nޖޫން 30, 2020 14:49\nދިވެހި ސަރުކާރު ތިއަށްވުރެ ހާލަތު ދެރަ


Harukashi fikuraa dhekolhah vaahaka dhakkaathy inzaaru dhey: Sheikh Aneel | Mihaaru\nޝެއިހް މުހައްމަދު އަނީލް: ހަރުކަށި ފިކުރާ ދެކޮޅަށް ވާހަކަ ދައްކާތީ އޭނާއަށް އިންޒާރުދޭ-- ފޮޓޯ: ނޫރުލް އިސްލާމް\nހަރުކަށި ފިކުރާ ދެކޮޅަށް ވާހަކަ ދައްކާތީ އަނީލް އަށް އިންޒާރު\n29 ސެޕްޓެމްބަރ 2019 - 22:49 36 comments\nދީނީ ހަރުކަށި ވިސްނުމާ ދެކޮޅަށް ވާހަކަ ދައްކާތީ އިންޒާރުތަކެއް ލިބެމުން ދާ ކަމަށް ޝެއިހް މުހައްމަދު އަނީލް މިއަދު ވިދާޅުވެއްޖެ އެވެ.\nއައްޑޫ ސިޓީ ހިތަދޫ، މަސްޖިދުލް ޒިންނޫރައިންގެ އިމާމް، އަނީލަށް ސޯޝަލް މީޑިއާ މެދުވެރިކޮށް ތަފާތު އިންޒާރުތައް ދޭތީ މި މަހުން ފެށިގެން ފުލުހުން އަންނަނީ އޭނާގެ ސެކިއުރިޓީ ބަލަހައްޓަމުންނެވެ. އިންޒާރުތައް ދިނުމުގެ އިތުރުން އޭނާ މިސްކިތުގައި ހުންނަވަނިކޮށް އިއްޔެ ތޫނު އެއްޗެއް ބޭނުންކޮށްގެން ފައިވާނުގެ ވަދު ވަނީ ކަނޑާލައިފަ އެވެ.\nއަނީލް މިރޭ "މިހާރު" އަށް ވިދާޅުވީ 2016 ވަނަ އަހަރުން ފެށިގެން އޭނާ ދެއްވާ ދަރުސްތަކުގައި ހަރުކަށި ފިކުރާ ދެކޮޅަށް ވާހަކަ ދައްކަވާތީ އެކިއެކި އިންޒާރުތައް ދެމުން އަންނަ ކަމަށެވެ. އަދި މިމަހު 14 ގައި މާލޭގައި ބޭއްވި ދަރުސްއެއްގައި ހަރުކަށި ފިކުރުން ސަލާމަތްވުމާ ގުޅޭގޮތުން ވާހަކަ ދައްކަވާފައިވަނިކޮށް އިތުރު އިންޒާރުތަކާއި ފުރައްސާރަތައް ކުރަމުން އަންނަ ކަމަށް އޭނާ ވިދާޅުވި އެވެ.\nމަގުމަތީން ދިމާކޮށް ހަދަނީ އައްޑޫ ސިޓީގެ ބައެއް ކަމަށާއި އެ މީހުންނަކީ އޭނާ ނަމާދު ކުރާ މިސްކިތުގައި ވަކިން ޖަމާއަތް ހަދައިގެން އުޅޭ ބައެއް ކަމަށް ވެސް އަނީލް ވިދާޅުވި އެވެ.\n"މަގުމަތީގައި އެކަނި ހުރެއްޖެނަމަ ގަޔާ ދިމާލަށް [ވެހިކަލް] ދުއްވާލުން ކަހަލަ ކަމެއް ކުރާނެ. މަގުމަތިން ދިމާކޮށް ހަދާނެ،" އަނީލް ވިދާޅުވި އެވެ.\nއަނީލް ވިދާޅުވީ އޭނާ އަށް ތަފާތު އިންޒާރުތައް ދޭ މައްސަލަ 2016 އިން ފެށިގެން އަންނަނީ ފުލުހުންނަށް ހުށަހަޅަމުންނެވެ. އޭރު އެ މައްސަލަ ނުބެލި ނަމަވެސް މިހާރު އެކަން ބަލަމުން އަންނަ ކަމަށް ފުލުހުން މިމަހު ބުނެފައިވާ ކަމަށް އަނީލް ވިދާޅުވި އެވެ.\nދީނީ ހަރުކަށި ވިސްނުމުގެ މީހުން އައްޑޫ ސިޓީގައި އުޅޭ ކަމަށް، ގެއްލުވާލާފައިވާ މީހުންނާއި ގޮތް ނޭންގޭ މަރުތަކުގެ މައްސަލަ ބެލުމަށް އުފައްދާފައިވާ ރިޔާސީ ކޮމިޝަނުން ނެރުނު ރިޕޯޓްގައި ވެސް ވަނީ ބުނެފަ އެވެ.\nހަރުކަށި ފިކުރާ ދެކޮޅަށް އަނީލް އެންމެ ފަހުން ދެއްވި ދަރުސްގައި ވިދާޅުވެފައިވަނީ އެ ފިކުރު ފެތުރުން ހުއްޓުވުމަށް އޮތް ހައްލަކީ އިސްލާމް ދީނުގެ ސައްހަ އަގީދާ އާއި ތައުލީމް ޒުވާނުންނާއި ޅަ ދަރިންނަށް އުނގަންނައި ދިނުން ކަމަށެވެ.\nއިތުރު ލިޔުންތައް އައްޑޫ ޕޮލިސް އިސްލާމް ހައްދުފަހަނައެޅުން


Maldivian In Addu Aa Fuvahmulakah Kuraa Dhathuru Thah Ithuru Kuranee - Vaguthu\nމޯލްޑިވިއަނުން އައްޑޫ އާއި ފުވައްމުލަކަށް ކުރާ ދަތުރުތައް އިތުރު ކުރަނީ\nމޯލްޑިވިއަނުން އައްޑޫ އާއި ފުވައްމުލަކަށް ކުރާ ދަތުރުތަކުގެ އަދަދު އިތުރު ކުރާނެ ކަން މޯލްޑިވިއަނުން ރޭ އިއުލާންކޮށްފިއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މޯލްޑިވިއަންގެ ޕީއާރް އެންޑް ކޮމިއުނިކޭޝަން މޫސާ ވަސީމް ވިދާޅުވީ އެ ދެ ސަރަހައްދަށް ކުރާ ދަތުރުތައް އިތުރު ކުރަން ނިންމީ، ކަރަންޓީން ފެސިލިޓީތަކާއި ރިސޯޓްތަކުގައި ތިބި މީހުން އަނބުރާ ރަށަށް ދިއުމަށް ކުރިއަށް އޮތް ދުވަސްކޮޅު ދަތުރު ކުރާނެތީ ކަމަށެވެ.\nއެ ދަތުރުތައް ފެށުމަށް ހަމަޖެހިފައި ވަނީ މާދަމާ އިން ފެށިގެން ކަމަށް ވެސް މޫސަ ވިދާޅުވިއެވެ.\n"ކަރަންޓީން ފެސިލިޓީސްތަކުގައި، ނޫނިއްޔާމު އެކި ތަންތަނުގައި ރިސޯޓްތަކުގައި ތިބި މުވައްޒަފުންގެ ތެރެއިން ގިނަ އަަދަދެއްގެ މުވައްޒަފުންނަށް މިހާރު ނުކުމެވޭ އެބަ ރަށަށް ދާން. އެ ފުރުސަތު ލިބުމާ އެކީގައި. އަޅުގަނޑުމެން ބުރާސްފަތި ދުވަހުން ފެށިގެން ފުވައްމުލަކާއި ގަމަށް ދެ ސެކްޓާއަށް ކުރަމުންދާ ދަތުރުތަކުގެ ފިރިކުއެންސީ އިތުރުކުރާނަން." މޫސަ ވިދާޅުވިއެވެ.\nއައްޑޫ އާއި ފުވައްމުލަކަށް މޯލްޑިވިއަނުން ކުރާ ދަތުރުތައް މަދުވެފައި ވަނީ ކޮވިޑް-19 އާ ގުޅިގެން ދަތުރުކުރާ މީހުންގެ ނިސްބަތް ދަށްވެ، ފްލައިޓްތަކަށް އޮންނަ ޑިމާންޑް ކުޑަވުމުގެ ސަބަބުންނެވެ.\nއަދި އެ ދަތުރުތަކުގެ އަގު އިތުރަށް ބޮޑު ނުވާކަން އެ ކުންފުނިން ފާހަގަކުރެއެެވެ.\nރާއްޖެ އިން ކޮވިޑް-19 ފެނިފައިވާ މި އުނދަގޫ ހާލަތުގައި އެހީތެރިކަން ބޭނުން ވެއްޖެ ހިނދެއްގައި، ގައުމަށް ހިދުމަތް ކޮށްދިނުމަށް އައިލެންޑް އޭވިއޭޝަން އޮތީ ތައްޔާރަށް ކަމަށް އެ ކުންފުނީގެ މެނޭޖިން ޑިރެކްޓަރު މުހައްމަދު ރިޒްވީ ވަނީ ވިދާޅުވެފައެވެ.\nގައުމީ އެއާލައިންގެ ހައިސިއްޔަތުން، ދައުލަތުގެ ކަމާބެހޭ އިދާރާތަކުން އެހީތެރިކަން ބޭނުންވެއްޖެ ހާލަތެއްގައި އެ ކުންފުނިން އޮޕަރޭޓް ކުރާ ކާގޯ ފްލައިޓުތަކާއި މުވައްޒަފުން ތިބީ އެކަމަށް ތައްޔާރުވެގެން ކަމަށެވެ. އަދި އެ ކުންފުންޏާ އެކުގައި މަސައްކަތް ކުރާ ރާއްޖޭގެ އެހެން އެއާލައިންތަކުން ވެސް އޮތީ އެކަމަށް ތައްޔާރުގައި ކަމަށް މޯލްޑިވިއަނުން ބުނެއެވެ.\nއޭޕްރީލް 8, 2020 12:14\nހުވަދު އަތޮޅަށް ކުރާ ދަތުރުތަށް އިތުރު ކޮށްލަދީ.. ރައްޔިތުން އެންމެ ބޭނުންވާ ވަގުތުގައި ދަތުރުތަށް މަދު ކުރުމަކީ ދެރަކަމެއް..\nއޭޕްރީލް 8, 2020 12:31\nއަޑު އިވުނު އަދިވެސް މިކަން ލަސްވަނީ ޕައިލެޓުން އެއްބަސް ނުކުރެވިގެން އުޅޭތީއޭ.\nމެނޭޖްމެންޓް ކަޑަވީމަ މިކަހަލަ ހުރިހާ ކަމެއްވެސް ވާނެ


Twitter gannan Musk hushahelhee maakuda ageh\nސައޫދީ ޕްރިންސް ވަލީދު ބިން ތަލާލް: މަސްކް ހުށަހެޅުއްވި އަގު ކުޑަ ކަމަށް ވިދާޅުވި\nއެމެރިކާގެ މަޝްހޫރު ވިޔަފާރިވެރިޔާ އީލޮން މަސްކް ނަގުދު ފައިސާއަށް މުޅި ޓްވިޓާ ގަންނަ އޮތީ ހުށަހަޅާފަ އެވެ. އޭނާ ހުށަހެޅީ ހިއްސާކަށް 54.20 ޑޮލަރު އެވެ. އެހެންކަމުން ޖުމުލަ އަގު 40 ބިލިއަން ޑޮލަރަށް ވުރެ އިތުރުވާނެ ކަމަށް ވަނީ ބެލެވިފަ އެވެ.\nސައޫދީ ޕްރިންސް ވަލީދު ބިން ތަލާލް، އީލޮން މަސްކްއަށް ރައްދު ދެއްވައި ވިދާޅުވި ގޮތުގައި ޓްވިޓާގެ ހައިބަތަށް ބަލާއިރު މަސްކް ހުށަހަޅުއްވާފައި ވަނީ މާކުޑަ އަގެކެވެ. އަދި ޓްވިޓާގެ ހިއްސާދާރެއްގެ ހައިސިއްޔަތުން އެ އަގު ގަބޫލު ނުކުރައްވާ ކަމަށް ވަނީ ވިދާޅުވެފަ އެވެ.\nޕްރިންސް ވަލީދަކީ ޓްވިޓާގައި ނުފޫޒުގަދަ ބޭފުޅެކެވެ. ޓްވިޓާގެ ހިއްސާދާރެއް ގޮތުގައި ވަރަށް ގިނަ ދުވަސްވަންދެން ޕްރިންސް ވަނީ ހޭދަކުރައްވާފަ އެވެ. ޓްވިޓާގައި އޭނާގެ 5.2 ޕަސެންޓް ހިއްސާ އޮވެ އެވެ.\nއީލޮން މަސްކް ވަނީ ވަރަށް ކުއްލި ގޮތަކަށް ޓްވިޓާއިން ގިނަ އަދަދަކަށް ހިއްސާ ބައްލަވައިގެންފަ އެވެ. ހިއްސާއަކަށް 49.97 ޑޮލަރުގެ މަގުން ޓްވިޓާގެ 9.2 ޕަސެންޓް މިހާރު ވަނީ މަސްކްގެ މިލްކިއްޔާތަށް ވައްދާފަ އެވެ.\nޓްވިޓާ ގަންނަން މަސްކް ހުށަހެޅުއްވުމާ ގުޅިގެން ގިނަ ބައެއްގެ ފާޑުކިޔުން މަސްކަށް ފޯރާފައިވާއިރު ޕްރިންސް ވަލީދާއި މަސްކްއާ ދެމެދު ވެސް ޓްވިޓާގައި ވަނީ ބަހުސް ހޫނުވެފަ އެވެ. އަދި ވަލީދު އިންކާރު ކުރެއްވުމަށް ބާރުދޭ ހެކިތަކެއް ހުރިތޯ މަސްކް ވަނީ ސުވާލު ކުރައްވާފަ އެވެ.\nއީލޮން މަސްކް: ޓްވިޓާ ގަންނަ ހުށަހެޅީ ރަނގަޅު އޮފާއެއް ކަމަށް ވިދާޅުވި\nއީލޮން މަސްކް އަކީ ޓެސްލާ އާއި ސްޕޭސްއެކްސް އަދި ސްޓާލިންކްގެ ވެރިޔާ އެވެ. އަދި ކްރިޕްޓޯ ކަރަންސީ ތަރައްގީ ކުރުމަށާއި ހިޔާލުފާޅުކުރުމުގެ މިނިވަންކަމަށް ވަރަށް ބޮޑަށް ބާރުއަޅުއްވާ ބޭފުޅެކެވެ.\nއީލޮން މަސްކަކީ ހުރިހާ ކަމެއްގައި ވެސް މިނިވަންކަން އޮންނަން ޖެހޭނެ ކަމަށް ވަކާލާތު ކުރައްވާ ބޭފުޅެކެވެ. އޭނާ ދެކެވަޑައިގަންނަވާ ގޮތުގައި ޚިޔާލު ފާޅުކުރުން ހިފެހެއްޓިގެން ނުވާނެ އެވެ. ހަމައެފަދައިން ސޯޝަލް ނެޓްވޯކް / ޕްލެޓްފޯމްތައް ބޭނުންކުރާ މީހުންނަށް ވަރަށް ބޮޑު އިޚްތިޔާރެއް އޮންނަން ޖެހޭނެ ކަމަށް ވެސް ގަބޫލުކުރައްވަ އެވެ.\nއީލޮން މަސްކް ޓްވީޓާގައި އިންވެސްޓްކުރީ ދެ ބޭނުމަކު އެވެ. އެއީ ޓްވީޓާއަށް ފައިދާ ހޯދައި ދިނުމާއި ޓްވީޓާއިން ބްލޮކް ކޮށްފައި ހުރި ބައެއް މީހުންގެ އެކައުންޓްތައް އަލުން ހުޅުވާލުމެވެ. މަސްކް ބޭނުންވާ ގޮތަށް ޓްވީޓާ ބަދަލުވެގެން ދާއިރު އެއީ މިހާރު މިފެންނަ ޓްވީޓާއަށް ނުވުން އެކަށީގެންވާ ކަމަށް މަޝްރަހު ދިރާސާކުރާ މީހުން ބުނެ އެވެ.


Hulhudhoo Ali Mohamed MTD ah Soi Koffi\nހުޅުމީދޫގެ ކުރީގެ ކައުންސިލަރު އަލީ މުހައްމަދު ...\nއަލަށް އުފައްދަން ހުއްދަ ދީފައިވާ ސިޔާސީ ޕާޓީއެއްކަމަށްވާ މޯލްޑިވްސް ތާޑްވޭ ޑިމޮކްރެޓިކްސް (އެމްޓީޑީ)އަށް ހުޅުމީދޫގެ ކުރީގެ ކައުންސިލަރު އަލީ މުހައްމަދު ( އައްދު ) ސޮއިކުރައްވައިފިއެވެ.\nއެމްޑީޕީ މެމްބަރެއްގެ ގޮތުގައި ހުންނަވައިގެން ހުޅުމީދޫ ކައުންސިލަރެއްގެ މަގާމަށް އައްދު އިންތިޚާބުވެފައިވަނިކޮށް އައްދުފަހުންވަނީ ޕީޕީއެމްއަށް ސޮއިކުރައްވާފައެވެ.\nއައްދު ޕީޕީއެމްއަށް ސޮއިކުރައްވާފައިވަނީ “އިސްމެހެލެ ހެރާ” ޕްރޮޖެކްޓް ފެށުމަށް ހޮޓެލް ޖެންގައި 28 އެޕްރީލް 2015 ގައި ބޭއްވުނު ރަސްމިއްޔާތެއްގައެވެ.\nކައުންސިލްގެ މުއްދަތު ހަމަވެގެން ދެވަނަ ފަހަރަށް ޕީޕީއެމްގެ މެމްބަރެއްގެ ގޮތުގައި ހުރެގެން އައްދު ހުޅުދޫ ދާއިރާގެ ކައުންސިލްގެ މަގާމަށް ކުރިމަތި ލެއްވުމުން އައްދުއާއި ވާދަކޮށް ހުޅުދޫ ދާއިރާގެ ކައުންސިލްގެ މަގާމް ކާމިޔާބުކުރެއްވީ މިހާރު ހުޅުދޫ ދާއިރާގެ ކައުންސިލްގެ މަގާމް ފުރުއްވަމުން ގެންދަވާ ޝުކުރީއެވެ.\nއައްދު މޯލްޑިވްސް ތާޑްވޭ ޑިމޮކްރެޓިކްސް (އެމްޓީޑީ)އަށް ސޮއިކުރެއްވިއިރު ސިޔާސީ ޕާޓީ އުފެއްދުމަށް ބާއްވަންޖެހޭ ޖަލްސާ ބޭއްވުމުގެ ހުއްދަ އިލެކްޝަން ކޮމިޝަން (އީސީ) އިންވަނީ މޯލްޑިވްސް ތާޑްވޭ ޑިމޮކްރެޓިކްސް (އެމްޓީޑީ)އަށް ދީފިއެވެ.\nމޯލްޑިވްސް ތާޑްވޭ ޑިމޮކްރެޓިކްސް (އެމްޓީޑީ)އަކީ ކުރީގެ ނާއިބްރައީސް އަހުމަދު އަދީބު އިސްކޮށް ހުންނަވައިގެން އުފައްދާ ޕާޓީއެކެވެ.\nhttp://sun.mv/54878 ( އައްދު ޕީޕީއެމްއަށް ސޮކުރެއްވުން )


Ufanvi iru ayifai neyi namaves sihhathu baraabaru!\nއުފަންވިއިރު އަތްފައި ނެތް ނަމަވެސް ސިއްހަތު ބަރާބަރު!\nއުފަންވީއިރު އަތާއި ފައި ނެތް ކުއްޖާ\nއުފަންވީއިރު އަތެއް ފަޔެއް ނެތް ކުއްޖެއްގެ ސިއްހަތު ރަނގަޅު ކަމުން ޑޮކްޓަރުން ހައިރާން ވެއްޖެ އެވެ. އިންޑިޔާގެ މަދްޔަ ޕްރަދޭޝްގެ ރަށެއްގެ ސަކްލާ އަވަށުގައި އުފަންވި މި އަންހެންކުއްޖާއަކީ ވަރަށް މަދުން ނޫނީ ނުފެންނަ ޖެނެޓިކް ޑިސްއޯޑާއެއްގެ ސަބަބުން އެއްގޮތަކަށް ވެސް އަތާއި ފައި އުފެދިފައި ނެތް ކުއްޖެކެވެ.\nމި ކުއްޖާ ބެލި ކުޑަކުދިންގެ ޚާއްސަ ޑޮކްޓަރު ސުރޭޝް އަގަރްވާލް އިނގިރޭސި ވިލާތުގެ ނޫހަކަށް ވިދާޅުވެފައިވާ ގޮތުގައި ކުއްޖާގެ އަތާއި ފައި ނެތުން ފިޔަވައި އިތުރު އެއްވެސް މައްސަލައެއް ނެތެވެ. ކުއްޖާގެ ސިއްހަތު މުޅިން ބަރާބަރެވެ.\nމި ކުއްޖާއަށް ދިމާވެފައިވަނީ ޓެޓްރާ-އަމޭލިއާ ސިންޑްރޯމް ކިޔާ ޖެނެޓިކް ޑިސްއޯޑާ އެކެވެ. މި ކުއްޖާ ފެނުނު ގިނަ ޑޮކްޓަރުން ބުނެފައި ވަނީ އެމީހުންގެ ޑޮކްޓަރީ ހަޔާތުގައި ވެސް މިފަދަ ކުއްޖަކު ފެނުނު މިއީ ފުރަތަމަ ފަހަރު ކަމަށެވެ.\nމިފަދަ ކުދިން މަދުން ނަމަވެސް ދުނިޔެއަށް އުފަންވެފައިވާކަން މެޑިކަލް ފޮތްތަކުން ފެންނަން ހުރި ކަމަށާއި ނަމަވެސް ގިނަ ކުދިންނަށް އިތުރު ސިއްހީ މައްސަލަތައް ކުރިމަތިވެފައި ހުންނަ ކަން ޑޮކްޓަރު ފާހަގަ ކުރެއްވި އެވެ. އެގޮތުން ގިނަ ކުދިންގެ ފުއްޕާމޭ ރަނގަޅަށް ތަރައްގީވެފައި ނުވާތީ ނޭވާލުމަށް ދަތިވާ ކަމަށް އޭނާ ވިދާޅުވި އެވެ.\nމި ކުއްޖާގެ އިތުރު ޓެސްޓްތައް ހަދައި އެތެރެހަށީގެ ހުރިހާ ގުނަވަނެއް ފުރިހަމައަށް ތަރައްގީވެފައިވޭތޯ ޗެކް ކުރާނެ ކަމަށް ޑޮކްޓަރުން ވަނީ ބުނެފަ އެވެ.


Ummeedhu kuri varahvure avahah Neymar fit vaane\nކުޅިވަރު - ނޭމާގެ އަނިޔާ\nއުއްމީދުކުރި ވަރަށްވުރެ އަވަހަށް ނޭމާ ފިޓުވާނެ\nމިދިޔަ ފެބްރުއަރީ މަހުގެ ފަހުން އޭނާ އެއްވެސް މެޗެއްގައި ކުޅެފައެއް ނުވޭ\nކ. މާލެ 24 މެއި 2018 | ބުރާސްފަތި 21:18 2,161\nނޭމާ ބްރެޒިލްގެ ޖާޒީގައި - ގޫގުލް\nއުއްމީދުކުރި ވަރަށްވުރެ އަވަހަށް ޕެރިސް ސެއިންޓް ޖާމަން (ޕީއެސްޖީ) ގެ ފޯވާޑް ނޭމާ ފިޓްވާނެ ކަމަށް ބްރެޒިލްގެ ގައުމީ ޓީމުން ބުނެފިއެވެ.\nނޭމާއަށް އަނިޔާވީ މިދިޔަ ފެބްރުއަރީ މަހުގެ 25 ވަނަ ދުވަހުގެ ރޭ ފްރެންޗް ލީގުގައި މާސޭއާ ދެކޮޅަށް ކުޅުނު މެޗުގައެވެ. މި މެޗުގައި އަނިޔާވެގެން އޭނާ އަށިގަނޑުގައި ބޭލި ނަމަވެސް ޕީއެސްޖީއިން 3-0 ގެ ނަތީޖާއަކުން މި މެޗު ކާމިޔާބުކުރިއެވެ. މި މެޗުގައި އޭނާގެ ކުޑަހުޅާއި ފަޔަށް ލިބުނު އަނިޔާއަކާއި ގުޅިގެން އޭނާ ތިން މަސް ދުވަހުގެ މުއްދަތަކަށް ކުޅުމާއި ދުރަށް ދާން ޖެހުނެވެ. މި އަނިޔާގެ ސަބަބުން އޭނާއަށް ވޯލްޑް ކަޕް ގެއްލިދާނެ ކަމުގެ ބިރު އޮތް ނަމަވެސް މިހާރު އޭނާއަށް ވޯލްޑް ކަޕްގައި ކުޅެވޭނެކަން ވަނީ ގާތްގަނޑަކަށް ކަށަވަރުވެފައެވެ.\nބްރެޒިލްގެ ފިޓްނެސް ކޯޗު ފަބިއޯ މަސެރިއަން ކުރިޔަށް ގެންދިޔަ ނޫސްވެރިންގެ ބައްދަލުވުމުގައި ވާހަކަ ދައްކަމުން ބުނީ ނޭމާގެ ރިކަވަރީގެ ކަންކަން ދަނީ ވަރަށް ރަނގަޅަށް ކަމަށާއި އެހެން ނަމަވެސް އަދިވެސް ބޭނުންވަނީ އިތުރަށް އޭނާގެ ރިކަވަރީގެ ކަންކަން އަވަސްކުރަން ކަމަށެވެ. ނޭމާއަކީ ވަރަށް ފުރިހަމަ އެތުލީޓެއް ކަމަށާއި އޭނާ އަންނަނީ އުއްމީދުކުރި ވަރަށްވުރެ މާ އަވަހަށް ރަނގަޅުވަމުން ކަމަށް ފަބިއޯ ބުނެފައިވެއެވެ.\nއަނިޔާއަށް ފަރުވާ ހޯދުމަށް އަމިއްލަ ގައުމުގައި ނޭމާ ސާޖަރީއެއް ފުރިހަމަކުރިއިރު އޭނާ ވަނީ ސީޒަން ނިމުމުގެ ޕީއެސްޖީގެ ފަރިތަކުރުންތަކަށް ވެސް ނުކުމެފައެވެ. އެހެން ނަމަވެސް އޭނާއަށް އެއްވެސް މެޗެއްގައި ކުޅެވިފައިނުވާއިރު އޭނާ ވަނީ މި ނިމުނު ސީޒަނުގައި ފްރާންސްގައި ކުޅުނު އެންމެ މޮޅު ކުޅުންތެރިޔާގެ އެވޯޑް ހޯދާފައެވެ.\nވޯލްޑް ކަޕް ހުޅުވުމުގެ ކުރިން ކްރޮއޭޝިއާ އަދި އޮސްޓްރީއާ ދެކޮޅަށް ބްރެޒިލް އެކުވެރި ކަމުގެ މެޗުތަކެއް ވެސް ކުޅެނޭއެވެ. މި އެކުވަރިކަމުގެ މެޗުތަކުގައި ނޭމާ ފެންނާނެ ކަމަށް ނުބެލެވޭއިރު ބްރެޒިލްގެ ކޯޗު ޓީޓޭ ނެގި ސްކޮޑުން ނޭމާއަށް ވަނީ ފުރުސަތު ދީފައެވެ.\nމިފަހަރުގެ ވޯލްޑް ކަޕްގައި ބްރެޒިލްގެ ގައުމީ ޓީމުގެ ހިމެނިފައިވަނީ ސްވިޓްޒަލޭންޑާއި ކޮސްޓަރިކާ އަދި ސާބިއާ އާއެކު ގްރޫޕް އީ ގައެވެ. ގްރޫޕްގެ ފުރަތަމަ މެޗުގައި ޖޫން 17 ވަނަ ދުވަހު ސްވިޓްޒަލޭންޑާއި ދެކޮޅަށް ނުކުންނައިރު ދެވަނަ މެޗުގައި ބްރެޒިލް ނުކުންނާނީ ޖޫން 22 ވަނަ ދުވަހު ކޮސްޓަރިކާއާ ދެކޮޅަށެވެ. ހަމައެހެންމެ ގްރޫޕް ސްޓޭޖްގެ ފަހު މެޗުގައި ބްރެޒިލް ނުކުންނާނީ ޖޫން މަހުގެ 27 ވަނަ ދުވަހު ސާބިއާ އާއި ދެކޮޅަށެވެ.\nމިފަހަރުގެ ވޯލްޑް ކަޕަށް ވެސް ފެވަރިޓުންގެ ގޮތުގައި ބްރެޒިލް ދާއިރު އެ ޓީމުގައި ނޭމާ ހުރުން ވެގެންދާނީ ލިބޭނެ ވަރަށް ބޮޑު ކުރިއެރުކަމަކަށެވެ.


Covid 19 in rakkaatherivumah mihaathanah 963.66 Million rufiya! - vNews.mv\nމާލޭގައި ކޮވިޑް-19 އަށް ބަޔަކު ޓެސްޓު ކުރުމަށްޓަކައި ސިއްހީ ފަރާތްތަކުން ހަރަކާތްތެރިވަނީ :- އަޙުމަދު ޝުރާއު / ވީފޮޓޯ\nކޮވިޑް-19 އިން ރައްކާތެރިވުމަށް މިހާތަނަށް 963.6 މިލިއަން ރުފިޔާ!\nމަރްޔަމް ލީން Male' | 24 June 2020, 18:40\nކޮވިޑް-19 އިން ރައްކާތެރިވުމަށްޓަކައި ސަރުކާރުން ކުރަން ފަށާފައިވާ މަސައްކަތްތަކަށް މިހާތަނަށް 963.6 މިލިއަން ރުފިޔާ ހޭދަ ކޮށްފައިވާކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން އާއްމު ކޮށްފައިވާ "ވީކްލީ ކޮވިޑް-19 ސްޕެންޑިން ރިޕޯޓް" ގައިވާ ގޮތުން މި މަހުގެ 18 ވަނަ ދުވަހުގެ ނިޔަލަށް 963.6 މިލިއަން ރުފިޔާ ވަނީ ހޭދަކޮށްފައެވެ. މިއީ މިދިޔަ ހަފުތާއާ ހަމައަށް ކުރި ހޭދައާ އަޅާ ބަލާއިރު 2.2 އިންސައްތަ އިތުރު އަދަދެކެވެ.\nއެރިޕޯޓުގައިވާ ގޮތުން ކޮވިޑް-19 ގެ ހަރަދުތަކުގެ ތެރެއިން އެންމެ ބޮޑު ހޭދައެއް މިހާތަނަށް ކޮށްފައިވަނީ ސިއްހީ ދާއިރާއަށް ބޭނުންވާ ސާމާނު ހޯދުމާއި އެދާއިރާގެ ހިދުމަތްތައް ގާއިމް ކުރުމަށެވެ. އެގޮތުން ސިއްހީ ސާމާނު އެތެރެ ކުރުމަށް 464.9 މިލިއަން ރުފިޔާ ވަނީ ހޭދަކޮށްފަ އެވެ.\nކޮވިޑް-19 އިން ރައްކާތެރިވުމަށް ކުރަމުންދާ ހަރަދުތަކުގެ ތެރެއިން އެންމެ ބޮޑު ހޭދައެއް ކޮށްފައިވަނީ ނޭޝަނަލް ޑިޒާސްޓާ މެނޭޖުމަންޓް ސެންޓަރަށެވެ. އެ ސެންޓަރުން ކުރާ މަސައްކަތް ތަކަށް 634.7 މިލިއަން ރުފިޔާ ހޭދަ ކޮށްފައި ވެއެވެ.\nމީގެއިތުރުން މިނިސްޓްރީގެ އޮފް ހެލްތުން ކުރަމުންދާ މަަސައްކަތް ތަކަށް 145.9 މިލިއަން ރުފިޔާ ހޭދަ ކޮށްފައިވެ އެވެ.


Jinsee goanaa kuri massalaigai Pharmacy assistant hayyaru koffi | Mihaaru\nރޭޕާއި ޖިންސީ ގޯނާގެ މައްސަލަތައް ބަލަން ގޮވާލައި މުޒާހަރާ ކުރަނީ.-- ފޮޓޯ: އަހުމަދު އަވްޝަމް އިލްޔާސް/މިހާރު\n07 އޯގަސްޓް 2020\nފުލުހުންގެ މީޑިއާ އޮފިޝަލް ވިދާޅުވީ ބޭސްފިހާރައަކަށް ދިޔަ މީހަކަށް ޖިންސީ ގޯނާކުރި ކަމުގެ ތުހުމަތު ކުރެވޭ އުމުރުން 50 އަހަރުގެ ބިދޭސީ ފިރިހެނަކު ހައްޔަރުކޮށްފައިވާ ކަމަށެވެ. އޭނާ 10 ދުވަހުގެ މުއްދަތަށް ބަންދުގައި ބަހައްޓައިގެން ތަހުގީގު ކުރިއަށް ގެންދެން ކްރިމިނަލް ކޯޓުން ހުއްދަ ދީފައިވާ ކަމަށް ފުލުހުން ބުންޏެވެ.\nފުލުހުން އަންނަނީ އެ މައްސަލަ ތަހުގީގު ކުރަމުންނެވެ.\nޖިންސީ ގޯނާއާ ކުރިމަތިވި ކަމަށް ބުނާ އަންހެެން މީހާއާ ހަވާލާދީ ބައެއް މީޑިއާތަކުން ބުނެފައިވާ ގޮތުގައި ބޭސް ފިހާރައިގައި ހުއްޓާ، ފާމަސީ އެސިސްޓެންޓް ވަނީ އެ އަންހެން މީހާގެ ޖިންސީ ގުނަވަނެއްގައި އަތްލައިފަ އެވެ. ތުހުމަތުކުރާ މީހާ އަކީ އެތަނުގައި މަސައްކަތް ކުރާ އިންޑިއާގެ ރައްޔިތެއް ކަމަށް ވެސް ރިޕޯޓު ކޮށްފައިވެ އެވެ.\nޖިންސީ ގޯނާގެ މައްސަލަތައް ރާއްޖޭގައި ފަހަކަށް އައިސް ވަނީ ވަރަށް ބޮޑަށް އިތުރުވެފަ އެވެ. އެ ފަދަ މައްސަަލަތައް ރިޕޯޓްކުރަން ބާރު އަޅައި ޖެންޑާ މިނިސްޓްރީން ވަނީ ދާދިފަހުން ކެމްޕޭނެއް ވެސް ފަށައިފަ އެވެ.\nފުލުހުން މާލެ ޖިންސީ އަނިޔާ ޖިންސީ ގޯނާކުރުން ބޭސް ފިހާރަ އިންޑިއާ ރާއްޖެ-އިންޑިއާ ބިދޭސީން\nޖެންޑަރ މިނިސްޓަރު އިސްތިއުފާ!!!\nބޮޑުވަރުވެގެން ޑީޕޯޓް. ނޫނީ އިންޑިޔާ މީހެއްވީމަ އަތްޖަހާފަ ރަށަށް.\nމިފަހަރު ހިޔެއްނުވޭ ވިކްޓިމްގެ ވާހަކަ ބަދަލުވާނެހެނެއް. މރ. ރޯޔަލް ނޫންވީމަ\nރޯޔަލް އަށްވުރެ އިންޑިޔާ މާ ބާރުގަދައޭ\nއިންޑީއާ މީހެއްތަ؟ ކަމެއް ނުވާނެއެވެ. ނިކަން ބަލާ ހުޅުމާލޭގައި މުޒާހަރާ ކުރި މީހުން... ބަގްލަދޭސް މީހުން7މަހުގެ މުސާރަ ނުދީ ޑީޕޯޓް ކޮއްފި އެވެ. އިންޑިއާ މީހުން އެތިބީ އެވެ. އަދި ކޮބާ މާބަނޑު އަންހެނެއްގެ ގަޔަށް އެޗްއައިވީ( އެއިޑްސް) ލޭ އެޅި އިންޑިއާ ޓެކްނީޝަން ވެސް ހެދި ނެހެދި ގޮތެއް ނޭގި ޤައުމަށް ފޮނުވާލީއެވެ. މިވެރިކަމަކު ނޫނެވެ.\nހައްޔަރު ކުރަނީ ކިހާވަރަކަށް ހެކި ލިބިގެންތޯ؟. އައި ވިޓްނަސްއެއް ހުރެގެންތޯ؟ ނޫނީ ވިކްޓިމް ބުނާ ބަހައްތޯ؟. ޖިންސީ ގޯނާ އާއި ފުރައްސާރަ ގިނަ އިރެއްގައި ހުރިހާ އެންގަލަކުން ވިސްނާ ހަމަހަމަ ކަމާއިއެކު ކޮންމެ މީހަކަށްވެސް އިންސާފު ލިބެންވާނީ.\nމީނާ ދޫކޮށްލާނެ. އިންޑިޔާމީހުން ނުހިފެހެއްޓޭނެ.\nއިންޑިއާ ވިއަސް އަދި އެހެން ގައުމެއްގެ ވިއަސް ދިވެއްސަކަށް ވިއަސް ޖިންސީ ގޯނާވާނީ ޖިންސީ ގޯނާއަށް. ތަފާތުކުރުމެއްނެތި އަދަބު ދޭންވާނެ.\nއަދަބުދޭންޖެހޭ ކަންކަން ނޭނގިގެނެއްނޫން އަދަބުނުދެނީ. އެއީ އިންޑިއާ މީހެއްކަމަށް އެބުނަނީ، އިތުރަށް އެއްޗެކޭ ނުބުނިއަސް ވާނެގޮތް އިނގޭ. ކަމާ ބެހޭ ފަރާތްތަކުން އަދަބުނުދީ ކުއްކުރާމީހުނަށް ހިތްވަރުލިބޭ ގޮތަށް މައްސަލަ ނިންމަންޔާ ރައްޔިތުން ނުކުމެ ތިހެންއުޅޭ މީހުނަށް އަދަބުދެވެން އޮތްގޮތަކަށް ދޭނެ.\nއިންޑިޔާ މީހެއްތަ؟ ޙިޔެއްނުވޭކުއްވެރިވާނެހެނެއް\nއިންޑިޔާ މީހުން އުޅޭނީ އެހެން\nދިވެހިން އުޅޭގޮތް ނުފެންނާތީ ހައިރަން ވަން ލަންކާ އިންޑިއާ އައް ގޮސް ދިވެހިން އުޅޭ ގޮތް ބަލައިލަބަލަ އަލެ އެއފަހަރު. ގުދޯ ގުދޯ ގޮވޭ އިރުވެސް ނެންގެ


Gaumee roohakee alhe koba? E rooh eba oith tha? | Mihaaru\nގައުމީ ބޮޑު މާހެފުމުގައި ބޮޑިބަތް ކާން ތައްޔާރުވަނީ: އެހެން ކަންކަމުގައި ވެސް ގައުމީ ރޫޙުގައި ވިސްނަން ޖެހޭނެ\nއެހެން މިހެން: ގައުމީ ރޫޙަކީ އަޅެ ކޮބާ؟ އެ ރޫޙު އެބަ އޮތްތަ؟\n05 ޖޫން 2016 - 08:55 14 comments\nޕީޕީއެމާއި އެމްޑީޕީ އަށް ތާއީދުކުރުމަކީ ގައުމު ދެކެ ލޯބިވުން ހެއްޔެވެ؟ ކުރީގެ ރައީސުން ކަމަށްވާ މައުމޫން އަބްދުލްގައްޔޫމާއި މުހައްމަދު ނަޝީދުގެ ފަހަތްޕުޅުން އުޅުމަކީ ގައުމަށް ތެދުވެރިވުން ހެއްޔެވެ؟ މިހާރުގެ ރައީސް އަބްދުﷲ ޔާމީނަކީ އެންމެ މޮޅު ވިސްނުންފުޅު ގެންގުޅުއްވާ ރައީސް ކަމަށް ގަބޫލުކުރުމަކީ ގައުމީ ޒިންމާ އަދާކުރުން ހެއްޔެވެ؟\nއަޅުގަނޑުގެ ހިތުގައި މި ސުވާލުތައް އުފެދެނީ ބައެއް މީހުން ދައްކާ ވާހަކަތަކާއި ސޯޝަލް މީޑިއާގައި ފާޅުކުރާ ޚިޔާލުތަކާއި ޒުވާބުތަކަށް ނަޒަރު ހިންގާލެވޭތީ އެވެ. ބައެއް ފަހަރު ހިތަށްއަރަ އެވެ. ގައުމުގެ މައްސަލަތަކާ މެދު ވިސްނުމުގެ ބަދަލުގައި އަމިއްލަ ދިރިއުޅުމުގައިގެން ކުރިއަށް ދާންވީ އެވެ. މީޑިއާތަކުން ފަތުރާ މަޢުލޫމާތުތައް ނުކިޔަންވީ އެވެ. ހަމައެކަނި ބަލަންވީ އަމިއްލަ ދިރިއުޅުމާއި އާއިލާގެ ހާލަތު ރަނގަޅުކުރާށެވެ. އަޅުގަނޑުގެ ރައްޓެހިންނާއި އަވަށްޓެރިންނާއި ވަށައިގެން އުޅޭ އާންމު ރައްޔިތުންގެ ކަންކަމާ މެދު ވިސްނަން ވަގުތު ހޭދަކުރުމުގެ ބޭނުމެއް ނެތެވެ. އެމީހެއްގެ ކަންކަމާ އުޅޭނީ އެމީހެކެވެ.\nއެކަމަކު އެހެން ހިތަށްއެރިޔަސް އަބަދުވެސް އަޅުގަނޑަށް ސަލާމަތްނުވެވެނީ އެކި ކަންކަމާ މެދު ވިސްނުން ދޫކޮށްލުމުގެ އާދައިންނެވެ. އެކަން ވަނީ އަޅުގަނޑުގެ ލެޔާ ގުޅިފަ އެވެ. ސުވާލު ކުރެވެނީ ގައުމުގެ ހާލަތާ މެދުގަ އެވެ. ވެރިންގެ ތެދުވެރިކަމާ މެދުގަ އެވެ. ރައްޔިތުން ގައުމާ މެދު ފިކުރުކުރާ މިންވަރާ މެދުގަ އެވެ.\nއަޅުގަނޑަށް ގައުމީ ރޫޙު ފެންނަނީ ވަރަށް ސާދާ ގޮތަކަށެވެ؛ އެއީ ގައުމަށް ފައިދާ ހުރި ކޮންމެ ކަމަކަށް އާއެނކޭ ބުނުމާއި ގައުމަށް ގެއްލުން ހުރި ކޮންމެ ކަމަކަށް ނޫނެކޭ ބުނުމެވެ.\nގައުމަކީ ރައްޔިތުންގެ އެއްޗެކެވެ. ގައުމީ ރޫޙު އޮންނަން ޖެހެނީ ރައްޔިތުންގެ ހިތު ތެރޭގަ އެވެ. އެއީ އެހެން އެއްވެސް މީހަކަށް އޮޅުވާލަން ދޫކޮށް ނުލެވޭނެ، ސިޔާސީ ޕާޓީއަކުން "ރަހީނު ނުކުރެވޭ" ފަދަ ރޫޙަކަށް ވާން ޖެހޭނެ އެވެ. އެކަމަކު އަޅުގަނޑުގެ ހިތުގައި މިހާރު ސުވާލު އުފެދޭ ކަމަކީ ދިވެހިންގެ މެދުގައި އެ ރޫޙު އެބަ އޮތް ހެއްޔެވެ؟ އެ ސުވާލު ހިތަށްއަރަނީ މިދިއަ ހުކުރު ވިލޭރޭ ގަލޮޅު ދަނޑުގައި ރާއްޖޭގެ ގައުމީ ޓީމު އެ ކުޅުނު ބޮޑު މެޗު ބަލަން އެންމެ ދެ ހާހެއްހާ މީހުން ވަދެގެންނެއް ނޫނެވެ. ގައުމީ ރޫޙު ހަމައެކަނި ފެންނަން ޖެހޭނީ ފުޓްބޯޅަ ދަނޑުން ކަމަކަށް އަޅުގަނޑު ގަބޫލެއް ނުކުރަމެވެ. އަޅުގަނޑުގެ ހިތުގައި ސުވާލު ގިނަވެގެން މި އުޅެނީ ސިޔާސީ ވެރިން ކޮންމެ ކަމެއް ކުރިޔަސް ވަރިހަމަކަމަށް ހަދައިގެން އުޅެން ދިވެހިންނަށް އާދަވެފައި އޮތުމުންނެވެ.\nހުސްކޮށް އޮތް ދަނޑެއްގައި ގައުމީ ޓީމު ރަސްމީ މެޗެއް ކުޅެނީ: ދިވެހިން ގައުމީ ރޫޙު ދައްކަން ޖެހޭނީ ހަމައެކަނި ފުޓްބޯޅަ ދަނޑަކުންނެއް ނޫން\nގައުމަށް ގެއްލުން ހުރި ކޮންމެ ކަމެއްގައި ގައުމީ ރޫޙު ނެރުމަކީ ގައުމު ދެކެ ލޯބިވުމެވެ. މިދަންނަވަނީ ގައުމީ ރޫޙުގައި ގޮސް ތަންތަން ފުނޑުކުރާ ވާހަކައެއް ނޫނެވެ. ގޯސް ގޯހޭ ބުނުމާއި ގޯސް ރަނގަޅު ކުރަން ތިމާގެ ފެންވަރުގައި ވެސް މަސައްކަތްކުރަން ޖެހޭ ވާހަކަ އެވެ. އެންމެ ކުޑަކޮށް ކުރެވޭނެ މަސައްކަތަކީ އެއީ ގޯހެކޭ އެހެން މީހުން ގާތު ބުނުމެވެ. ވަރަށް ފަސޭހަ ކަމެއް ނޫންތޯ އެވެ. އެކަމަކު އެ ކުޑަ އަދި ފަސޭހަ ކަންތައް ކޮށްނުލެވިގެން މި އުޅެނީ އެންމެ ކަމަކާ ހެދި އެވެ. ސިޔާސީ ވަކި ޕާޓީއެއް، ސިޔާސީ ވަކި ވެރިއެއްގެ "އަޅަކަށް" ވެގެން ގިނަ ބަޔަކު އުޅޭތީ އެވެ.\nއަޅުގަނޑަށް ގައުމީ ރޫޙު ފެންނަނީ ވަރަށް ސާދާ ގޮތަކަށެވެ؛ އެއީ ގައުމަށް ފައިދާ ހުރި ކޮންމެ ކަމަކަށް އާއެނކޭ ބުނުމާއި ގައުމަށް ގެއްލުން ހުރި ކޮންމެ ކަމަކަށް ނޫނެކޭ ބުނުމެވެ. ގައުމަށް ލިބުނު ކޮންމެ ގެއްލުމެއްގެ ހަނދާންތައް ސިކުނޑީގައި ބެހެއްޓުމާއި އެކަން އޮޅުވާލަން ފުރުސަތު ނުދިނުމެވެ.\nސުވާލު އުފެދެނީ ސަރުކާރު ދެކެ ރުޅިއައިސްގެން ނުވަތަ ރައީސް ޔާމީން ދެކެ ހިތްހަމަނުޖެހިގެން ކަމަށް ދެކިގެންނެއް ނުވާނެ އެވެ.\nއިބްރާހިމް ނާސިރު އިންޓަނޭޝަނަލް އެއާޕޯޓް، އިންޑިއާގެ ޖީއެމްއާރަށް ދިނުމުން އެކަމާ ދެކޮޅު ހެދި އަޅުގަނޑުގެ ރައްޓެހިންގެ ހިތުގައި އޮތީ އޭރުގެ ރައީސް މުހައްމަދު ނަޝީދު ދެކެ އަންނަ ރުޅިއެއް ނޫނެވެ. އަދި ވެރިކަން ކުރި އެމްޑީޕީގެ އިގުތިސާދީ ސިޔާސަތާ ދެކޮޅުވެރިވުމެއް ވެސް ނޫނެވެ. އެކަމާ ހިތްހަމަނުޖެހުނީ ރާއްޖޭގެ އެންމެ އަގުބޮޑު މުދާ، ބޭރު ބަޔަކަށް ދިން ގޮތާއި އެ މީހުންނަށް ދޫކޮށްލި ބާރުތައް ގިނަކަމުންނެވެ. ރާއްޖޭގެ އެހެން ބައެއް ވިޔަފާރިތައް ފުނޑި، ހުޅުލެ އަކީ ޖީއެމްއާރުން ކޮންޓްރޯލްކުރާ ސިޓީއަކަށް ވުމުގެ ފުރުސަތު އޮތުމެވެ. އެންމެ ކުރުކޮށް ބުނަންޏާ އެއީ އެއާޕޯޓް ތަރައްގީކުރަން ބޭރުގެ ކުންފުންޏަކަށް ދިން ދިނުމެއް ނޫނެވެ. އެއީ އެއަށް ވުރެ މާ ބޮޑެތި ގެއްލުންތަކެއް ގައުމަށް ކުރިމަތިވުމުގެ ފުރުސަތު ހުޅުވިފައި އޮތް މުއާމަލާތެކެވެ.\nމިހާރުގެ ރައީސް ޔާމީންގެ އިގުތިސާދީ ބައެއް ސިޔާސަތުތަކާ މެދު ގައުމީ ރޫޙުގައި ވިސްނާލާ އިރު ވެސް އެ މައްސަލަ ހަމަ އެހެން އެބަ އޮތެވެ. ފުރަތަމަ ކަމަކީ ރާއްޖޭގެ ބިންތައް ބޭރުގެ ފަރާތްތަކަށް މިލްކުކުރުމުގެ ފުރުސަތު ދިނުމެވެ. ދެ ވަނަ ކަމަކީ އެ ފުރުސަތުގެ ބޭނުންކޮށް ރާއްޖޭގެ ބައެއް ސަރަހައްދުތައް މިލްކުކުރަން އަންނަ މީހުންނާއި ކުންފުނިތަކުގެ ހުށަހެޅުންތައް ބެލޭނެ ރަނގަޅު ނިޒާމެއް ސަރުކާރުގައި ނެތުމެވެ. އެކަން ކުރެވޭނެ މިނިވަންކަމެއް އެހެން މުއައްސަސާތަކަށް ވެސް ނެތުމެވެ. ރާއްޖޭގެ މުޅި ތާރީޚުން ވެސް ފެންނަން ނެތް އެހާ ބޮޑު ގައުމީ ކަމެއް ނިންމާލާނީ ހަމައެކަނި ކެބިނެޓްގެ އިކޮނޮމިކް ކައުންސިލުންތޯ ނުވަތަ ރައީސް ޔާމީން އަމިއްލަފުޅަށްތޯ އެއީ ގައުމީ ރޫޙުގައި ނުކޮށް ދޫކޮށްލެވޭނެ ސުވާލެއް ނޫނެވެ. މި ސުވާލު އުފެދެނީ ސަރުކާރު ދެކެ ރުޅިއައިސްގެން ނުވަތަ ރައީސް ޔާމީން ދެކެ ހިތްހަމަނުޖެހިގެން ކަމަށް ދެކިގެންނެއް ނުވާނެ އެވެ. މިއީ ދިވެހި ރައްޔިތަކު، އޭނާގެ ހިތުގައި އޮތް ގައުމީ ރޫޙުގައި ކުރާ ސުވާލެކެވެ.\nދެން އޮތީ ކޮލަމް ފެށި އިރު އަޅުގަނޑު ދޫކޮށްލި ތިން ސުވާލާ މެދު ފަހު ބަސް ބުނުމެވެ. އެ ތިން ސުވާލުގެ ޖަވާބަކީ ވެސް ނޫނެކޭ އެވެ.\nއިތުރު ލިޔުންތައް ކުށްކުރުން ގޭންގް ހަމަނުޖެހުން ކޮލަމް\nމާރާމާރީ އާއި މަރު: ޖީލެއް ހަލާކުވިޔަ ނުދީ!


Coalition in vakivaan jehey varuge "Decision" eh Raees nunagaane: Imran – adduLIVE\nކޯލިޝަނުން ވަކިވާން ޖެހޭވަރު "ޑިޒިޝަނެއް" ރައީސް ނުނަގާނެ: އިމްރާން\n1 Nov 17, 2019, 13:34 މުހައްމަދު އައިމަން\nއަދާލަތު ޕާޓީ ސަރުކާރު ކޯލިޝަނުން ވަކިވާން ޖެހޭ ފަދަ ނިންމުމެއް ރައީސް އިބްރާހިމް މުހައްމަދު ސޯލިހުގެ ސަރުކާރުން ނުނިންމާނެ ކަމުގެ ފުރިހަމަ ޔަގީންކަން އެބައޮތް ކަމަށް އަދާލަތު ޕާޓީގެ ލީޑަރު އަދި ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nރާއްޖެޓީވީގެ "ފަށާއިރު" ޕްރޮގްރާމުގައި ވާހަކަދައްކަވަމުން ހޯމް މިނިސްޓަރު އިމްރާން ވިދާޅުވީ އަދާލަތު ޕާޓީން ހިފަހައްޓާނެ ހަމަތަކާއި އުސޫލުތަކަކީ އިސްލާމްދީނާއި ގައުމުގެ އެންމެ މަތީ މަސްލަހަތު ހިމާޔަތް ކުރުން ކަމަށެވެ. އަދި އެ އުސޫލުތަކުގައި ރައީސް އިބްރާހީމް މުހައްމަދު ސޯލިހު ކުރިއަށް ވަޑައިގަންނަވާހާ ހިނދަކު ސަރުކާރުގައި އަދާލަތު ޕާޓީ އޮންނާނެ ކަމަށް އިމްރާން ވިދާޅުވިއެވެ.\nސަރުކާރަށް އެއް އަހަރުވެގެން ދިޔައިރު ހިޔާލު ތަފާތުވާ ފަހަރުތައް އައިސްފައިވާކަން ފާހަގަކުރައްވާ އިމްރާން ވިދާޅުވީ އެކަން އެހެން އޮތް ނަމަވެސް ކޯލިޝަންތެރޭ ނުތަނަވަސްކަން އުފެދޭ ފަދަ ނިންނުމެއް މިހާތަނަށް ރައީސް ނިންމަވާފައި ނުވާ ކަމަށެވެ.\nއިމްރާން މިފަދައިން ވިދާޅުވި ނަމަވެސް އިސްލާމްދީނާއި ރަސޫލާއަށް ފުރައްސާރަކޮށް އެމްޑީއެންއިން ނެރުނު ރިޕޯޓަކާއި ގުޅިގެން އަދާލަތު ޕާޓީގެ ބައެއް އިލްމުވެރިން މިހާރުވެސް ކަމާ ގުޅުންހުރި މުއައްސަސާތަކަށް އަންނަނީ ފާޑު ކިޔަމުންނެވެ. މިކަން މިހެން އޮތްނަމަވެސް ރައީސް ސޯލިހު ވެވަޑައިގެންފައި މިވަނީ އަހަރު ދުވަހަށްވެސް ކޯލިޝަން ސަރުކާރެއް ހިފަހައްޓާލެއްވި ފުރަތަމަ ރައީސަށެވެ.


إن شاء الله ކިއުމުގެ މުހިއްމުކަން – DhiSalafiyyah\nކުޑަކުޑަ ޝަހަރެއްގައި ހުކުރު ދުވަހުގެ ޚުތުބާގައި ކަމެއްކުރަން ގަސްތުކުރާއިރު إن شاء الله (ﷲ ގެ އިރާދަފުޅުން) ކިއުމުގެ މުހިއްމުކަމާއި ބެހޭގޮތުން އަލިއެޅުއްވިއެވެ.\nއޭގެ ދުވަސްކޮޅެއް ފަހުން އެދުވަހުގެ ޙުތުބާ އަޑުއެހުމަށް ހުރި ޒުވާނަކު ގެރިއެއް ގަތުމަށް ގަސްތުކޮށް ބާޒާރު މައްޗަށް ނިކުތެވެ. މަގުމަތިން އެކުވެރިއަކާ ދިމާވެ, އެ ޒުވާނާ ދަނީ ކޮންތަނަކަށްހޭ އެ އެކުވެރިޔާ ސުވާލު ކުރިއެވެ. އެވަގުތު ތިމަންނާ މިދަނީ ބަކަރިއެއް ގަތުމަށް ކަމަށް އެޒުވާނާ ބުންޏެވެ.އެކަމަކު އެޒުވާނާ إن شاء الله ނުކިޔައެވެ. އެވަގުތު އެ އެކުވެރިޔާ ޚުތުބާގެ މަތީން އޭނަގެ އެ ޒުވާން އެކުވެރިޔާއަށް ހަންދާންކޮށް ދިނެވެ. އެހެނަސް އެކަމަށް މާބޮޑު ފިކުރެއްނެތި ކީއްކުރާ إن شاء الله އެއްހޭ އަހަރެން މިދަނީ ގެރި ގައްނާށޭ، ލާރި އެބަހުއްޓޭ ، ގަންނަންދާނެހާ ހަކަތާއި ބާރުއެބަހުއްޓޭ ބުނުމަށް ފަހު އެޒުވާނާ ކުރިޔަށް ހިނގައިގަތެވެ. އޭނާއަށް ހީވެފައި އޮތީ إن شاء الله އަކީ އަގެއްނެއް ބޭކާރު ލަފުޒެއްގެ ގޮތުގައެވެ.\nޒުވާނާއަށް އޭނަގެ މަންޒިލާ ހަމަޔަށް ދެވުނެވެ. ނަމަވެސް އޭނަގެ ފޮނި އުއްމީދުތައް ވިހާލެވިގެން ދިޔައެވެ. ބަކަރީގެ އަގު މާބޮޑެވެ. އޭނަގެ އަތުގައި އެހާ ފައިސާއެއް ނެތެވެ. ޒުވާނާ ވިޔަފާރިވެރިޔާގާތުން އަގު ކުޑަކޮށް ދިނުމަށް އެދި އާދޭސް ކުރިއެވެ. އެއްމެ ފަހުން އޭނާއަށް ގެރި އަގުހެޔޮކޮށްދޭން ވިޔަފާރި ވެރިޔާނިންމިއެވެ. އުފަލުން ފުރިފައިވާ ޒުވާނާ ފައިސާ ނަގަން ބެލިއިރު ކަމަކުދާކަށް ނެތެވެ. ފައިސާ ދަބަހެއް ނެތެވެ. ފައިސާތައް ގެއްލިއްޖެއެވެ. މޮޅިވެފައިވާ ޒުވާނާ ލަދުވެތިކަމާއެކު ވިޔަފާރިވެރިޔާއަށް ބަލައިލިއެވެ. ސުވާލުން ފުރިފައިވާ ވިޔަފާރިވެރިޔާ ބަކަރިގަންނާނެތޯ ނުވަތަ ނޫންތޯ ސުވާލު ކުރިއެވެ. އެވަގުތު ޒުވަނާ إن شاء الله އަންނަ ހަފުތާގައި ގަންނާނަމޭ ބުނެ ހިނގައިގަތެވެ.\nގެއަށް ދެވުމުން ޒުވާނާގެ އަނބިމީހާ ބަކަރި ކޮބައިތޯ ސުވާލު ކުރިއެވެ. އެވަގުތު ކަންހިނގިގޮތް ޒުވާނާ ތަފްސީލުކޮށް ކިޔައި ދިނެވެ. إن شاء الله އޭ ނުކިއުމުގެ ނަތީޖާ ކިޔައިދިނެވެ. އަދި ބުންޏެވެ. ” إن شاء الله އަހަރެން އެބަކަރި ގަންނަން ބޭނުމެވެ. إن شاء الله އަހަރެންގެ ލާރިކޮޅު ގެއްލުނެވެ. إن شاء الله އަހަރެން އެބަކަރި އަންނަ ހަފުތާގައި ގަންނާނަމެވެ.”\nފިރިމީހިގެ ވާހަކަ އަޑުއެހުމަށް ފަހު އަނބިމީހާއަށް ބޭއިޚްތިޔާރުގައި ހެވެން ފެށިއެވެ.އަދި إن شاء الله ކިޔަނީ ކުރިއަށް ކުރަން ގަސްތުކުރާ ކަންކަމުގެ ވާހަކަ ދައްކާއިރުގައި ކަމަށާއި ވެނިމިފައިވާ ކަންތައްތަކުގެ ވާހަކަ ދައްކާއިރު إن شاء الله ކިޔަން ނުޖެހޭނެ ކަމުގައި ބުނެ އޮޅުން ފިލުވައިދިނެވެ. އޭގެ ފަހުން އެޒުވާނާ ދުވަހަކުވެސް إن شاء الله ކިޔަން ހަނދާން ނައްތާނުލައެވެ…\n[މިއީ ކެނެޑާގެ ޓޮރޮންޓޯގެ ޝެއިޚެއް ކަމުގައިވާ ޝެއިޚް ވަޙީދުއްﷲ ކިޔާދީފައިވާ ހަޤީގީ ވާހަކައެއްގެ ތަރުޖަމާއެވެ.]


Adhurey eve. Hama rangalhah ves Jalah dhaan beynunvaneetho eve?\nއަދުރޭ އެވެ. ހަމަ ރަނގަޅަށް ވެސް ޖަލަން ދާން ބޭނުންވަނީތޯ އެވެ؟\nހިޔާނާތުގެ ލިސްޓުން ނަން ނަގައިދިނުމަށް އެދި އަދުރޭ އަދީބާއި ބައްދަލުކުރި\nޖަލަށް ލާދިނުމަށް އެދި އަމިއްލަ ޕާޓީގެ މެންބަރުންގެ ކިބައިން އަދުރޭ އާދޭސް ކުރި\nކ. މާލެ | 16 އޮކްޓޯބަރ 2020 | ހުކުރު 11:33 | 13,130\nކުރީގެ ރައީސް ޔާމީން އަދި ޕީއެންސީގެ ރައީސް އަބްދުއްރަޙީމް އަބްދުﷲ - ރާއްޖެއެމްވީ\nމަމެންގެ ސަރުކާރެއްގައި ޖަލަށް ލާން "ލާހިކު ކުޅާދާއެއް ނޫނޭ" ބުނެ ހިތު ހުރި ގޮތަކަށް އުޅެމުން ދިޔައީ ދުނިޔެ މައްޗަށް އަނދިރިކަން ވެރިވީމަތޯއެވެ؟ ނޫނީ ރައްޔިތުންގެ ލޯ މައްޗަށް ފެންނަހެން އެއްވެސް "ހަމައެއް ލަމައެއް ނެތި ތޯ" އެވެ؟ އުޅެވުނީ އާސުމާނުގައި ކަމާއި، ދުނިޔެ އޮތީ ހިތަކަށް ލިބިފައި ކަމަށް ވެސް އޭރު ދެކުނީމު ނޫންތޯއެވެ؟\nއަދުރޭ އެވެ. ހަމަ ރަނގަޅަށް ވެސް ޖަލަށް ދާން ބޭނުންވަނީ ތޯ އެވެ؟ މިހެން މި އަހާލެވުނީ ދާދި މިދާކަށް ދުވަހު ކަން ހިނގި ގޮތް ހިތަށް އަރާފައި، ތިޔަ ވިދާޅުވެވުނީ މުޅިއަކުން ގޯސް ވާހަކައެއް ކަމަށް ނުދެކޭތީއެވެ. އަދުރޭމެންނަށް ވުރެ އެތައް ތަނެއް ކުރީގައި އުޅުއްވި، ކުރީގެ ރައީސް ޔާމީން ޖަލަށް ލާން ޖެހުމަކީ ތިޔަ ވިދާޅުވެވުނު ވާހަކަ އަށް ބާރު ލިބޭ ޖުމުލައަކަށް ވެސް ފަހަރުގައި ވެދާނެއެވެ. "އެޑްވާންސް" ކޮށް ވައްކަން ކުރުމަކީ މައްސަލައެއް ނޫން ކަމަށާއި، ހަލާލު ހަރާމް ނުބަލާ ގެއަށް ފައިސާ ވައްދާ ވާހަކަ، ރައްޔިތުންގެ ކުރިމަތީގައި ދެއްކުމަކީ މިއަދު އެމަނިކުފާނު "އެޑްވާންސް" ކޮށް، ޖަލުގައި އޮންނަން ޖެހުނު މައިގަނޑު ސަބަބު ކަމުގައި ވެސް ވެދާނެ އެވެ. ސިޔާސީ ވިޔަސް ދައްކަން ނުޖެހޭ "ސިޔާސަ" ވާހަކަ ހުންނަ ކަން ވެސް ހަނދާން ބަހައްޓަން ވާނެއެވެ.\nއަދުރޭ މެންގެ އިނގިލި ކުރީގައި އިން އަގު ބޮޑު އަނގޮޓީގެ ވަހަކަ ވެސް ދެއްކީ އެވަރަކަށް ނޫނެވެ. އޭގެ އަގަށް ވާވަރަށް އެވެނި ކަމެއް ކަލޭމެންނަށް ނުވާނެއޭ ވެސް ބުނެ އުޅުނީ ހަމަ އަދުރޭ ނޫން ބާވައޭ ހިތަށް އަރައެވެ. އެހެން ކަމަށްވާ ނަމަ "އެޑްވާންސް" ކޮށް ވައްކަން ކުރާ ވާހަކަ ދެއްކި މީހާ ޖަލަށް ލާފައި، އޭގެ ދަށުން ތަމްރީނުވީ މީހުންގެ މައްޗަށް ޝަރީއަތެއް ނުހިންގާ ބޭތިއްބުމަކީ އިންސާފެއް ކަމަކަށް ރައްޔިތުން ނުދެކޭނެއެވެ.\nމަނީ ލޯންޑަރ ކުރުމުގެ ސަބަބުން ފަސް އަހަރަށް ޖަލަށް ލާފައިވާ ކުރީގެ ރައީސް އަބްދުﷲ ޔާމީން\nއަދުރޭ އަށް ދަންނަވަންތޯއެވެ؟ މި ޤައުމުގެ ވެރިޔަކަށް އިންތިހާބު ކުރުމަށް، ރައްޔިތުން ނުކުމެ އިބްރާޙީމް މުޙައްމަދު ޞާލިހަށް ވޯޓު ދިނީ އަބްދުއްރަޙީމް އަބްދުﷲ ޖަލަށް ލާކަށް ނޫނެވެ. ނޫން ނަމަ އަދުރޭ އަމިއްލަ އަށް ޖަލަށް ދާން ބޭނުން ވެގެން ވިދާޅުވެވުނު ދުވަހު ރާއްޖޭގެ ރައީސް ކަމުގައި އިބްރާޙީމް މުހައްމަދު ޞާލިހު ހުންނެވުމަކީ އެބޭފުޅާގެ ކުށެއް ވެސް ނޫނެނެވެ. އެއީ ހަމަ އިއްތިފާގެކެވެ.\nކުށްކުރި މީހާއަށް ހައްގު އަދަބު ދިނުމަށް އަބަދު ވެސް އެމްޑީޕީން އަންނަނީ ގޮވާލަމުންނެވެ. އެ ޕާޓީގެ ސަރުކާރެއްގައި އެކަން ތަންފީޒު ކުރަމުން އަންނައިރު، ޖަލަކީ ކޮންމެ މީހަކު "ހަމަ" ދާން ބޭނުންވީމަ ދާން ހުންނަ ތަނެއް ކަމުގައި އެބައި މީހުން ނުދެކެއެވެ.\nޖަލަށް ލާން ޖެހެނީ ބޮޑެތި ކުށްތަކަށް އަރައިގަތުމުންކަން ހަނދާން ކުރަންވާނެއެވެ. މަނިކުފާނު އަދި ޖިނާއީ ހުކުމެއް އައިސްގެން ޖަލަށް ދާން ނުޖެހުނެއް ކަމަކު، މިނިވަން މުސްތަގިއްލު ޖުޑިޝަރީއެއް ހިނގަމުން މިދާ ގައުމުގައި ހެޔޮވަރު ފައިލެއް ހުޅުވާލާ ދުވަހަކު އަދުރޭ ޖަލަށް ދާން ޖެހުމަކީ ވެސް ހަމަ ނުވެ ނުދާނެ ކަމަކެވެ. ފަހަރުގައި އެއީ ސަބަބަކަށް ވެސް ވެދާނެއެވެ.\nއަދުރޭ އެވެ. ހީފުޅުވެގެން ތިޔަ އުޅުއްވަނީ މި ގައުމުގެ ވެރިކަމުގައި އަދިވެސް ހުރީ އަބްދުﷲ ޔާމީން ކަމަށް ތޯ އެވެ؟ އެދުވަހެއްގައި ބޭނުންފުޅުވި ކޮންމެ މީހަކު ނުހައްގުން ޖަލަށް ލަމުން ދިޔަ ދުވަސް އަދިވެސް ތަކުރާރު ކުރައްވަން ބޭނުންވަނީ ތޯ އެވެ؟ އަދުރޭ އެވެ. މިއީ ތިން ބާރު ވަކިވެގެންދާ މިނިވަން މުސްތަގިއްލު ވެރިކަމެކެވެ. މި ސަރުކާރުން ނުހައްގުން އެއްވެސް މީހަކު ޖަލަކަށް ނުލާނެކަން މި އަންނަނީ ސާބިތުކޮށްދެމުންނެވެ.\nކުރީގެ ނައިބު ރައީސް އަހުމަދު އަދީބު އަދި ޕީއެންސީގެ ރައީސް އަބްދުއްރަހީމް އަބްދުﷲ\nއެމްއެމްޕީއާރުސީގެ ފައިސާގައި ޖެހިފައި ނޯންނާނެ ކަމަށާއި އެކަން ކުރި މީހަކީ އަދީބު ކަމަށް ދައްކަން ވެސް އަދުރޭ މެން ތިޔަ ދަނީ ލައްކަ ބުހުތާނު ހަދަމުންނެވެ. އެތައް ބައެއްގެ ބޮލަށް އެކަން ކަނޑަމުންނެވެ. އެހެނަސް މިފަހަރު އެކަމުން ސަލާމަތްވާން ކުރެވޭނެ މާބޮޑު ކަމެއް އޮތް ކަމަކަށް ނުދެކެމެވެ. ދާދި މިދާކަށް ދުވަހު މިވަނީ އެމްއެމްޕީއާރުސީ ހިޔާނާތާ ގުޅޭ ލިސްޓުގައި އަދުރޭގެ ނަން އޮވެގެން އެ ލިސްޓުން ނަން ނަގައިދިނުމަށް އެދި އަދީބާއި ބައްދަލުކުރި ވާހަކަ ފެންމަތިވެފައެވެ. ޖަލަށް ލާނެކަން އެނގިގެން އެކަމާ ތެޅިގެންފައެވެ. ހަމަ އަދިވެސް ވިދާޅުވާނީ ހެޔޮ ނުވާނެޔޭ ތިމަންނާ ޖަލަށް ލާދޭށޭ ހެއްޔެވެ.\nއަދުރޭ އެވެ. ރައްޔިތުންގެ ކަންފަތަށް އިވޭ ގޮތަށް ހޮޅި ވާހަކަ ދެއްކުން ހުއްޓާލަން ވެއްޖެއެވެ. ރައްޔިތުން ގަބޫލުކުރާ ޒާތުގެ އޮށްޓަރު ހުރި ވާހަކައެއް ދައްކަންވެއްޖެއެވެ. އަބަދުވެސް ނިކަން ފަރިތަކޮށް ދައްކަވަމުން ގެންދަވާ ދޮންބާޑަރައިންނާއި، ހަސަން ތަކުރުފާނުގެ ވާހަކަ ދައްކަން ވީނުންތޯއެވެ. އެ ވާހަކަތައް ރައްޔިތުން ޝައުގުވެރިކަމާއެކު އަޑު އަހާނެއެވެ. އަދި ޖަލުގައި އޮތް މަނިކުފާނުގެ "އަލިރަސްގެފާނު" ވެސް ނިކަން ކަނުލާ އަޑު އަހާނެއެވެ. އެއީ ތާރީހުން އެވާހަކަތައް އައިސްފަ ހުރީމައެވެ. ނަމަވެސް މިއަދު ތިމަންނާ ޖަލަށް ލާށޭ ކިޔައި ކުރެވިފައިހުރި ކަންތައްތަކުން ބަރީއަވާން އުޅުމުގެ އެއްވެސް މާނައެއް ނެތެވެ. ކުރެވުނު ކަމެއް ކުރެވިފައި އޮތީ ހީއަކަށް ނުވަތަ އަދުރޭ ލައްވާ ގަދަކަމަކުން ނޫނެވެ.\nޖަލަށް ދާން ބޭނުން ނަމަ ފާޅުގައި ކުށަކަށް އަރައިގަންނާށެވެ. ނޫންނަމަ އެމްއެމްޕީއާރުސީގެ ހިޔާނާތުގައި ތިމަންނާގެ އަތެއް ވާނެ ކަމަށް ވިދާޅުވާށެވެ. މިހެން މިބުނީ މުޒާހަރާ ކުރަން އެއްވަން ބޭނުންނަމަ ހައްޖަށް ދާންވީނޫންހޭ މިގައުމުގެ ކުރީގެ ވެރިޔަކު ބުނެފައިވާތީ އެ މިސާލުން މިސާލު ނަގައިގެންނެވެ. އަދުރޭއެވެ. ކިތަންމެ ދާން ބޭނުން ވިޔަސް އަދި ނުވިޔަސް، ޖިނާއީ ކުށަކަށް އަރައިގަނެފައި އޮތިއްޔާ އަދުރޭއެއް ކަމަކު ޖަލުގެ ތޭރިތަކުގެ އެތެރެއަށް ލާނެއެވެ. މިހާ އަވަހަށް ޖަލަށް ދާ ވަހަކަ ތިޔަ ދެއްކެނީ ވެސް އެކަން އެމަގުން ދާނެ ކަން އަމިއްލަފުޅަށް ކަށަވަރުވެފައި އޮތީމަ އެވެ.


Raees Yamin account thah freez kuri mahsalaige aduehunthah ninmaalaifi – Iru\nރައީސް ޔާމީންގެ އެކައުންޓްތައް ފްރީޒްކުރި މައްސަލައިގެ އަޑުއެހުންތައް ނިންމާލައިފި\nޔާމީންގެ ބޭންކް އެކައުންޓްތައް ކްރިމިނަލް ކޯޓުގެ އަމުރެއްގެ ދަށުން ފްރީޒް ކޮށްފައި ވަނިކޮށް ހައި ކޯޓުން މިދިޔަ އަހަރުގެ މާޗް މަހު ވަނީ އެ އަމުރު ބާތިލްކޮށް، އެކައުންޓްތައް ދޫކޮށްލައިފަ އެވެ. އެއީ ޖިނާއީ އިޖްރައާތުގެ ގާނޫނުގައި ބަޔާންކުރާ އިޖްރައާތު ފުރިހަމަ ނުކޮށް، އެ އަމުރު ނެރެފައިވާތީ ކަމަށް ބުނެ އެވެ. އެ މައްސަލަ ދައުލަތުން ވަނީ ސުޕްރީމް ކޯޓުގައި އިސްތިއުނާފް ކޮޮށްފަ އެވެ.\nއެ މައްސަލާގައި ދެ ފަރާތުގެ ވާހަކަތަކަށް ފަހު ފަނޑިޔާރުންގެ ބެންޗުން އިއުލާން ކުރެއްވީ އަޑުއެހުންތައް އެއްކޮށް ނިމުނީ ކަމަށާއި އިތުރު ކަމެއް ސާފުކުރަން ނުޖެހޭ ނަމަ ދެން އޮންނާނީ ހުކުމް އިއްވުން ކަމަށެވެ.\nފަނޑިޔާރުންގެ ބެންޗުގެ ބައެއް ސުވާލުތައް މިއަދު ވެސް ފުލުހުންނާއި ދައުލަތަށް އަމާޒުވި އެވެ. ތުހުމަތު ކުރެވެނީ އެއް މިލިއަން ޑޮލަރުގެ މުއާމަލާތަކަށް ވާއިރު، ޔާމީންގެ ހުރިހާ އެކައުންޓެއް ފްރީޒްކުރަން އެދުނީ ކީއްވެގެންތޯ ސުވާލު ކުރުމުން ފުލުހުންގެ ޗީފް ސްޓޭޝަން އިންސްޕެކްޓާ ހުސައިން ލިރާރު ވިދާޅުވީ އެ މައްސަލައިގައި ފާހަގަކުރެވޭ ފައިސާގެ އަދަދު 100 މިލިއަން ރުފިޔާއަށް އަރާ ކަމަށެވެ.\nއޭގެ ތަފްސީލުތައް ހާމަކުރަން އޭނާ އުޅުމުން ފަނޑިޔާރުންގެ ބެންޗުގައި މަޝްވަރާ ކުރުމަށް ފަހު ފުލުހުންނާ ސުވާލުކުރީ އެ އަދަދުތަކާއި އޭގެ ތަފްސީލުތައް ކްރިމިނަލް ކޯޓަށް ހުށަހެޅިންތޯ ވިދާޅުވެ އެވެ. ޖަވާބުގައި ލިރާރު ވިދާޅުވީ ބޭންކް ސްޓޭޓްމަންޓްތަކުގެ ކޮޕީ ހުށަހަޅާފައިވާނެ ކަމަށާއި އެކަމަކު އަމުރަށް އެދުނު ފޯމްގައި އެ ވާހަކަ ނޯންނާނެ ކަމަށެވެ. އެހެންވެ، ފަނޑިޔާރުންގެ ބެެންޗުން އެންގެވީ އެ ވާހަކަ އިތުރަށް ނުދެއްކުމަށެވެ.\n“ތި ތަފްސީލް މިވަގުތު އަޅުގަނޑުމެންނަށް ބަލައިގަންނަން ދަތި. އެހެންވީމަ އެ ބައި ކުރިއަށް ނުގެންދާނަން،” ފަނޑިޔާރު ހުސްނުއްސުއޫދު ވިދާޅުޥި އެވެ.\nޔާމީން ވިދާޅުވީ އެ މަނިކުފާނުގެ އެކައުންޓްގައި 100 މިލިއަން ރުފިޔާ ހުރުމަކީ ފުލުހުން ކަންބޮޑުވާން ޖެހޭ މައްސަލައެއް ނޫން ކަމަށާއި އެ މައްސަލާގައި ތުހުމަތު ކުރެވޭ އަދަދަކީ އެއް މިލިއަން ޑޮލަރުގެ ފައިސާ ހުރީ އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓެއްގައި ކަމަށެވެ. އަދި މީހުންނަށް އާމްދަނީ ލިބޭ ހަމައެކަނި މަގަކީ މުސާރަ ކަމަށް ފުލުހުން ދެކިގެން ނުވާނެ ކަމަށާއި 100 މިލިއަން ރުފިޔާއާ ގުޅޭގޮތުން ފުލުހުން ސުވާލުކުރި ނަމަ، ޖަވާބު ދެއްވީސް ކަމަށް ވިދާޅުވި އެވެ.\nޖިނާއީ އިޖްރައާތުގެ ގާނޫނުގެ ބާގަނޑުތަކެއް ހޯދައިގެން ބޭންކްތަކުގެ ކަސްޓަމަރުންގެ ހައްގުތައް ގެއްލޭ ގޮތަށް ދައުލަތަށް ވަކާލާތު ނުކުރެވޭނެ ކަމަށް ޔާމީން ވިދާޅުވި އެވެ. އަދި އެ މަނިކުފާނުގެ އެއް އެކައުންޓުން ދެ ވަނަ އެކައުންޓަކަށް ފައިސާ ބަދަލު ކުރުމަކީ އެ ފައިސާގެ އަސްލު އޮޅުވާލައި، ފައިސާ ފޮރުވަން އުޅުނީ ކަމަށް ބެލެވޭނެ ގޮތެއް ނޫން ކަމަށް ޔާމީން ވިދާޅުވި އެވެ. އެ މުއާމަލާތް ހިންގިއިރު ފައިސާއާ މެދު އެއްވެސް ތުހުމަތެއް އޮތްކަން އަންގާފައި ނުވާ ކަމަށާއި ފުލުހުން އެދިގެން ފްރީޒްކުރީ މައްސަލައާ ގުޅުންހުރި ފައިސާއެއް ނޫން ކަމަށް އެމަނިކުފާނު ވިދާޅުވި އެވެ.\nހައި ކޯޓުން ނިންމީ ޔާމީންގެ އެކައުންޓް ފްރީޒްކުރަން އަމުރު ނެރުނީ ޖިނާއީ އިޖްރައާތުގެ ގާނޫނުގެ 72 ވަނަ މާއްދާގެ ހ. ގައި ބަޔާންކުރާ އިޖްރައާތު ފުރިިހަމަ ނުކޮށް ކަމަށެވެ. އެއީ އެ މާއްދާގެ ދަށުން އެކައުންޓް ފްރީޒް ކުރުމުގެ އަމުރެއް ނެރެވޭނީ އެކައުންޓް މޮނީޓާ ކުރުމުގެ އަމުރެއް ހޯދުމަށް ފަހު ކަމަށް ވެފައި، އެފަދަ އަމުރެއް ކުރިން ހޯދާފައި ނެތުމުންނެވެ، އެހެން ނަމަވެސް ދައުލަތުން ބުނަނީ 72 ވަނަ މާއްދާގެ ހ. ގައި ބުނާ އިޖްރައާތަށް އެ މާއްދާގެ ބ. ގެ ދަށުން އިސްތިސްނާ ހާލަތްތަކުގައި އެ އިޖްރައާތަށް އަމަލު ކުރަން ނުޖެހޭ ކަމަށެވެ. އަދި އެ މާއްދާގެ ބ. އޮތްގޮތުން ތަހުގީގީ އިދާރާތަކުން އެކައުންޓް ފްރީޒްކުރަން ބޭނުންވާ ނަމަ އެ އިޖްރައާތަށް އަމަލު ކުރަން ނުޖެހޭނެ ކަމަށް ދައުލަތުން ބުނެފައިވެ އެވެ.


لَكُمْ دِينُكُمْ وَلِيَ دِينِ – DhiSalafiyyah\n04/01/2018 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް ޢިމާދު ޔޫސުފް\nމިއީ ތަކުރާރުކޮށް އަޅުގަނޑުމެން ކޮންމެ މީހަކަށްވެސް އަޑުއިވޭ އާޔަތެކެވެ. އަޑުއަހާ އާޔަތެކެވެ. ކިޔާ އާޔަތެކެވެ. އަދި ހިތުންނާއި ބަލައިގެން ކިޔަން ނޭނގޭނަމަ ދިވެހިމުޖުތަމައު އެމީހަކާމެދު މަލާމާތުގެ ނަޒަރަކުން ދެކޭ އާޔަތެއްވެސްމެއެވެ. އަޅުގަނޑުގެ މައުޟޫޢުއަކީ އާޔަތުގެ މަތިވެރިކަމާ މާތްކަމެއް ނޫނެވެ. އަދި އާޔަތުގެ މާނައެއްވެސް ނޫނެވެ. އާދެ! އަޅުގަނޑުގެ މައުޟޫޢުއަކީ ދިވެހިންގެ ތެރެއިން އެތައްބަޔަކު މިއާޔަތް ބޭނުންކުރާގޮތެވެ. ހުއްޖަތެއްގެ ގޮތުގައި ބޭނުންކުރާކުރުމެވެ. މައުޟޫޢު އައިގެން ކުރިޔަށްދިޔުމުގެ ކުރިން ދެތިންކަމަކަށް އަލިއަޅުވާލާނަމެވެ.\nފުރަތަމަކަމަކީ މަތީގައި ދެންނެވުނު އާޔަތް ހިމެނޭ ސޫރަތުގެނަން ނުވަތަ ޢުންވާނެވެ. އާދެ! މިލިޔުމުގެ މައުޟޫޢުގެ ގޮތުގައި ލިޔެފައިއެވަނީ އަޅުނޑުމެން އެންމެން ހިތުދަސް ކާފިރޫން ސޫރަތުގެ ހަވަނަ އާޔަތެވެ. މާތް ﷲގެ ކަލާމްފުޅު ލިޔެފައިވާ މުސްހަފުގައި މިސޫރަތުގެ ނަމުގެގޮތުގައި ލިޔެވިފައިއެވަނީ الكافرون އެވެ. އާދެ! ކާފިރުވީމީހުންނެވެ.\nދެވަނަކަމަކީ ސޫރަތް ބާވާލެއްވުނު ސަބަބެވެ. ތަފްސީރު އިލުމުވެރިންގެ ތެރެއިން ބޮޑު ދެއިމާމުންކަމުގައިވާ އަލްއިމާމު އައްޠަބަރީއާއި އަލްއިމާމު އަލްބަޣަވީ އެދެބޭކަލުންގެ ތަފްސީރުފޮތުގައި ގެންނެވިއެވެ. ގުރައިޝުވަންހައިގެ ބޮޑުންގެ ތެރެއިންބަޔަކު ރަސޫލާ ﷺ އަށް ބޮޑުހުށައެޅުމެއް ހުށައެޅިއެވެ. މިހާރުގެ ބަހުރުވައިންނަމަ ވަރަށްބޮޑު “އޮފާއެއް” ހުށައެޅިއެވެ. އެއީ ރަސޫލާ ﷺ ގުރައިޝުވަންހައިގެ މުޝްރިކުންގެ ބުދުދީނަށް އެއްއަހަރު ދުވަހު އަޅުކަންކުރުމެވެ. ބަދަލުގައި މުޝްރިކުން އެއްއަހަރު ދުވަހު އިސްލާމްދީނަށް އަޅުކަންކުރުމެވެ. އާދެ! އެމުޝްރިކުންނަށް ޖަވާބެއްގެ ގޮތުގައި ﷲ سبحانه وتعالى ގިޔާމަތާ ޖެހެންދެން ތަރުތީލު ކުރެވޭނެ މިސޫރަތް ކާފިރޫން ސޫރަތް ބާވާލެއްވިއެވެ.\nތިންވަނަކަމަކީ މިސޫރަތުގައި ހިމެނޭ ކީރިތި މޫރިތި އާޔަތްތަކުގެ މާނައެވެ. بسم الله الرحمن الرحيم ގެ ބަރަކާތުން ފެއްޓެވުމަށްފަހު ރަސޫލު ﷺ އާއި މުޚާތަބުކުރައްވާ الله سبحانه وتعالى ވަޙީކުރެއްވިއެވެ.\n﴿قُلْ يَا أَيُّهَا الْكَافِرُونَ﴾ ތިމަންالله އަށް އުރެދި ކާފިރުވީ މީހުންނަށް ވިދާޅުވާށެވެ.\n﴿لَا أَعْبُدُ مَا تَعْبُدُونَ﴾ ތިޔަބައިމީހުންގެ އިލާހުންކަމުގައިވާ ބުދުތަކަށް ތިމަންކަލޭގެފާނު އަޅުކަން ނުކުރައްވާހުށީމެވެ.\n﴿وَلَا أَنتُمْ عَابِدُونَ مَا أَعْبُدُ﴾ އަދި ތިޔަބައިމީހުން ﷲ تعالى އަށް އަޅުކަން ނުކުރާހުއްޓެވެ.\n﴿وَلَا أَنَا عَابِدٌ مَّا عَبَدتُّمْ﴾ އަދި ތިޔަބައިމީހުން އަޅުކަންކުރި އިލާހުތަކަށް މުސްތަގުބަލުގައިވެސް ތިމަންކަލޭގެފާނު އަޅުކަން ނުކުރައްވާހުށީމެވެ.\n﴿وَلَا أَنتُمْ عَابِدُونَ مَا أَعْبُدُ﴾ އަދި ތިމަންކަލޭގެފާނު އަޅުކަން ކުރައްވާ އިލާހަށް މުސްތަގުބަލުގައިވެސް ތިޔަބައިމިހުން އަޅުކަން ނުކުރާހުއްޓެވެ.\n﴿لَكُمْ دِينُكُمْ وَلِيَ دِينِ﴾ ތިޔަބައިމީހުންނަށް ތިޔަބައިމީހުންގެ ދީނެވެ. އަދި ތިމަންކަލޭގެފާނަށް ތިމަންކަލޭގެފާނުގެ ދީނެވެ. މަތިވެރިވެގެންވާ އިސްލާމުދީނެވެ.\nއާދެ! ކުރުކޮށް މިބަޔާންކޮށްލަދެވުނީ މައުޟޫޢު ފަށައިގަތުމަށް މުހިންމު ތިންކަމެކެވެ. މައުޟޫޢުއާއިގެން ކުރިޔަށް ދަމާތޯއެވެ. “ތިޔަބައިމީހުންނަށް ތިޔަބައިމީހުންގެ ދީނެވެ. ތިމަންކަލޭގެފާނަށް ތިމަންކަލޭގެފާނުގެ ދީނެވެ.” އަޅުގަނޑުމެންގެ މުޖުތަމައުގެ ގިނަބަޔަކު، އިސްލާމުދިނުގައި އޭނާ ބޭނުން ކޮންމެގޮތަކަށް އުޅުމުގެ ހައްގު ލިބިގެންވާކަމަށްބުނެ ގެންނަ ހުއްޖަތެވެ. މާތްނަބިއްޔާ ﷺ އަށް މީހަކު ފުރައްސާރަކުރުމުން އެކަމާދެކޮޅަށް ބަޔަކު އަޑުއުފުލައިފިނަމަ ފުރައްސާރަކުރިމީހާގެ ދިފާއުގައި ގެންނަ ހުއްޖަތެވެ. އިސްލާމްދީނަށް ފުރައްސާރަކުރެވޭހިނދު އެކަމާދެކޮޅަށް އަޑުއުފުލުމުން ފުރައްސާރަކުރިމީހާގެ ދިފާއުގައި ގެންނަ ހުއްޖަތެވެ. މިމަތިވެރި ދީނުގެ ޝިއާރުތަކަށް ހަޖޫޖެހުމުން ދިފާއުގައި ގެންނަ ހުއްޖަތެވެ. ފާހިޝުކަންކަމާއި މުންކަރާތްތައް އާންމުކުރާހިނދު އެކަންކަމާ ދެކޮޅަށް އަޑުއުފުލުމުން ދައްކާހުއްޖަތެވެ. الله تعالى ހަރާމްކުރައްވާފައިވާ ކަންކަން މުޖުތަމައަށްފެތުރި އާމުވާހިނދު އެކަންކަމުގެ ނުބައިކަމާއި ނުރައްކާތެރިކަން އަދި الله ގެ ހަޒުރަތުން އަތުވެދާނެ ކޯފާއެއްގެ ބޮޑުކަން ބަޔާންކޮށްދެވޭހިނދު ދައްކާ ހުއްޖަތެވެ. މުންކަރާތްތަކާއި ފާހިޝްކަންކަމަށް އަރައިގަތުމަށް ދައްކާ ހުއްޖަތެވެ. ވިސްނާ ފިކުރުކޮށްލައްވާށެވެ. އަދިއެއްފަހަރު ފުންކޮށް ވިސްނާ ފިކުރުކޮށްލައްވާށެވެ. އަދިވެސް އެއްފަހަރު ފުންކޮށް ވިސްނާ ފިކުރުކޮށްލައްވާށެވެ.\nއަޅުގަނޑު ވިސްނާވިސްނާ ވަރުބަލިވެއްޖެއެވެ! އިލުމުވެރިން މިއާޔަތާމެދު އަދި މިސޫރަތާމެދު ލިޔުއްވާފައިވާ ލިޔުންތަކުގެ މަދުނޫންމިންވަރެއް މުތޯލިއާކުރެވިއްޖެއެވެ. ނަމަވެސް އިސްލާމެއްގެ ނަމުގައިހުރެ ހިތުހުރިގޮތަކަށް އުޅުމަށް މިއާޔަތުން ދަލީލުލިބޭގޮތެއް ނުވިސްނުނެވެ. އަދި އާޔަތުގެ މާނައިންވެސް ނޫންނަމަ އިލުމުވެރިއެއްގެ ބަހަކުންވެސް ދޭހައެއްނުވިއެވެ. އަދިކިއެއްތަ ހުއްޖަތެއްގެ ގޮތުގައި މިއާޔަތް ބޭނުންކުރާކުރުމުން ދޭހަވީ ވަރަށް ނުރައްކާތެރި މާނައެކެވެ. ދޭހައެކެވެ. އާދެ! ތިމަން އުޅޭނެގޮތަކަށް އުޅެން ދޫކޮށްލާށެވެ. ތިޔަބައިމީހުންނަށް އިސްލާމްދީނެވެ. ތިމަންނަޔަށް ތިމަންގެ ދީނެވެ.\nމައާފުކުރައްވާށެވެ. ނޭނގިނަމަވެސް ނުވަތަ ގަސްދުގައިނަމަވެސް މިބުނެވެނީ ތިޔަބައިމީހުންނާއި ތިމަން އެއް ދީނެއް ނޫނޭއެވެ. ތިޔަބައިމީހުންގެ ދީނުން ތިމަން ބަރީއަވެގެންވަމެވެ. މިލިޔުން ފެށުމުގައި ދެންނެވުނު ފަދައިން الله تعالى މިސޫރަތް ބާވާލެއްވީ މުޝްރިކުން އަޅުކަންކުރާ އިލާހުންތަކުގެ ކިބައިން ރަސޫލު ﷺ ބަރީއަވެގެންވާކަން ބަޔާންކޮށްދެއްވުމުގެގޮތުން ކަމުގައިވާތީއެވެ. އަދި ޢަރަބިބަހުން ބާވާލެއްވިފައިވާ މިއާޔަތުން އިތުރު މާނައެއް ދޭހަނުވާތީއެވެ. “ތިޔަބައިމީހުންނަށް ތިޔަބައިމީހުންގެ ދީނެވެ. ތިމަންކަލޭގެފާނަށް ތިމަންކަލޭގެފާނުގެ ދީނެވެ.”


އެމްޑީޕީގެ މެނިފެސްޓޯގައި ހިމެނޭ ގެސްޓް ހައުސް ވިޔަފާރި ކުރިއެރުވުމުގެ ސިޔާސަތު ތަޢާރަފް ކުރުން ރާއްޖޭގެ ތަފާތު 21 ސަރަހައްދުގަ – Maldivian Democratic Party\nއެމްޑީޕީގެ މެނިފެސްޓޯގައި ހިމެނޭ ގެސްޓް ހައުސް ވިޔަފާރި ކުރިއެރުވުމުގެ ސިޔާސަތު ތަޢާރަފް ކުރުން ރާއްޖޭގެ ތަފާތު 21 ސަރަހައްދުގަ\nމި ހަފްތާ ބަންދުގެ ހޮނިހިރު ދުވަހު ހަވީރު ލ.އަތޮޅު ގަމުގައި އެމްޑީޕީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު، ރާއްޖޭގައި ގެސްޓް ހައުސް ވިޔަފާރި ކުރިއެރުވުމުގެ އެމްޑީޕީގެ ސިޔާސަތު ޤައުމީ ފެންވަރުގައި އިފްތިތާޙް ކޮށްދެއްވާ ވަގުތާ އެކުއެކީ, ރާއްޖޭގެ އެހެން 20 ސަރަހައްދެއްގައި މި ސިޔާސަތު އިފްތިތާޙް ކުރުމުގެ ރަސްމިއްޔާތު ބާއްވާގޮތަށް ވަނީ ހަމަޖެހިފައެވެ.\nލ. ގަމުގެ އިތުރުން މި ހަފްލާ ބާއްވާ އަނެއް 20 ސަރަހައްދަކީ ހއ. ދިއްދޫ، ހދ. ކުޅުދުއްފުށި، ށ. ފޭދޫ، ނ. މަނަދޫ، ރ. ދުވާފަރު، ބ. އޭދަފުށި، ޅ. ނައިފަރު، ކ.ގުރައިދޫ، އއ. ރަސްދޫ، އދ. މަހިބަދޫ، ވ. ތިނަދޫ، މ.މުލައް، ފ. މަގޫދޫ، ދ. ރިނބުދޫ، ތ. ތިމަރަފުށި، ގއ. ވިލިނގިލި، ގދ. ފިޔޮރީ، ޏ. ފުއައްމުލައް، އައްޑޫ ސިޓީ އަދި ހުޅުމާލޭގައެވެ. މީގެ ތެރެއިން މިހާރު ދަތުރު ފަށާފައިވާ ރަށްތަކަކީ، ގއ. ވިލިނގިލި، ގދ، ފިޔޮރީ، ރ. ދުވާފަރު، ޏ. ފުއައްމުލައް، އަދި އައްޑޫ ސިޓީ އެވެ.\nމި ދަތުރުތަކުގައި ހަރަކާތްތެރިވާ ލީޑަރުންނަކީ ހއ. ދިއްދޫގަ މިލަންދޫ ދާއިރާގެ މެމްބަރ އަލީ ރިޒާ ،ހދ. ކުޅުދުއްފުށީގަ ޗެއަރޕާސަން މޫސާ މަނިކު، ށ. ފޭދޫގަ މައްޗަންގޯޅި އުތުރު ދާއިރާގެ މެމްބަރ އަލްއުސްތާޛާ މާރިއާ އަޙްމަދް ދީދީ، ނ. މަނަދޫގަ ކެނދިކުޅުދޫ ދާއިރާގެ މެމްބަރ އަޙްމަދު އީސާ، ރ. ދުވާފަރުގަ ހެންވޭރު ދެކުނު ދާއިރާގެ މެމްބަރ ހާމިދު އަބްދުލް ޤަފޫރު، ބ. އޭދަފުށީގަ ތުޅާދޫ ދާއިރާގެ މެމްބަރ ނާޒިމް ރަޝާދު، ޅ. ނައިފަރުގަ ހުޅުމީދޫ ދާއިރާގެ މެމްބަރ އިލްޔާސް ލަބީބު، ކ.ގުރައިދޫގަ މާފަންނު ދެކުނު ދާއިރާގެ މެމްބަރ އިބްރާހިމް ރަޝީދު، އއ. ރަސްދޫ ޓީމުގަ ހޯރަފުށީ ދާއިރާގެ މެމްބަރ އަޙްމަދު ރަޝީދު، އދ. މަހިބަދޫގަ މަހިބަދޫ ދާއިރާގެ މެމްބަރ ރުގިއްޔާ މުޙައްމަދު، ވ. ތިނަދޫގަ ތިނަދޫ ދާއިރާގެ މެމްބަރ މުޙައްމަދު ގަސަމް، މ.މުލަކުގަ ބާރަށު ދާއިރާގެ މެމްބަރ މުޙައްމަދު ޝިފާޒް، ފ. މަގޫދޫ ގަ ބިލެއްދޫ ދާއިރާގެ މެމްބަރ އަޙްމަދު ހަމްޒާ، ދ. ރިނބުދޫގަ މަނަދޫ ދާއިރާގެ މެމްބަރ މުޙައްމަދު ތޯރިގް، ތ. ތިމަރަފުށިގަ އިހަވަންދޫ ދާއިރާގެ މެމްބަރ އަޙްމަދު އަބްދުﷲ، ގއ. ވިލިނގިލީގަ ހިތަދޫ މެދު ދާއިރާގެ މެމްބަރ މުޙައްމަދު ރަޝީދު، ގދ. ފިޔޮރީގަ މަޑަވެލި ދާއިރާގެ މެމްބަރ މުޙައްމަދު ނާޒިމް، ޏ. ފުއައްމުލަކުގަ ހިތަދޫ އުތުރު ދާއިރާގެ މެމްބަރ މުޙައްމަދު އަސްލަމް، އައްޑޫ ސިޓީގަ ދިއްދޫ ދާއިރާގެ މެމްބަރ އަޙްމަދު ސަމީރު އަދި ހުޅުމާލޭގެ ޓީމުގެ ލީޑަރަކީ ދާންދޫ ދާއިރާގެ މެމްބަރ މުޙައްމަދު ރިޔާޒުއެވެ.\nމި 20 ސަރަހައްދުގައި މި ސިޔާސަތު އިފްތިތާޙް ކޮށްދެއްވާނީ ރައީސް ނަޝީދުގެ ސަރުކާރުގެ މިނިސްޓަރުންނާއި، ޕާޓީގެ ޕާލިއަމަންޓަރީ ގްރޫޕްގެ ބޭފުޅުންނާއި އަދި ލީޑަރޝީޕުގެ ބޭފުޅުންނެވެ


Ingireysivilaathu ves dhevana faharah lockdown kuranee\nއިނގިރޭސި ބޮޑުވަޒީރު ބޮރިސް ޖޯންސަން--ފޮޓޯ:ބީބީސީ ނިއުސް\nއިނގިރޭސިވިލާތް ވެސް ދެވަނަ ފަހަރަށް ލޮކްޑައުން ކުރަނީ\nކޮވިޑް-19ގެ ސަބަބުން އިނގިރޭސިވިލާތުގެ ހާލަތު އިތުރަށް ގޯސްވެ އެ ގައުމު އަނެއްކާވެސް ލޮކްޑައުންކުރުމަށް ނިންމާފައިވާކަމަށް އެ ގައުމުގެ ބޮޑުވަޒީރު ބޮރިސް ޖޯންސަން ވިދާޅުވެއްޖެ އެވެ.\nއިއްޔެ ބޭއްވި ނޫސްވެރިންގެ ބައްދަލުވުމެއްގައި ޖޯންސަން ވިދާޅުވި ގޮތުގައި އިނގިރޭސިވިލާތް ދެވަަނަ ފަހަރަށް ފުރަބަންދު ކުރަން ހަމަޖެހިފައި ވަނީ އަންނަ ބުރާސްފަތި ދުވަހުން ފެށިގެން ހަތަރު ހަފްތާ ވަންދެނެވެ. އަދި އެއަށް ފަހު އެކި މަރުހަލާތަކަށް ބަހާލައިގެން ފިޔަވަޅުތައް ލުއި ކުރަމުން ގެންދާނެ އެވެ.\nއެ ޤައުމު ލޮކްޑައުންކުރަން ނިންމާފައިވަނީ ބަލިޖެހިފައިވާ މީހުންގެ ޖުމްލަ އަދަދު އެއް މިލިއަން ހުރަސްކޮށް، ސިއްހީ ނިޒާމަށް އިތުރަށް ހިފަހައްޓާ ނުލެވޭނެކަމުގެ ބިރު ހީވެފައި ވަނިކޮށެވެ.\nއާ ފުރަބަންދާ އެކު މީހުންނަށް ބޭރަށް ދެވޭނީ އެއް ގެއެއްގައި ދިރިއުޅޭ މީހަކާ އެއްކޮށް ނުވަތަ އެހެން ގެއެއްގައި ދިރިއުޅޭ އެންމެ މީހަކާ އެއްކޮށެވެ. އަދި ބޭރަށް ދެވޭނީ މަސައްކަތަށް ނުވަތަ ކާބޯތަކެތި ގަތުމަށް ނުވަތަ ސިއްހީ ސަބަބުތަކާ ހެދި ނުވަތަ ކަސްރަތު ކުރުމަށެވެ.\nގައުމު ލޮކްޑައުންކުރި ނަމަވެސް ސްކޫލުތައް ބަންދު ނުވާނެ ކަމަށް ބޮޑުވަޒީރު ބޮރިސް ވިދާޅުވި އެވެ.\nއެ ގައުމުގައި ކޮވިޑް ޖެހިގެން މިހާތަނަށް 58،925 މީހުންވަނީ މަރުވެފަ އެވެ. މިއީ ކޮވިޑް ޖެހިގެން ވިލާތުގެ ގައުމުތަކުގެ ތެރެއިން ދުނިޔެއިން ފަސްވަނައަށް އެންމެ ގިނަ އަދަދެއްގެ މީހުން މަރުވެފައިވާ ގައުމެވެ.\nކޮވިޑްގެ ދެވަނަ ރާޅަކާއެކު މިދިޔަ ހުކުރު ދުވަހު ފްރާންސް ދެވަނަ ފަހަރަށް ފުރަބަންދުކޮށްފައިވާ އިރު ބެލްޖިއަމް އާއި ޖަރުމަނުން މާދަމާއިން ފެށިގެން ފުރަބަންދުގެ ހަރުކަށި ފިޔަވަޅުތަކެއް އަޅާނެ އެވެ.


Roadha mahu dhuvaa meehunah Shujau tips!\nރޯދަމަހު ދުވާ މީހުނަށް ކޯޗު ޝުޖާއުގެ ޓިޕްސް!\nރޯދަމަހަކީ ބައްދަލު ކުރާ ހާއްސަ މަހެކެވެ. ކެއުމާއި ބުއިމާއި ނިދުމާއި ކަސްރަތު ކުރާ ވައްޓަފާޅިއަށް ބޮޑު ބަދަލު އާދެއެވެ. ރޯދައަށް ހުންނަ އިރު ހަށިގަނޑު ހުންނަނީ ވަރަށް ބޮޑަށް ޑީހައިޑްރޭޓްވެފައި ކަމުން މީހާ ވަރުބަލި ވާގޮތް އަވަސް ވެއެވެ. ރޯދަމަހު ކަސްރަތު ކުރާއިރު ސަމާލުކަން ދޭންވާ ބައެއް ކަންކަން ހުރެއެވެ.\nރޯދަ މަހު ހަަވީރު ގަޑީ މާލޭތެރެއަށް ނުކުމެ ބަލާލާއިރު ބައެއް މީހުން ދުވާ މަންޒަރު ފެނެއެވެ. ރޯދައަށް ހުރެ ދުވަން ވަރަށް އާދަޔާ ހިލާފް ހިއްވަރު ބޭނުންވާނެ އެވެ. ބައެއް މީހުން ބުނާ ގޮތުގައި ރޯދައަށް ހުރެ ދުވުމުގެ ފައިދާ ވަރަށް ބޮޑެވެ. ސަަބަަބަކީ ރޯދައަށް ހުރެ ގިނަވަގުތު ނުކައި ހުރެ ދުވުމުން ހަށިގަނޑުގައިވާ ކާބޯހައިޑްރޭޓް ރިޒާވްގެ ބަދަލުގައި ފެޓް އިން މީހާގެ ހަށިގަނޑަށް ބޭނުންވާ ހަކަތަ ފޮނުވުމަށް މަސައްކަތް ކުރެއެވެ. އަދި އެއާއެކު ހަށިގަނޑުގެ ސަރުބީ ވިރުވުން އަވަސްވެއެވެ.\nއައިރަނާސް ގެ ފައުންޑާ ހުސެއިން ޝުޖާއަކީ އަލަށް ދުވަން ފަށައިގަންނަ މީހުން ތަމްރީން ކުރުމަށް މަސައްކަތް ކުރާ މީހެކެވެ. ފިޓްނަސް ދާއިރާގައި 2015 ވަނަ އަހަރު މަސައްކަތް ފެށި ކޯޗު ޝުޖާއު ވަނީ ރޯދަމަހު ދުވުމުގައި ގެންގުޅެންވީ ޓެކްނިކްތައް ހިއްސާކޮށްފަ އެވެ.\nރޯދައަށް ހުރެ ދުވުމާއި ސުޖާއު ބުނަނީ\n"ރޯދައަށް ހުރެ ދުވުމަކީ އޭގެ ފައިދާ ތަކެއް އެކުލެވޭ ކަމެއް. އެހެންނަމަވެސް އަލަށް ފަށައިގަންނަ މީހަކު ރޯދައަށް ހުރެ ދުވުމަކަށް ރިކޮމެންޑެއް ނުކުރާނަން. ރޯދައަށް ހުރެ ދުވަންވީ އާއްމުގޮތެއްގައި ވެސް ދުވެ އުޅޭ މީހުން،" އޭނާ ބުންޏެވެ. "އަލަށް ފަށައިގަންނަ މީހުނަށް ތަންކޮޅެއް އުނދަގޫ ވެދާނެ ރޯދައަށް ހުރެ ދުވަން އަދި ވަރުބަލިވާނެ މިންވަރު އަންދާޒާ ކުރަން ނޭގިދާނެ. އާއްމުކޮށް މި އުޅެނީ ވެސް ރޭގަނޑު 7:00 ގެ ފަހުން ދުވާ މީހުން. އެހެންވެ ދުވާލުގެ ހޫނުގައި ރޯދައަށް ހުރެ ދުވުން ތަންކޮޅެއް އުނދަގޫވެދާނެ ފަށައިގަންނަ މީހަކަށް. ފަށައިގަންނަ ބޭނުން ނަމަ އެންމެ ރަނގަޅު ގޮތަކީ ގެއާއި ކައިރި ހިސާބެއްގައި ދުވުން"\nރޯދަ މަހުގެ ޕީކް ގަޑި\nރޯދަ މަހުގެ ދުވުމަށް އޮންނަ ޕީކް ގަޑިއަކީ ރޭގަނޑު 9:30 އިން ފެށިގެންނެވެ. އާއްމުކޮށް ކަސްރަތުކޮށް އުޅޭ ވަގުތާއި ބަލާ މާ ލަސްގަޑިއެއްގައި ރޯދަމަހު ކަސްރަތަށް ދުވުމަށް މީހުން ނުކުމެ އުޅޭތަން ފެނެ އެވެ.\nރޯދާ ވީއްލާ ކޮންމެވެސް އެއްޗެއް ކާލާ ތިން ގަޑިއިރެއްހާއިރު ވަނީ ރޭގަނޑު 9:30 ހާއިރު އެވެ. އެގަޑި ގިނަ މީހުން ދުވަން ހިޔާރު ކުރެއެވެ. އަދި އެހާ އިރުވާއިރު ކާބޯތަކެތި ހަޖަމްވެ މީހާ ހަމަޖެހެ ހަމައަކަށް އެޅެއެވެ. ގިނަ މީހުން އެ ގަޑީގައި ހިޔާރު ކުރަނީ ދުވަން ފަސޭހަ ވުމުންނެވެ. މީގެ އިތުރުން، ރޯދަމަހުގެ ހާއްސަ ތަރާވީހް ނަމާދާއި ވަގުތު ފުށު ނޭރުމަކީ އަނެއް ބަޔަކު އެ ވަގުތު ހިޔާރު ކުރާ ކަމެކެވެ.\nރޯދަ މަހަކީ ވަރަށް ގިނަ ބަޔަކު އަލަށް ކަސްރަތު ކުރުމަށް ފަށާ ދުވަސްވަރަކަށް ވެއެެވެ. ކޯޗު ޝުޖާއުގެ އިރުޝާދަކީ އަލަށް ފަށައިގަންނަ މީހުން ވެސް މާ ހައި އިންޓެންސް ކަސްރަތަކަށް ދިއުމުގެ ބަދަލުގައި ވީހާވެސް ބޭސިކް ސިމްޕަލް ވޯކްއައުޓް ރޫޓީން އެއް ގެންގުޅުމެވެ. ސަބަބަކީ ދެމެހެއްޓެނިވިކޮށް ކުރާ ކަމެއްގެ ގޮތުގައި ކަސްރަތު ބޭއްވުމުގެ މަގުސަދުގަ އެވެ.\nކަސްރަތު ކުރުމުގައި ވަކި ގަޑި އަކީ އެންމެ ރަނގަޅު ގަޑިއެއް ކަމަށް ބުނަން ދަތިވާ ސަބަބަކީ އެމީހެއްގެ ލައިފްސްޓައިލަށް ނުވަތަ އެމީހަކަށް ކަސްރަތަށް ހުސް ކޮށްލެވޭ ގަޑިއަކީ އެންމެ ރަނގަޅު ވަގުތެވެ.\nއެންމެ މުހިއްމުކަން ދޭންވީ\nރޯދަމަހު މިއީ ކަސްރަތު ކުރުމަށް ގިނަ ބަޔަކު ފަށައިގަންނަ ދުވަސްވަރެއް -- އަހުމަދު އަޝްހާދު | އަވަސް\nޝުޖާއު ބުނާގޮތުގައި ކަސްރަތު ކުރުމަށް ފެށުމުގެ ކުރިން އެންމެ މުހިއްމު ކަމެއް ދޭންވީ ވޯމްއަޕް ހަދާށެވެ. "30 މިނެޓް ދުވާ ނަމަ މަދުވެގެން 10 މިނެޓު ވޯމްއަޕް ކުރުމަށް ހޭދަ ކުރަން ޖެހެ އެވެ.\n"ވޯމްއަޕް ކުރުމުގެ ފައިދާ ސައިންސުން ޕްރޫވް ކޮށްދޭ. އެންމެ ބޮޑު ކަމަކަށް އިންޖަރީ ޕްރިވެންޓް ކުރޭ. އަދި އޭގެ ދިގު މުއްދަތުގެ ފައިދާ ހަށިގަނޑަށް ކުރޭ. އެންމެ ރަނގަޅީ ވޯމްއަޕް ހަދާއިރު ވެސް ޑައިނެމިކް ސްޓްރެޗިން ހެދުން"\nޑައިނަމިކް ސްޓްރެޗް ކުރާނެ ގޮތް!\nދުވަން ފެށުމުގެ ކުރިން ސްޓްރެޗް ކުރަން ވަގުތުކޮޅެއް ހުސްކޮށްލަން ޖެހެ އެވެ. ދުވަން ފެށުމުގެ ކުރިން ޑައިނަމިކް ސްޓްރެޗިންގެ ހަދަން ޖެހެ އެވެ.\nއެއް ތަނެއްގައި ހުރެގެން އާއްމުކޮށް މިހަދާ "ސްޓެޓިކް ސްޓްރެޗިން" ގެ ބަދަލުގައި "ޑައިނަމިކް ސްޓްރެޗިން" އަކީ އެކްޓިވް ހަރަކާތްތަކެއް ބޭނުން ކޮށްގެން ނުވަތަ އެކި އެކި މޫވްމަންޓް ބޭނުން ކޮށްގެން ދުވުމަށް ނުވަތަ އެހެންވެސް ކުޅިވަރެއް ކުޅުމަށް ހަށިގަނޑު ތައްޔާރު ކުރުމަށް ކުރާ ކަމެކެވެ. ވީޑިއޯއިން އެ ފެންނަނީ ޑައިނަމިކް ސްޓްރެޗިން ހަދާނެ ގޮތެކެވެ.\nކަސްރަތު ރޯދަ މަހާ ރޯއްޖާ


ބޮޑެތި ރޭވުންތަކާއެކު މާލެ ސިޓީގެ ލޭންޑްޔޫސް ޕްލޭން އެކުލަވާލައިފި\n29 ނޮވެންބަރު 2021 - 14:01 1\nމާލޭގެ ލޭންޑްޔޫސް ޕްލޭން.\nވެރިކަންކުރާ މާލެ ސަރަހައްދުގައި ބޯހިޔާވަހިކަމާއި މުނިފޫހިފިލުވުމަށް ހާއްސަ ބޮޑެތި މަޝްރޫތަކެއްގެ އިތުރުން ޕާކިން ޖާގައިގެ ދަތިކަން ހައްލުކުރުމަށްޓަކައި ގިނަ ކަންކަން ހިންގުމަށް ރޭވުންތަކެއް ހިމަނައި، މާލެ ސިޓީގެ ލޭންޑްޔޫސް ޕްލޭން ސިޓީ ކައުންސިލުން އެކުލަވާލައިފި އެވެ.\nސިޓީ ކައުންސިލުން އެކުލަވާލި ލޭންޑްޔޫސް ޕްލޭނުގައި މާލޭގައި ކުރިޔަށް ގެންދަން ނިންމާފައިވާ މަޝްރޫތަކުގެ ތެރޭގައި މާފަންނުގައި މިހާރުގެ ޕޯޓު ހުންނަ ސަރަހައްދުގައި މުނިފޫހިފިލުވުމުގެ ހަބެއްގެ ގޮތުގައި ތަރައްގީކޮށް އެތަނުގައި މަލްޓިޕްލެކްސް ސިނަމާ، ބޯލިންގް އެލީ، އައިސް ސްކޭޓިން ރިންކެއްގެ އިތުރުން އޯޕަން އެއާ ސްޓޭޖެއް ހިމެނެ އެވެ. އަދި އެތަނުގައި ބިލިއާޑް އަދި ކެރަމް ފަދަ ކުޅިވަރުތަކަށް ހޯލެއް ތައްޔާރުކުރުމަށް ވެސް ލޭންޑްޔޫސް ޕްލޭނުގައި ވަނީ ހިމަނާފައިވެ އެވެ.\nއެންޓަޓެއިންމެންޓް ކޮމްޕްލެކްސްއާ ޖެހިގެން ތަރައްގީކުރަން ހަމަޖެހިފައިވަނީ ޔޮޓް މެރީނާއެކެވެ. އަދި އެތަނާއި ޖެހިގެން މާލޭގެ ހުޅަނގަށް އާބަން ޑެވެލޮޕްމެންޓް ޕްލޭނެއްގެ ދަށުން 1،000 އާއިލާއަށް ބޯހިޔާވަހިކަން ފޯރުކޮށްދިނުމަށް 25 ބުރީގެ5ޓަވަރު އެޅުމަށް ވަނީ ނިންމާފަ އެވެ.\nމާލެ ސިޓީގެ ލޭންޑްޔޫސް ޕްލޭން\nއަދި 1،500 އެއްހާ މީހުންގެ ޖާގައިގެ މިސްކިތަކާއި ހޭންޑް ބޯލް، ޓެނިސް އަދި ފުޓްސަލް ފަދަ ކުޅިވަރު ކޯޓުތައް ވެސް އެ ސަރަހައްދުގައި އެޅުމަށް ވަނީ ހަމަޖެހިފަ އެވެ.\nލޭންޑްޔޫސް ޕްލޭނުގައިވާ ގޮތުން ނަމަ އެ ރެސިޑެންޝަލް ސަރަހައްދުން ފެށިގެން މާލޭގެ މަސް މާރުކޭޓް ސަރަހައްދާއި ހިސާބަށް ބޮޑުތަކުރުފާނު މަގުން ޖާގަ ދޭން ހަމަޖެހިފައިވަނީ 15 ބުރީގެ އޮފީސް އިމާރާތްތަކާއި ހައި އެންޑް އެޕާޓްމެންޓްގެ އިތުރުން ބުޓީކް ފިހާރަތަކަށެވެ.\nމަސް މާރުކޭޓު ސަރަހައްދުގައި މިހާރު ހުރި އިމާރާތް މަސް މާރުކޭޓުގެ އޮފީސް އިމާރާތަށް ބަދަލުކުރަން ހަމަޖެހިފައިވާއިރު އެތަނުގެ މަތީ ފަންގިފިލާގައި ރެސްޓޯރެންޓް، ކެފޭ ފަދަ ތަންތަން ހިންގަން ދޫކުރަން ވަނީ ހަމަޖެހިފަ އެވެ.\nއަދި ތަރުކާރީއާ މޭވާއަށް ހާއްސަ މާރުކޭޓެއް ވެސް އެތަނުގެ ފުރަތަމަ ފަންގިފިލާގައި ގާއިމުކުރަން ހަމަޖެހިފައިވާއިރު އެ ސަރަހައްދުގައި ތަރައްގީކުރާ އިމާރާތުގެ އެންމެ ތިރީ ފަންގިފިލާ ހާއްސަކުރާނީ މަސް މާރުކޭޓަށެވެ.\nލޭންޑްޔޫސް ޕްލޭނުގައި ވަނީ މިހާރު މަޖީދިއްޔާ ސްކޫލުގެ މެއިން ގޭޓަށް ވާ ގޮތަށް އޮންނަ ޕާކިން ސަރަހައްދުގައި އިމާރާތެއް ބިނާކޮށް، އެތަނުން ދެ ފަންފިލާ ޕާކުކުރުމަށް ހާއްސަކޮށް، އެންމެ މަތި ކުޑަކުދިން ކުޅޭ ސަރަހައްދަކަށާއި ބަގީޗާއެއްގެ ގޮތުގައި ތަރައްގީކުރުމަށް ހިމަނާފަ އެވެ. ހީނާމާގެ ޕާކިން ސަރަހައްދު ވެސް ލޭންޑްޔޫސް ޕްލޭނުގައި ތަރައްގީކުރަން ހަމަޖެހިފައިވަނީހަމަ މިހެންނެވެ.\nމިހާރުގެ މަސްވެރިންގެ ޕާކު ސަރަހައްދުގައި ލޯ ރައިޒް މަލްޓި ޕާޕަސް އިމާރާތެއް އެޅުމަށް ނިންމާފައިވާއިރު އެތަނުގެ ވެސް ބޭސްމެންޓް ސަރަހައްދާއި ގްރައުންޑް ފްލޯ ޕާކިންއަށް ހާއްސަކުރުމަށް ވަނީ ހަމަޖެހިފަ އެވެ.\nމިހާރު ހުޅުމާލެ ފެރީ ޓާމިނަލް ހުންނަ ސަރަހައްދުން ފެށިގެން ކާނިވަލާއި ހަމަޔަށް މާފަންނުގައި ތަރައްގީކުރާފަަދަ އެންޓަޓެއިންމެންޓް ކޮމްޕްލެކްސްއެއް ތަރައްގީކުރުމަށް ވަނީ ހަމަޖެހިފަ އެވެ. އެގޮތުން އެތަނުގައި ވެސް މަލްޓިޕްލެކްސް ސިނަމާ، ބޯލިންގް އެލީ، އައިސް ސްކޭޓިން ރިންކެއްގެ އިތުރުން އޯޕަން އެއާ ސްޓޭޖަކާއި، ބިލިއާޑް އަދި ކެރަމް ފަދަ ކުޅިވަރުތަކަށް ހާއްސަ ސަރަހައްދެއް ތަރައްގީކުރުމަށް ވަނީ ނިންމައިފަ އެވެ. އެ ސަރަހައްދުގައި މިހާރު ހުންނަ ޕެޓްރޯލް ޝެޑާއި ޖެހިގެން ހުރި ބްލޮކްގައި ސޯވްމިލް ސިޓީ ހޮޓެލެއް ތަރައްގީކޮށް، އެތަނުގެ ބޭސްމެންޓްގައި ވެސް ޕާކުކުރާނެ ޖާގަ ހެދުމަށް ސިޓީ ކައުންސިލްގެ ލޭންޑްޔޫސް ޕްލޭނުގައި ވަނީ ހިމަނާފަ އެވެ.\nލޭންޑްޔޫސް ޕްލޭނުގައި ދެން އެންމެ ފާހަގަކޮށްލެވޭ ސަރަހައްދަކީ ލޮނުޒިޔާރަތް ޕާކުގެ ކުރިމައްޗަށް އަމީނީ މަގާއި ބޮޑުތަކުރުފާނު މަގާއި ދެމެދަށްވާ ގޮތަށް އޮންނަ ސަރަހައްދު ގާޑިޔާ އަދި ސްޓްރީޓް ފުޑް ސަރަހައްދެއްގެ ގޮތުގައި ހާއްސަކޮށް ތަރައްގީކުރުމަށް ހިމަނާފައި އޮތް އޮތުމެވެ.\nއެ ސަރަހައްދާއި ޖެހިގެން އުސްފަސްގަނޑު ސަރަހައްދުގައި އައުޓްޑޯ ޖިމެއް ތަރައްގީކުރުމަށް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.\nލޭންޑްޔޫސްޕްލޭނުގައި ވަނީ ފަތާ ޓްރެކް ސަރަހައްދުގެ ކުރިމައްޗަށްވާގޮތަށް އޮންނަ 5،565 އަކަފޫޓުގެ ބިމެއް ތަރައްގީގެ ޕްލޭންތަކާއި ގުޅިގެން ރިލޮކޭޝަން ބޭނުމަށާއި އިމަޖެންސީ ހާލަތްތަކުގައި ބޭނުންކުރުމަށް ވެސް ހާއްސަކޮށްފަ އެވެ. އެ ބިމާއި ޖެހިގެން ތަރައްގީކުރަން ހަމަޖެހިފައިވަނީ ބެޑްމިންޓަން، ވޮލީ ބޯޅަ، ނެޓްބޯޅަ އާއި ޖިމެއް ހިމެނޭ މަލްޓި ޕާޕޮސް ސްޕޯޓްސް ހޯލެކެވެ.\nސިނަމާލެ ފްލެޓް ސަރަހައްދު ވެސް ތަރައްގީކުރުމަށް ލޭންޑްޔޫސް ޕްލޭނުގައި ހިމަނާފައިވާއިރު އެ ސަރަހައްދުގައި 360 އާއިލާއަށް ބޯހިޔާވަހިކަން ލިބޭނެފަދަ ރޭވުންތަކެއް ލޭންޑްޔޫސް ޕްލޭނުގައި ހިމަނާފައި ވެ އެވެ. ސިނަމާލެ ފްލެޓްތަކާއި ޖެހިގެން އިރަށް އޮންނަ ބްލޮކް ތަރައްގީކުރަން ހަމަޖެހިފައިވަނީ ބައްދަލުވުންތަކާއި ހަފްލާތައް ބާއްވާ އަދި ދަރިވަރުން ކިޔެވުމަށް ހާއްސަކޮށް ތަރައްގީކުރާ ސަރަހައްދެއް ވެސް ހިމެނޭގޮތަށް ކޮމިއުނިޓީ ސެންޓަރެކެވެ.\nބޮޑުތަކުރުފާނު މަގުން ފަތާ ޓްރެކް ސަރަހައްދު ކައިރީގައި މާލެ ސިޓީ ހޯލް އަދި މުނިސިޕަލް ހިދުމަތްތަކާއި ފިހާރަތައް ހިމެނޭ ގޮތަށް ވެސް ބޮޑު ސަރަހައްދެއް ތަރައްގީކުރުމަށް ވަނީ ހަމަޖެހިފަ އެވެ. އަދި ހަމަ އެ ސަރަހައްދުގައި ވެސް ލުއި ސިނާއީ މަސައްކަތްތަކަށް ޖާގަ ދިނުމަށް ވަނީ ހަމަޖެހިފަ އެވެ.\nދުވާ ޓްރެކް އެކުވެނި ކުރިމައްޗަށް އުތުރަށް އޮންނަ ބްލޮކުގައި ވެސް 160 އާއިލާއަށް ދިރިއުޅެވޭނެ ގޮތަށް ރެސިޑެންޝަލް އިމާރާތަކާއި ޕާކިން ސަރަހައްދުތަކެއް ގާއިމުކުރަން ލޭންޑް ޔޫސް ޕްލޭނުގައި ހިމަނާފަ އެވެ.\nމާފަންނުގެ ޓާފް ސްޓޭޑިއަމްތަކާއި ޖެހިގެން 675 އާއިލާއަށް ރެސިޑެންޝަލް އިމާރާތެއް ގާއިމުކޮށް ކޯޓްޔާޑަކާއި ކުޑަކުދިންނަށް ކުޅޭ ސަރަހައްދެއްގެ އިތުރުން ފިހާރަ އާއި ޕާކިން އަށް ސަރަހައްދުތަކެއް ވެސް ގާއިމުކުރުމަށް ވަނީ ހަމަޖެހިފަ އެވެ.\nހާބަރު އަދި މިހާރުގެ ވިލިމާލެ ޓާމިނަލް ހުންނަ ސަރަހައްދުގައި ކޮމާޝަލް ކޮމްޕްލެކްސްއެއް ހަދައި ރޫފްޓޮޕް ރެސްޓޯރެންޓް އަދި ކެފޭފަދަ ތަންތަން ތަރައްގީކުރުމަށް ލޭންޑްޔޫސް ޕްލޭނުގައި ވަނީ ހިމަނާފަ އެވެ. އަދި ރަސްފަންނު ބީޗުގައި ވެސް 20 މީޓަރަށް ބޮއި ދަމައި އޯޕަން އޭރިއާ ފަތާ ސަރަހައްދެއް ތަރައްގީކުރުމަށް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.\nމިކަންކަމުގެ އިތުރުން ވެސް މާލޭގެ އެކި ސަރަހައްދުތަކުގައި ބައެއް މަގުތައް ފުޅާކޮށް، ބޭރު މަގާއި އެތެރޭގެ ބައެއް މަގުތަކުގައި ވެސް ދަތުރުކުރާ ރެޕިޑް ޓްރާންސިޓް ނިޒާމެއް ގާއިމުކުރުމަށް ވެސް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.


Inzaaruge manzaruthah ginakoh, vakin cigarette vikkun manaakuraa gothah gavaaidhu ekulavaalaifi | Mihaaru\nދުންފަތުގެ ބާވަތްތަކުގެ ބޭރުގައި ގްރެފިކް ހެލްތް ވޯނިން މެސެޖުތައް ތައާރަފްކުރަން ނިންމައި ގަވާއިދު ވަނީ އެކުލަވާލާފައި.\nއިންޒާރުގެ މަންޒަރުތައް ގިނަކޮށް، ވަކިން ސިނގިރެޓް ވިއްކުން މަނާކުރާ ގޮތަށް ގަވާއިދު އެކުލަވާލައިފި\n07 ސެޕްޓެމްބަރ 2017 - 19:22 85 comments\nދުންފަތުގެ އުފެއްދުންތައް ބަންދު ކޮށްފައި ހުންނަ ފޮށީގެ ބޭރުގައި ގްރެފިކް ހެލްތު ވޯނިން ނުވަތަ އިންޒާރުގެ މަންޒަރުތައް ގިނަކޮށް، ވަކިން ސިނގިރެޓް ނުވިއްކޭ ގޮތަށް ދުންފަތާ ބެހޭ ގަވާއިދެއް އެކުލަވާލައި ރައީސް އޮފީހަށް ފޮނުވައިފި އެވެ.\nދުންފަތް ކޮންޓްރޯލްކުރަަން ކުރާ މަސައްކަތުގެ ދަށުން "ދުންފަތުގެ ބާވަތްތައް ޕެކޭޖްކުރުމާއި ލޭބަލްކުރުމާ ބެހޭ ގަވާއިދު"ގެ ނަމުގައި ގަވާއިދެއް ހަދައި، ރައީސް އޮފީހަށް ފޮނުވީ އެޓާނީ ޖެނެރަލް އޮފީހުގެ ލަފަޔާ އެކުގަ އެވެ.\nދުންފަތް ކޮންޓްރޯލްކުރުމާ ބެހޭ ބޯޑުގެ މެމްބަރު އަދި ހެލްތު ޕްރޮޓެކްޝަން އޮތޯރިޓީ (އެޗްޕީއޭ)ގެ ޑެޕިއުޓީ ޑިރެކްޓަރު ހަސަން މުހައްމަދު ވިދާޅުވީ ގަވާއިދު އެކުލަވާލާފައި ވަނީ ބޯޑުގެ ބެލުމުގެ ދަށުން، އެކަމާ ގުޅޭ ފަންނީ ކޮމެޓީއެއް އެކުލަވާލައި އެ ކޮމެޓީގެ ވެސް ލަފަޔާ އެއްގޮތަށް ކަމަށެވެ. އެ ގަވާއިދުގެ ތަފްސީލު ފަހުން އާއްމުކުރަން ނިންމާފައިވާ ކަމަށް ވެސް ވިދާޅުވި އެވެ.\n"ދުންފަތް ކޮންޓްރޯލްކުރަން އަޅަމުން އަންނަ ފިޔަވަޅުތައް އިތުރަށް ހަރުދަނާވާގޮތަށް ގަވާއިދު އެކުލަވާލާފައި އޮތީ،" އޭނާ ވިދާޅުވި އެވެ.\nގަވާއިދުގައިވާ ގޮތުން ސިނގިރެޓް ފޮށިތަކާއި އެ ނޫން ވެސް ދުންފަތާ ގުޅުން ހުރި ބާވަތްތަކުގައި ހިމެނޭ އިންޒާރުގެ މެސެޖްތައް މިހާރަށް ވުރެ ގިނަ ކުރާނެ އެވެ. ދުންފަތުގެ ބާވަތްތައް ވިއްކާއިރު އިންޒާރުގެ އެ މެސެޖުތަކުގައި ދުންފަތުގެ ގެއްލުން މިހާރަށް ވުރެން ބޮޑަށް ކިޔައިދީ އޭގެން ކުރާ ނޭދެވޭ އަސަރުތައް ވެސް ތަފްސީލު ގޮތެއްގައި ހިމަނަން ގަވާއިދުގައި ވަނީ ކަނޑައަޅައިފަ އެވެ.\nމީގެއިތުރުން، ފިހާރަތަކާއި ކެފޭ އަދި ރެސްޓޯރެންޓުތަކުން ވެސް ވަކިން ސިނގިރެޓް ނުވިއްކޭނެ އެވެ. އެ ގަވާއިދުގައިވާ ގޮތުން ފިހާރަތަކުން ވެސް ވިއްކަން ޖެހޭނީ މަދުވެގެން ފޮއްޓެކެވެ. އަދި ދުންފަތުގެ އެހެން ބާވަތްތައް ވެސް 30 ގްރާމަށް ވުރެން މަދުން ނުވިއްކޭނެ އެވެ.\nRaajjeygai 81 percent meehun maruvanee dhunfathuge balithakun: Minister\nމިއީ، ދުނިޔޭގެ އެހެން ބައެއް ގައުމުތަކުގައި ވެސް އަމަލުކުރަމުން އަންނަ އުސޫލެކެވެ. ދުންފަތުގެ ގެއްލުމާއި އޭގެއިން ހަށިގަނޑަށް ކުރާ ނޭދެވޭ އަސަރު ވީހާ ވެސް ބޮޑަށް އެނގޭ ގޮތަކަށް މަންޒަރާ އެކު ވިއްކަން ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އާއި ރާއްޖެ ބައިވެރިވެފައިވާ ދުންފަތް ކޮންޓްރޯލް ކުރުމާ ބެހޭ މުއާހަދާތަކުން ވެސް ބާރު އަޅަ އެވެ.\nބައެއް ގައުމުތަކުގައި ވަކިން ސިނގިރެޓް ވިއްކުން މަނާކޮށްފައި ވަނީ ދުންފަތުގެ ތެރެއަށް އަލަށް ވަންނަ މީހުންނާއި ކުޑަކުދިން އެކަން ތަޖުރިބާކުރުމުގެ ފުރުސަތު ނުދިނުމަށެވެ. މިއީ، ދުނިޔޭގެ ގިނަ ގައުމުތަކުގައި ދުންފަތާ ދެކޮޅަށް އަޅާ އެންމެ ރަނގަޅު ފިޔަވަޅުތަކުގެ ތެރޭގައި ހިމެނޭ ކަންކަމެވެ.\nސިއްހީ ދާއިރާގެ ތަފާސްހިސާބުތަކުން ދައްކާގޮތުގައި ރާއްޖޭގައި މަރުވާ މީހުންގެ 81 ޕަސެންޓް މީހުންނަކީ ދުންފަތުގެ ސަބަބުން ޖެހޭ އެކި ބަލިތަކުގައި މަރުވާ މީހުންނެވެ. އަދި ރާއްޖެ އަށް އަހަރަކު 462 މިލިއަން ސިނގިރޭޓް އެތެރެކުރާ އިރު އެކަމަށް 1.1 ބިލިއަން ރުފިޔާ އިސްރާފު ކުރާ ކަމަށް ވެސް ހިސާބުތަކުން ދައްކަ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ރައީސް އޮފީސް ސަރުކާރު ހެލްތު މިނިސްޓްރީ\nދުންފަތާ ދެކޮޅު މަސައްކަތަށް ވިޔަފާރިވެރިންގެ ނުފޫޒު!؟\nދުންފަތުގެ ގަވާއިދު ރައީސް އޮފީހުގައި "ތާށިވެއްޖެ"!\nވަކި ސިނގިރެޓް ނުވިއްކޭ ގަވާއިދު ލަސްވާތީ ކަންބޮޑުވުން


ކޯސްޓްގާޑް ވީ.އައި.ޕީ ލޯންޗުގައި ކުރަން ހުރި ބައެއްމަރާމާތު ކުރުމާއި،2އިންޖީނާއި 1 ޖަނަރޭޓަރ އަދި 05 މެރިން އޭ.ސީ ހޯދައި އިންސްޓޯލް ކޮށްދޭނެ ފަރާތެއް ހޯދަން\n1. މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީގެ ބޭނުމަށް، އެމް.އެން.ޑީ.އެފް ކޯސްޓްގާޑް ވީ.އައި.ޕީ ލޯންޗުގައި ކުރަން ހުރި ބައެއްމަރާމާތު ކުރުމާއި،2އިންޖީނާއި 1 ޖަނަރޭޓަރ އަދި 05 މެރިން އޭ.ސީ ހޯދައި އިންސްޓޯލް ކޮށްދޭނެ ފަރާތެއް ހޯދަން ކުރެވުނު މިމިނިސްޓްރީގެ ނަންބަރު IUL)13-K/13/2014/200) އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ، މިކަމަށް ބޭނުންވެއްޖެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n2. ޕްރޮޖެކްޓުގެ ބިޑްސެކިޔުރިޓީގެ ގޮތުގައި -/50,000ރ (ފަންސާސް ހާސް ރުފިޔާ) ހުށަހަޅަން ޖެހޭނެއެވެ. ބިޑްސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 118 ދުވަހެވެ.\n3. ބީލަންފޮތްތަކަށް ފައިސާ ބަލައިގަތުން އޮންނާނީ 15 އޮކްޓޫބަރު 2014 އިން 22 އޮކްޓޫބަރު 2014 އަށް، ބަންދުނޫން ކޮންމެ ދުވަހަކު 08:30 އިން 14:30 އަށް މި މިނިސްޓްރީއިންނެވެ. ބީލަން ފޮތެއްގެ އަގަކީ -/500 (ފައްސަތޭކަ) ރުފިޔާއެވެ. ފައިސާ ދެއްކެވުމުން ބީލަން ފޮތްތައް ސޮފްޓްކޮޕީ ފޯމެޓްގައި މިމިނިސްޓްރީގެ ޓެންޑަރ އިވެލުއޭޝަން ސެކްޝަނުން ލިބިވަޑައިގަންނަވާނެއެވެ.\n4. މި ޕްރޮޖެކްޓުގެ ޕްރީބިޑް ބައްދަލުވުން އޮންނާނީ 22 އޮކްޓޫބަރު 2014 ވާ ބުދަ ދުވަހުގެ 11:00ގައި، މިނިސްޓްރީ އޮފް ފިނޭންސް އެންޑް ޓްރެޜަރީގެ ޖަލްސާކުރާ މާލަމުގައެވެ. ބިޑް ހުޅުވުން އޮންނާނީ 29 އޮކްޓޫބަރު 2014 ވާ ބުދަ ދުވަހުގެ 12:00 ގައި މިނިސްޓްރީ އޮފް ފިނޭންސް އެންޑް ޓްރެޜަރީގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ކޮންޓްރެކްޓަރުންގެ ނަން ލިޔެވިފައި އޮންނަންވާނެއެވެ.\n12 އޮކްޓޫބަރު 2014\nސުންގަޑި: 22 އޮކްޓޫބަރު 2014 1430


26 ޖޫން 2019 - 07:40\nމިހާރު ހައިދަރުއާބާދުގެ ރާމޮޖީ ފިލްމު ސިޓީގައި ޝޫޓިން ކުރިއަށްދާ އަދި އަބީޝެކް ދުދައްޔާ ޑައިރެކްޓް ކުރާ ފިލްމުގެ މައިގަނޑު ތަރިންނަނީ އަޖޭ ދޭވްގަން، ސޮނާކްޝީ ސިންހާ، ސަންޖޭ ދަތު، ޕަރިނީތީ ޗޯޕްޅާ، ރާނާ ދަގޫބަތީ އަދި އައްމީ ވާކެވެ.\n"ބޫޖް" ގައި ކިޔައި ދޭނީ 1971 ގެ އިންޑޯ-ޕާކް ހަނގުރާމައިގެ ތެރޭގައި ބޫޖްގައި ގާއިމުކޮށްފައިވާ އެއާފޯސް އެއާސްޓްރިޕް ހަލާކުކޮށްލުމުން، ކަރްނިކް އިސްކޮށް ހުރެގެން ބޫޖާއި އެ އަވަށާ ކައިރީގައި ހުރި އަވަށްތަކުގެ ތިންސަތޭކައެއްހާ އަންހެނުންގެ ވެސް އެހީއާ އެކު އަލުން އެއާސްޓްރިޕް ގާއިމުކުރަން ކުރި މަސައްކަތެވެ.\nމި ފިލްމުގައި ވިޖޭ ކަރްނިކްގެ ރޯލް ކުޅޭނީ އަޖޭ އެވެެ.\n"ބޫޖް" ސިނަމާތަކަށް އަންނާނީ އޮގަސްޓް 14، 2020 ގަ އެވެ.\n"ބާގީ 3" މާ ވަރުގަދަ ވާނެ\nމިދިޔަ އަހަރު ރިލީޒްކޮށް، ބޮޑު ކާމިޔާބީއެއް ހޯދި "ބާގީ 2" އަށް ފަހު މި ސީރީޒްގެ ތިން ވަނަ ފިލްމުގެ ޝޫޓިން ފަށަން ތައްޔާރުވަމުން އަންނަ އިރު، ކުރީގެ ފިލްމަށް ވުރެ މާ ވަރުގަދަ އެކްޝަންތަކެއް މި ފަހަރު ފިލްމުގައި ހިމެނޭނެ ކަމަށް ބަތަލު ޓައިގާ ޝްރޮފް ބުނެފި އެވެ.\n📸 @avigowariker pic.twitter.com/if2y9lVjYk\nއޭނާ ބުނީ މިހާރު ޝޫޓިން އަށް ތައްޔާރުވުމުގެ ގޮތުން ކުރިން ޓްރޭނިން ނުހަދާ ވައްތަރުގެ ބައެއް ކަހަލަ އެކްޝަން ފޯމްތަކަށާއި ހަތިޔާރުތައް ބޭނުން ކުރަން ވެސް މިހާރު ދަސްކުރަމުން އަންނަ ކަމަށެވެ.\n"ބާގީ 2" ވެގެން ދިޔައީ ޓައިގާ އެ ފިލްމުގައި ދައްކުވައި ދިން ވަރުގަދަ އެކްޝަން މަންޒަރުތަކާ އެކު، ބޮލީވުޑްގައި މި ވަގުތު ހުރި އެންމެ ވަރުގަދަ ޒުވާން އެކްޝަން ހީރޯއަށެވެ. "ބާގީ 3" ވެސް ޑައިރެކްޓް ކުރާނީ ދެވަނަ ބައި ވެސް ޑައިރެކްޓް ކުރި އަހުމަދު ހާނެވެ.\nއަދި ތިން ވަނަ ފިލްމުގެ ބަތަލާއަކީ "ބާގީ" ގެ ފުރަތަމަ ބައިގެ ބަތަލާ ޝްރަދާ ކަޕޫރެވެ. އަދި ފިލްމުގެ ގެ ރޯލަކުން ރިތޭޝް ދޭޝްމުކް ވެސް ފެނިގެން ދާނެ އެވެ.\nމޮރޮކޯ، ތުރުކީ، މިސްރު އަދި ސައިބީރިއާ ފަދަ ގައުމުތަކުގައި ޝޫޓް ކުރާ "ބާގީ 3" ސިނަމާތަކަށް އަންނާނީ މާޗް 6، 2020 ގަ އެވެ.\nއަކްޝޭގެ "ކޭސަރީ" ޖަޕާނަށް\nމި އަހަރުގެ މިހާތަނަށް ރިލީޒް ކުރި ފިލްމުތަކުގެ ތެރެއިން އެންމެ ކާމިޔާބު އެއް ފިލްމު ކަމަށްވާ އަކްޝޭ ކުމާރުގެ ހަނގުރާމަ ފިލްމު "ކޭސަރީ" ޖަޕާނުގައި ދައްކަން ހަމަޖެހިއްޖެ އެވެ.\nއެކަން ޓްވިޓާގައި ހިއްސާ ކުރަމުން އަކްޝޭ ބުނީ ފިލްމު ޖަޕާނުގައި ދައްކަން ފަށާނީ އޮގަސްޓް މަހުގެ 16 އިން ފެށިގެން ކަމަށެވެ. ޖަޕާނު ބަހުން ތައްޔާރުކޮށްފައިވާ "ކޭސަރީ" ގެ ޕޯސްޓަރެއް ވެސް އޭނާ ވަނީ ޓްވިޓާގައި ހިއްސާކޮށްފަ އެވެ.\nކަރަން ޖޯހަރު ޕްރޮޑިއުސް ކުރި މި ފިލްމަކީ އަފްޢާނިސްތާނުގެ 10،000 ވުރެ ގިނަ މީހުންނާ ދެކޮޅަށް ސީކުންގެ 21 އަސްކަރީ އޮފިސަރުންތަކެއް ހަނގުރާމަކޮށް، ހޯދާ އާދަޔާހިލާފު ފަތަހައިގެ މައްޗަށް ބިނާކޮށް ހަދފައިވާ ފިލްމެކެވެ. އެ ހަނގުރާމަ މަޝްހޫރުވެފައި ވަނީ "ބެޓްލް އޮފް ސަރްގާޙީ" ގެ ނަމުންނެވެ.\nއަނޫރާގް ސިންގް ޑައިރެކްޓް ކުރި "ކޭސަރީ" ގެ ބަތަލާއަކީ ޕަރިނީތީ ޗޯޕްޅާ އެވެ.\nމި ފިލްމަކީ ބޮކްސް އޮފީހުގައި 204.82 ކްރޯޑް ރުޕީސް (29,550,405 މިލިއަން ޑޮލަރު) ގެ އާމްދަނީއެއް ހޯދި ފިލްމެކެވެ.\nއަނޫޕަމްގެ ބައޮގްރަފީ އޮގަސްޓްގައި\nއިންޑިއާގެ ހުނަރުވެރި އެކްޓަރު އަނޫޕަމް ކޭރްގެ ބައޮގްރަފީ އަންނަ އޮގަސްްޓްގައި ނެރެން ނިންމައިފި އެވެ.\n"ލެސެންސް ލައިފް ޓޯޓް މީ އަންނޯވިންލީ" ގެ ނަން ދީފައިވާ ބައޮގްރަފީ ނެރެނީ ޕެންގްއިން ރެންޑަމް ހައުސްގެ ތައްގަނޑުގަ އެވެ. ބައޮގްރަފީ ނެރޭނީ އޮގަސްޓް މަހުގެ5ގަ އެވެ.\nއަނޫޕަމްގެ ބައޮގްރަފީ ނެރޭކަން އޭނާ އެންމެ ފުރަތަމަ އިއުލާން ކުރީ އަންނަ މަހުގެ5ގައި ރިލީޒް ކުރާ ފިލްމު "ވަން ޑޭ: ޖަސްޓިސް ޑެލިވާޑް" ގެ ޕްރޮމޯޓް ކުރަން ސޮނީ ޓީވީގެ "ދަ ކަޕިލް ޝަރުމާ ޝޯ" ގައި މި މަހުގެ ކުރީކޮޅު ބައިވެރިވި އެޕިސޯޑެއްގަ އެވެ.\nހޮލީވުޑްގައި ވެސް މަސައްކަތް ކުރާ އިންޑިއާގެ މަދު އެކްޓަރުންގެ ތެރޭގައި ހިމެނޭ އަނޫޕަމްގެ ބައޮގްރަފީގައި އޭނާގެ އުމުރުން 10 އަހަރުން ފެށިގެން މިހާތަނަށް ދިރިއުޅުމުގައި ހިނގާފައިވާ ކަންތައްތައް ކިޔައި ދޭނެ އެވެ.\nއުމުރުން މިހާރު 64 އަހަރުގެ އަނޫޕަމް "ލެސެންސް ލައިފް ޓޯޓް މީ އަންނޯވިންލީ" ސިފަ ކުރަނީ މަސާލާ ޑްރާމާއެއްގެ ގޮތުގަ އެވެ. އެގޮތުން ކިޔުންތެރިން ބޭނުން ވާނެ ހުރިހާ ރަހައެއް އޭގައި ހުންނާނެ ކަމަށް ބުންޏެވެ.\nއިތުރު ލިޔުންތައް ބޮލީވުޑް އަޖޭ ދޭވްގަން އަކްޝޭ ކުމާރު ސޮނާކްޝީ ސިންހަ ޓައިގާ ޝްރޮފް


Fahathakah nujeheynan, Miee Maseeh ge vote kaamiyaabu vaane kamuge alaamaatheh: Faris | Mihaaru\nފާރިސް މައުމޫން މިއަދު އޭސީސީއަށް ހާޒިރުވެވަޑައިގަންނަވަނީ. -- ފޮޓޯ: ހުސެއިން ވަހީދު/ މިހާރު\nފަހަތަކަށް ނުޖެހޭނަން، މިއީ މަސީހުގެ ވޯޓު ކާމިޔާބުވާނެ ކަމުގެ އަލާމާތެއް: ފާރިސް\n14 މާޗް 2017 - 12:29 31 comments\nއެންޓިކޮރަޕްޝަން ކޮމިޝަން (އޭސީސީ) އަށް ހާޒިރު ކުރުމަކީ ރައްޔިތުންގެ މަޖިލީހުގެ ރައީސް އަބްދުﷲ މަސީހު މުހައްމަދުގެ މައްޗަށް ހުށަހަޅާފައިވާ އިތުބާރު ނެތް ކަމުގެ ވޯޓު ކާމިޔާބު ވާނެ ކަމުގެ އަލާމާތެއް ކަމަށާއި އެކަމާ ގުޅިގެން އަންނަ ފިއްތުންތަކާ ގުޅިގެން ފަހަތަށް ޖެހިވަޑައިނުގަންނަވާނެ ކަމަށް ދިއްގަރު ދާއިރާގެ މެމްބަރު އަދި ޕީޕީއެމްގެ ރައީސް މައުމޫން އަބްދުލްގައްޔޫމްގެ ދަރިކަލުން ފާރިސް މައުމޫން މިއަދު ވިދާޅުވެއްޖެ އެވެ.\nއޭސީސީގެ ތަހުގީގަކަށް، އެތަނުގެ އެންގުމަކަށް ހާޒިރުވެ ވަޑައިގަތުމަށް ފަހު ނޫސްވެރިންނާ ވާހަކަ ދައްކަވަމުން ފާރިސް ވިދާޅުވީ ހާޒިރު ކުރީ އޭނާގެ މައްޗަށް ކުރާ ތަހުގީގަކާ ގުޅިގެން ނޫން ކަމަށެވެ.\n"އަޅުގަނޑުގެ މައްޗަށް ތުހުމަތު ކުރެވިގެން ކުރައްވާ ތަހުގީގަކާ ގުޅިގެނެއް ނޫން ހާޒިރު ކުރީ، އަޅުގަނޑުގެ މައްޗަށް އެއްވެސް ތުހުމަތެއް ވުޒާރާއަކުން ކުރާކަން އެނގިފައެއް ނެތް،" ފާރިސް ވިދާޅުވި އެވެ.\nއޭނާ ވިދާޅުވީ ކުއްލި ގޮތަކަށް އޭސީސީއަށް ހާޒިރު ކުރުމުން ސުވާލު އުފެދި ވަރަށް ބޮޑަށް ހައިރާންވެވަޑައިގެންފައިވާ ކަމަށެވެ. ފާރިސް ހާޒިރުކުރީ ކޮން މައްސަލައެއްގައިކަން ވިދާޅުވި ނުވި ނަމަވެސް އެނގިފައިވާ ގޮތުގައި، އޭނާ ހާޒިރުކުރީ 2008 ވަނަ އަހަރު ނެރުނު ތީމުގޭ އޮޑިޓް ރިޕޯޓްގައި ހުރި މައްސަލަތަކާ ގުޅިގެންނެވެ. އޭގައި ފާހަގަކޮށްފައިވާ ބައެއް ކަންކަމާ ގުޅިގެން ފާރިސްގެ ބައްޕާފުޅު ކުރީގެ ރައީސް މައުމޫނާ ވެސް ކުރި ސުވާލުކޮށްފައިވެ އެވެ.\nފާރިސް މައުމޫން އޭސީސީއަށް ވަޑައިގަތުމުގެ ކުރިން މެމްބަރު މުހައްމަދު ވަހީދު އިބްރާހިމް އާ ސަލާމަތް ކުރައްވަނީ. - ފޮޓޯ: ހުސެއިން ވަހީދު/ މިހާރު\nފާރިސް ވިދާޅުވި ގޮތުގައި އޭސީސީއަށް ހާޒިރުކުރީ މަޖިލިސް ތެރެއިން ކުރަން އުޅޭ މަސައްކަތްތަކަށް ނުފޫޒު ފޯރުވަން ކަމަށް ގިނަ ބަޔަކު އަންނަނީ ގަބޫލު ކުރަމުންނެވެ. ނަމަވެސް، އެކުގައި މަސައްކަތް ކުރައްވާ މެމްބަރުން "ހިތްވަރު ކުރެއްވުމަށް" ފާރިސް އެދިވަޑައިގެންނެވި އެވެ.\n"މެމްބަރުންނަށް ދަންނަވާނީ ހިތްވަރު ކުރައްވާށޭ، އަޅުގަނޑުމެން ފަހަތަކަށް ނުޖެހޭނަމޭ، މިއަށްވުރެ ބޮޑެތި ގޮންޖެހުންތައް އަންނާނެ ކަމަށް ގަބޫލު ކުރަން،" ފާރިސް ވިދާޅުވި އެވެ.\nފާރިސް ވިދާޅުވީ ގާނޫނުތަކާ އެއްގޮތްވާ ގޮތުގެ މަތިން އަމަލުކޮށްފައިވާތީ ފިޔަވަޅުތަކެއް އަޅަން ޖެހޭ ކަމަށް ގަބޫލު ނުކުރައްވާ ކަމަށެވެ. އަދި އޭސީސީއަށް ހާޒިރު ކުރީ މަސީހުގެ މައްޗަށް އިތުބާރު ނެތް ކަމަށް ފާސް ކުރާނެ ކަން އެނގޭތީ ހުރަސް އެޅުމުގެ ގޮތުން ކަމަށް ވިދާޅުވި އެވެ.\nފާރިސްއާ އެކު ނޫސްވެރިންނާ ވާހަކަ ދެއްކެވި ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވިދާޅުވީ މަސީހުގެ އިތުބާރު ނެތް ކަމުގެ ވޯޓަށް ތާއީދު ކުރައްވާ ކޮންމެ މެމްބަރަކާ މެދު ފިޔަވަޅު އެޅުން އެކަށީގެންވާ ކަމަށެވެ.\nBREAKING: Majileehuge raees kamun Maseeh vaki kuran husha alhaifi | Mihaaru\nމީގެ އިތުރުން، ރާއްޖޭގެ ތާރީހުގައި ހިނގައިދިޔަ އެންމެ ބޮޑު ހިޔާނާތް ކަމުގައިވާ އެމްއެމްޕީއާރުސީގެ ކޮރަޕްޝަންގެ ރިޕޯޓު އޭސީސީން ނުނެރެ ފަސްކުރީ، އެ ކޮމިޝަނުން ބޭނުންވާ ބޭފުޅުންގެ ނަންތައް ރިޕޯޓަށް އެރުވުމުގެ ބިރު މެންބަރުންނަށް ދެއްކުމަށް ކަމަށް އަލީ ހުސެއިން ތުހުމަތުކުރެއްވި އެވެ.\n"އެކަމަކު މިހާރު ތިއްބެވި މެމްބަރުން އެގޮތަށް (މަސީހާ ދެކޮޅަށް) ތިއްބަވާނެ،" އަލީ ހުސެއިން ވިދާޅުވި އެވެ.\nތުލުސްދޫ ދާއިރާގެ ޕީޕީއެމް މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑެ) ވިދާޅުވި ގޮތުގައި މެމްބަރުންނަށް ބިރު ދައްކާ ފަރާތްތައް އާޚިރުގައި މިފަދަ ތަހުގީގުތަކާ ކުރިމަތިލާން ޖެހޭނެ އެވެ. އަދި މަސީހު މަގާމުން ވަކިކުރަން ހުށަހެޅި މެމްބަރުން ބޭނުންވަނީ ބިރު ފަހަނައަޅައި ގޮސް މިނިވަންކަމާއެކު މަސައްކަތް ކުރެވޭނެ މާހައުލެއް ލިބުމަށް ކަމަށް ވެސް ވައްޑެ ވިދާޅުވި އެވެ.\nމަޖިލިހުގެ ރައީސް ކަމުން މަސީހް ވަކިކުރުމަށްޓަކައި 26 މެމްބަރުންގެ ސޮޔާއެކު މިދިޔަ ބުދަދުވަހު މަޖިލީހަށް ހުށަހެޅި ލިޔުމުގައި އެންމެ ފުރަތަމަ ސޮއިކުރައްވާފައި ވަނީ ފާރިސް އެވެ. އަދި އެ މައްސަލަ މަޖިލީހަށް ހުށަހެޅުމުގައި އެންމެ އިސްކޮށް ހުންނެވީ ވެސް އޭނާ އެވެ.\nމަޖިލީހުގެ ރައީސްކަމުން މަސީހު ވަކިކުރަން ބޭނުންވާ އަދަދަށް ވޯޓު ހަމަވެފައިވާ ކަމަށް "ރާއްޖެ ޓީވީ" ގައި ވާހަކަ ދައްކަވަމުން ފާރިސް އިއްޔެ ރޭ ވަނީ ވިދާޅުވެފަ އެވެ. އިތުބާރު ނެތް ކަމަށް ފާސްކުރަން މަޖިލީހުގެ 85 މެމްބަރުންގެ ތެރެއިން 42 މެމްބަރުންގެ ވޯޓު ލިބިއްޖެ ނަމަ ފާސްވާނެ އެވެ. މަޖިލިހުގެ ރައީސްގެ މައްޗަށް އިތުބާރު ނެތް ކަމަށް ފާސްވާނީ އެ ދުވަހެއްގެ ޖަލްސާއެއްގައި ވޯޓުގައި ބައިވެރިވާ މެމްބަރުންގެ އަޣުލަބިއްޔަތުންނެވެ. އިތުބާރު ނެތް ކަމުގެ މައްސަލަ މި މަހުގެ 27 އަށް ވަނީ ތާވަލްކޮށްފަ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ފާރިސް މައުމޫން ގާނޫނީ ވަކީލު އަލީ ހުސައިން އަބްދުﷲ މަސީހް މުހައްމަދު މުހައްމަދު ވަހީދު އިބްރާހިމް (ވައްޑެ)\nމާޗު 27: އެންމެ ބޮޑު އިމްތިހާނަށް ތައްޔާރުވަނީ!\nފާރިސް މައުމޫން އޭސީސީ އަށް ހާޒިރުވާން އަންގައިފި\nމަސީހުގެ މައްސަލައަކީ އިސްލާހު ކުރަން ލިބޭ ފުރުސަތެއް


SunOnline: Mi dhemafiringe dhathuru thakun haas loaibaaiy filaavalhu!\nމި ދެމަފިރިންގެ ދަތުރުތަކުން ހާސް ލޯތްބާއި ފިލާވަޅު!\nއަހުމަދު ނާއިފު 05 Jun 2019, 10:16\nދެ ޓްރެވަލް ބްލޮގަރުންކަމަށްވާ، ހުސެން ޖައުޝަން އާއި ސަލީމާ އާދަމް، ސަލީ ދަތުރުގޮސް ނަގާފައިވާ ފޮޓޯއެއް: މި މީހުންގެ ހަޔާތުގެ ދިރުމަކަށް ދަތުރުކުރުން ވޭ. -- ފޮޓޯ/ ފްރޮމްދަ ޓްރޮޕިކަލް އިންސްޓަގްރާމް\nޒުވާން ހުސެން ޖައުޝަން އާއި ސަލީމާ އާދަމް، ސަލީ ޒަވާޖީ ހަޔާތެއްގެ ބިންގާ އެޅީ 2017 ވަނަ އަހަރު އެވެ. ކައިވެނި ޕާޓީގެ މަޖަލުގައި މުޅި ރޭހެން ހޭލާ އުޅުމަށް ފަހުވެސް ޖެހިގެން އައި ދުވަހު ހެނދުނު ހެނދުނާ ދެމަފިރިން ނައްޓާލީ ހަނީމޫންއަށް، ތައިލެންޑްގެ ޕުކެޓްއަށެވެ. ޕުކެޓްގެ އެ ދަތުރު އެ މީހުން ރޭވީ ހައި-ސްކޫލްގައި ދެ މީހުން ދިމާވެ ލޯބީގައި ބަދެވުނު ހިސާބުން އެވެ. އެއީ އެތައް ދުވަހެއްގެ ލޯތްބާއި ފޮނިކަމުގެ އިންތިޒާރުގައި ރާވައި ކުރެހި ޕްލޭނެކެވެ. އެކަމަކު އެ ދަތުރާ އެކު ދެމަފިރިންގެ ޒަވާޖީ ހަޔާތް ފެށުނީ އެކަންޏެއް ނޫނެވެ. އެ މީހުންގެ ހަޔާތުގައި ދަތުރުގެ ސިލްސިލާއެއް ފެށުނީ އެވެ.\nއެތައް މަންޒިލަކަށް ދަތުރުކޮށް ދުނިޔެ ތަޖުރިބާ ކުރުމުގެ އަޒުމުގައި ސަލީ އިންސްޓަގްރާމަށް ފުންމާލީ، "ފްރޮމްދަޓްރޮޕިކަލް" ގެ ނަމުގަ އެވެ. އޭނާގެ ފަހަތުން ފިރިމީހާ ޖައުޝަން ނިކުތީ، "އިޓްސްމީ އައިލެންޑާ" ގެ ގޮތުގަ އެވެ. އެ ދުވަހަށް ފަހު ކޮންމެ އަހަރަކު އެތައް މިތަނަށް ދަތުރުކޮށް، ރީތި އެތައް މަންޒަރަކާ އެކު އެ ދެމަފިރިންގެ ދަތުރުގެ ވާހަކަތައް އަންނަނީ އިންސްޓަގްރާމްއަށް ދޫކުރަމުން އެވެ. މިއީ، މި ދެމަފިރިން ހާސް ލޯބިން ކިޔައިދޭ އެތައް ވާހަކަ އެކެވެ.\nޓްރެވަލް ބްލޮގަރުން ކަމަށްވާ ހުސެން ޖައުޝަން އާއި ސަލީމާ އާދަމް، ސަލީ ދަތުރުގޮސް ނަގާފައިވާ ފޮޓޯއެއް: މިހާތަނަށް 20 މަންޒިލަކަށް ގޮސްފައިވޭ. -- ފޮޓޯ/ ފްރޮމްދަ ޓްރޮޕިކަލް އިންސްޓަގްރާމް\n"ދެ މީހުން ހައި-ސްކޫލްގައި ދިމާވީއްސުރެވެސް އަބަދުވެސް ތަންތަނަށް ދަތުރު ކުރާ ހިތްވޭ. ދެން އެހެން ގޮސް، ފުރަތަމަ ރާއްޖޭގެ އެކި ރަށްތަކަށް ދާން ފެށީ. އެއަށް ފަހު މެރީ ކޮށްގެން ހަނީމޫންއަށް ފަހު ދެން ހަމަ އެއިމް ކުރީ ދުނިޔޭގެ އެކި ތަންތަން ބަލައިލައި އެކްސްޕްލޯ ކޮށްލާނީއޭ،" ދެމަފިރިން އެކުގައި ދަތުރުކުރަން ހުންނަ ފޯރު ކިޔައިދެމުން ޖައުޝަން ބުންޏެވެ. "ބޮޑަށް ރާއްޖެ ކަހަލަ ޓްރޮޕިކަލް ތަންތަނަށް ދާ ހިތްވަނީ. މިސާލަކަށް ބާލީ،"\nޖައުޝަން އާއި ސަލީގެ އެކުގައި ފެށި ލޯބީގެ ދަތުރަށް ދެ އަހަރު ފުރޭއިރު އެ ދެމަފިރިން އެކުގައި ދުނިޔޭގެ އެކި ކަންކޮޅުތަކުގެ 20 އަކަށް މަންޒިލަށް މިހާރުވެސް ދަތުރު ކޮށްފި އެވެ. މި ދަތުރުކުރުމަކަށް ދެމަފިރިންގެ ހިތް ދޫވެ، މަރުދެނީ ސަލީ ބުނާ ގޮތުގައި ދަތުރު ކުރުމަކީ އެ މީހުންގެ ހަޔާތަށް ގެނެސްދޭ ދިރުމަކަށްވެ ދިރިއުޅުމުގެ ބަޔަކަށް ވެސް ވެފައި ވާތީ އެވެ. މީގެ ކުރިން ދަސްނުވެ ހުރި ބައިވަރު އާ ފިލާވަޅުތައް ނަގައިދެނީ، ދެ މީހުން އެކުގައި މިކުރާހާ ދަތުރުތަކުން އެވެ. ކޮންމެ ދަތުރަކުން ވެސް އެ ދެމަފިރިންނަށް އާ ކަންތައްތަކެއް ކިޔައިދެ އެވެ. ހަޔާތުގެ ހުރަސްތައް ގިރާކުރަން އެއީ ބާރަކަށްވެ އެވެ.\nބްލޮގަރުން ކަމަށްވާ، ހުސެން ޖައުޝަން އާއި ސަލީމާ އާދަމް، ސަލީ އަތޮޅުތެރޭގެ ރަށެއްގެ ބީޗްގައި ނަގާފައިވާ ފޮޓޯއެއް. --ފޮޓޯ/ ފްރޮމްދަ ޓްރޮޕިކަލް އިންސްޓަގްރާމް\n"އަސްލު މި ގޮތަށް އެކުގައި ދަތުރުކޮށްލީމާ ވަރަށް ބައިވަރު އެއްޗިހިތަކެއް އެބަ ދަސްވޭ. މިސާލަކަށް އެހެން މީހުން އުޅޭގޮތް. ދެން އަނެއްކާ މިހެން ދަތުރުމަތީގައި އުޅޭއިރު ދިމާވާނެ ބައިވަރު ޗެލެންޖަސް، އެ ކަންކަން އެއްކޮށް ދެ މީހުން ފޭސްކޮށްގެން ހައްލު ކުރަން ޖެހޭނީ. ތިބާ ލޯބިވާ ދަންނަ މީހަކާ އެކު ޓްރެވަލް ކޮށްލީމާ އެ އިންނަ ކަނެކްޝަން އެބަ ރަނގަޅުވޭ،" ސަލީ ބުންޏެވެ.\nޖައުޝަން އާއި ސަލީގެ މުޅި ހަޔާތް މުޅިން ހުސްކޮށްލައިގެން ތިބީ ދަތުރުކުރާކަށް ނޫނެވެ. ޖައުޝަންގެ ވަޒީފާ ޑައިވް ކުރުމާއި ވޯޓާސްޕޯޓްސްގެ ތެރޭގައި އޮތް އިރު، ސަލީގެ ވަޒީފާ އޮތީ ރާއްޖޭގައި ހަރަކާތްތެރިވާ ބައިނަލްއަގުވާމީ ޖަމްއިއްޔާއެއްގަ އެވެ. އެކަމަކު މަސައްކަތުގެ ބުރަ މާހައުލުން ނިކުމެ ސިކުނޑި ތާޒާކޮށްލަން އެދެމަފިރިން ހޯދާ ފަރުވާއަކީ އެކުގައި ދަތުރުކުރުމެވެ. އޭގެ ތެރެއިން އެދެމަފިރިންނަށް ނަގައިދޭ ދިރިއުޅުމުގެ ފިލާވަޅުތަކުގެ ލިސްޓް ވަރަށް ވެސް ދިގެވެ. ދެމަފިރިން ބުނާ ގޮތުގައި ފަހަށް ރައްކާ ކުރުމާއި ދުރާލާ ކަންކަން ރޭވުމުގެ މުހިންމުކަން ބުނެދެނީ ދަތުރުދިޔުމުގެ މި ސިލްސިލާގެ ތެރެއިން އެވެ.\n"ދެ މީހުންނަށް ލިބޭ އާމްދަނީއިން ވަކި އަދަދެއް ފުރަތަމަ ސޭވް ކުރަނީ. ދެން އޭގެ ކުރިން ޕްލޭން ހަދަން ހަމަ. ގާތްގަނޑަކަށް އެއް އަހަރު ޕްލޭންކޮށްގެން ދަތުރު މިދަނީ. އެހެން ވީމާ މީގެ ތެރެއިން އެބަ ދަސްވޭ ފަހަށް ރައްކާކުރުމުގެ މުހިންމުކަން. ކަންކަން ދުރާލާ ރޭވުމުގެ މުހިންމުކަން. މިކަހަލަ އެތައް ލައިފް ލެސަންއެއް އެބަ ދަސްވޭ. އެއީ ކަން ނޭނގޭ މީގެ ބިއުޓީއަކީ،" ސަލީ ބުންޏެވެ. "ދަރިއެއް ހޯދުމުގެ ކުރިން މުޅި ދުނިޔެ ބަލައިލާ އެކްޕްލޯ ކުރުން އެއިމް އަކީ،"\nދަތުރުކުރުމުގެ ދުނިޔެއެއްގެ ތެރޭގައި ތިބި މި ދެމަފިރިންގެ ބޮޑު އަމާޒެއް އެބަ އޮތެވެ. އެ މީހުންގެ ދަރިންނަށް ވެސް ދުނިޔޭގެ އެތައް މިތަން ދައްކާލުމެވެ. އޭގެ ކުރިން އެ މީހުން ބޭނުންވަނީ ދެމަފިރިން އެކަނި ދުނިޔެ ބަލައިލާ ތަޖުރިބާ ކުރާށެވެ. އެ އަމާޒުގައި އެ މީހުންގެ ކަޅި މިހާރު ހުރީ މެދުއިރުމަތީގެ ސަޅި ގައުމުތަކަށް ދަތުރު އަޅާށެވެ. ނޫނީ މޮރޮކޯއަށް ދާށެވެ. އެ ޕްލޭން އެ މީހުން މިހާރު އަންނަނީ ކުރަހަމުން އެވެ. މި ދެމަފިރިންގެ އަމާޒު މިހުރީ، ދުނިޔޭގެ އެކި ކަންކޮޅުތަކުގައި ދިރިއުޅުމާއި ސަގާފަތް ބަލައި ދަސްކޮށް ގިނަ ފިލާވަޅުތަކެއް އުގެނޭށެވެ. އެކަމަކު އެ މީހުންނަށް އެންމެ މުހިންމު ވަނީ އެ ދަތުރުތަކުގެ ތެރެއިން ނަގައިދޭ ފިލާވަޅުތަކެވެ. އެ ދަތުރުތަކާއި އެ ފިލާވަޅުތަކަށް ނިމުމެއް ނެތެވެ. މިދެމަފިރިންގެ ލޯބިން ފުރިފާވި ހަޔާތަށް ދިރުމާއި ތާޒާކަށް ގެނެސްދެނީ ނިމުމެއް ނެތް މިދަތުރުތަކެވެ. އެދެމަފިރިން ނިކުމެ އެތިބީ ނިމުމެއް ނެތް ދަތުރަކަށެވެ.\nއޭމްސްޓަޑަމްގައި ސަލީ އާއި ޖައުޝަން: ދަތުރުކުުރުމުގެ ތެރެއިން އެތައް ލައިފް ސްކިލްއެއް ދަސްކުރޭ. --ފޮޓޯ/ ފްރޮމްދަ ޓްރޮޕިކަލް އިންސްޓަގްރާމް\n"ކުޑައިރު މިގޮތަށް އެކްސްޕްލޯ ކުރާކަށް ޗާންސެއް ލިބިފައެއް ނެތް. އެހެންވެ މިހާރު އަހަރުމެންގެ މަގުސަދަކީ އަހަރުމެންގެ ދަރިންނަށް މި ޓްރެވަލް އެކްސްޕީރިއަންސްތައް ހޯދައިދިނުން. ދަރިންނާ އެކުވެސް ޓްރެވަލް ކުރުން. މި ދިރިއުޅުމާ އެކު އަހަރުމެންގެ ޓްރެވަލް ޖާނީ ދާނީ ކުރިއަށް،" ސަލީ ބުންޏެވެ.